SunOnline: WC2018: England katuvaalai, furathama faharah Croatia final ah\nފީފާ ވޯލްޑް ކަޕްގެ ސެމީ ފައިނަލުގައި އިނގިރޭސީންނާއި ކްރޮއޭޝިއާ ބައްދަލުކުރި މެޗުގެ ތެރެއިން: އެ މެޗުން ކްރޮއޭޝިއާ މޮޅުވީ 2-1ގެ ނަތީޖާއަކުން -- ފޮޓޯ/ އޭޕީ\nއިނގިރޭސީން ކަޓުވާލައި، ފުރަތަމަ ފަހަރަށް ކްރޮއޭޝިއާ ފައިނަލަށް\nއިނގިރޭސީން ކަޓުވާލައި، ކްރޮއޭޝިއާއިން ފުރަތަމަ ފަހަރަށް ފީފާ ވޯލްޑް ކަޕްގެ ފައިނަލަށް ދަތުރުކޮށްފިއެވެ.\nރަޝިއާގެ ސްޓޭޑިއޯން ލުޒްނިކީގައި މިރޭ ކުޅުނު ސެމީ ފައިނަލުގެ މެޗުގައި އިނގިރޭސީންގެ މައްޗަށް ކްރޮއޭޝިއާއިން ކުރި ހޯދީ 2-1ގެ ނަތީޖާއަކުންނެވެ.\nއިނގިރޭސީން ވަނީ އެ މެޗު ފެށިތާ ފަސް މިނެޓުގެ ތެރޭގައި ލަނޑެއް ޖަހައި ލީޑު ހޯދައިފައެވެ. އިނގިރޭސީންނަށް ލިބުނު ހިލޭ ޖެހުމަކުން އެޓީމަށް އެ ލަނޑު ކާމިޔާބުކޮށްދިނީ ކިއެރެން ޓްރިޕިއާއެވެ.\nއެ ލަނޑަށްފަހު ރަނގަޅަށް ކުޅެމުންދިޔައީ ކްރޮއޭޝިއާއިންނެވެ. ފުރަތަމަ ހާފުގައި ކްރޮއޭޝިއާއިން ތަނަވަސްކުރި ފުރުސަތުތަކުގެ ތެރެއިން އިވާން ޕެރިސިޗް ފޮނުވާލި ދެ ހަމަލާއެއް ގޯލާ އަމާޒުވެފައިނުވާ އިރު، އަންޓޭ ރެބިޗް ފޮނުވާލި ހަމަލާއެއް އިނގިރޭސި ކީޕަރު ޖޯޑަން ޕިކްފޯޑް ވަނީ ދިފާއުކޮށްފައެވެ. މެޗުގެ ފުރަތަމަ ހާފު ނިމިގެންދިޔައީ 1-0ގެ ނަތީޖާއަކުން އިނގިރޭސީން ކުރީގައި އޮވެގެންނެވެ.\nމެޗުގެ ދެވަނަ ހާފުގައި ވެސް ކްރޮއޭޝިއާއިން ކުރިއަށް ޖެހި އިނގިރޭސީންގެ ގޯލަށް ނުރައްކާ ކުރުމަށް ގިނަ މަސައްކަތްތަކެއް ކުރިއެވެ. އެގޮތުން މެޗުގެ 64 ވަނަ މިނެޓުގައި ލޫކާ މޮޑްރިޗް ނަގައިދިން ހުރަހަކުން ޕެރިސިޗް ފޮނުވާލި ހަމަލާ ފާހަގަކޮށްލެވެއެވެ. އޭނާ ފޮނުވާލި ހަމަލާ އިނގިރޭސި ޑިފެންޑަރު ކައިލް ވޯކާ ވަނީ ދިފާއުކޮށްފައެވެ.\nކްރޮއޭޝިއާއިން ލަނޑެއް ޖަހައި މެޗުގެ ނަތީޖާ ހަމަހަމަކުރީ 68 ވަނަ މިނެޓުގައެވެ. ސިމޭ ވާސަލްކޯ ނަގައިދިން ހުރަހަކުން ކްރޮއޭޝިއާއަށް އެ ލަނޑު ކާމިޔާބުކޮށްދިނީ ޕެރިސިޗްއެވެ. އޭނާ އެ ލަނޑު ކާމިޔާބުކުރީ އިނގިރޭސި ޕެނަލްޓީ އޭރިއާ ތެރެއިން ފޮނުވާލި ހަމަލާއަކުންނެވެ.\nމެޗުގެ 82 ވަނަ މިނެޓުގައި ވެސް ކްރޮއޭޝިއާއަށް ލަނޑުޖަހާނެ ރަނގަޅު ފުރުސަތެއް ލިބިގެންދިޔައެވެ. މާސެލޯ ބްރޮޒޮވިޗް ދިން ރީތި ބޯޅައަކުން ޕެނަލްޓީ އޭރިއާ ތެރެއިން މާރިއޯ މަންޒޫކިޗް ފޮނުވާލި ހަމަލާ، އިނގިރޭސި ކީޕަރު ޕިކްފޯޑް ވަނީ ހުޝިޔާރުކަމާއެކު ދިފާއުކޮށްފައެވެ.\nމެޗުގެ ފުރިހަމަ ވަގުތު ހަމަވި އިރު، 1-1ގެ ނަތީޖާއަކުން އެއްވަރުވެފައިވުމުން ނަތީޖާ ނެރުމަށް އިތުރު ވަގުތުގެ ދެ ހާފު ކުޅެން ޖެހުނެވެ. ކްރޮއޭޝިއާއިން ގަދަ 16 އާއި ކުއާޓާ ފައިނަލުން ވެސް މޮޅުވެފައިވަނީ އިތުރު ވަގުތު ކުޅެ، ޕެނަލްޓީ ޖަހައިގެންނެވެ.\nމެޗުގެ އިތުރު ވަގުތުގެ ފުރަތަމަ ހާފުގައި ދެ ޓީމަށް ވެސް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. ޓްރިޕިއާ ނަގައިދިން ހުރަހަކުން އިނގިރޭސި ޑިފެންޑަރު ޖޯން ސްޓޯންސް ފޮނުވާލި ހަމަލާ ގޯލު ލައިން މަތިން ކްރޮއޭޝިއާގެ ޑިފެންޑަރު ވާސަލްކޯ ދިފާއުކުރި އިރު، އިތުރު ވަގުތުގެ ފުރަތަމަ ހާފު ނިމެނިކޮށް ކްރޮއޭޝިއާގެ މަންޒޫކިޗް ފޮނުވާލި ހަމަލާގެ ހުރަހަކަށްވީ އިނގިރޭސި ކީޕަރު ޕިކްފޯޑެވެ.\nމެޗުގައި ކްރޮއޭޝިއާއިން ފުރަތަމަ ފަހަރަށް ލީޑު ހޯދީ އިތުރު ވަގުތުގެ ދެވަނަ ހާފުގެ ތެރޭގައެވެ. ޕެރިސިޗް ދިން ބޯޅައަކުން ކްރޮއޭޝިއާއަށް އެ ލަނޑު ކާމިޔާބުކޮށްދިނީ މަންޒޫކިޗްއެވެ. އޭނާ އެ ލަނޑު ޖެހިއިރު އިނގިރޭސި ޑިފެންޑަރުންގެ ފަރާތުން ގޯސްތަކެއް ފެނިގެންދިޔައެވެ.\nއަންނަ އާދީއްތަ ދުވަހުގެ ރޭ 8:00ގައި ކުޅޭ ވޯލްޑް ކަޕް 2018ގެ ފައިނަލުގައި ކްރޮއޭޝިއާ ނުކުންނަން ޖެހޭނީ ފްރާންސްއާ ދެކޮޅަށެވެ. އަދި ތިންވަނަ ހޮވުމަށް އަންނަ ހޮނިހިރު ދުވަހުގެ ރޭ 7:00ގައި ކުޅޭ މެޗުގައި އިނގިރޭސީން ނުކުންނަން ޖެހޭނީ ބެލްޖިއަމްއާ ދެކޮޅަށެވެ.\nފުޓްބޯޅަ ވޯލްޑް ކަޕް ފީފާ ވޯލްޑް ކަޕް 2018\nވިކްޓަރީ ބަލިކޮށް، އީގަލްސްއަށް މުހިއްމު މޮޅެއް9ގަޑި 10 މިނެޓް ކުރިން\nބޭނުންވަނީ ހަޒާޑް މަޑުކުރުވަން: ސާރީ3މިނެޓް 13 ސިކުންތު ކުރިން


16 dhuvahah fahu Covid mareh nei 24 gadiiru\n16 ދުވަހަށް ފަހު ކޮވިޑް މަރެއް ނެތް 24 ގަޑިއިރު\nކޮވިޑްގައި މަރުވި މީހެއްގެ ޖަނާޒާގައި ސިފައިން ބައިވެރިވަނީ: މިދިޔަ ސައުވީސް ގަޑިއިރުތެރޭ ކޮވިޑްގައި މީހަކު މަރުވެފައެއް ނުވޭ --\nކޮވިޑް-19 ގެ ހާލަތު ވަރަށް ބޮޑަށް ގޯސްވެ އެ ބަލީގައި މަރުވާ މީހުންގެ އަދަދު ވަރަށް ބޮޑަށް އިތުރުވެފައިވާތާ ސޯޅަ ދުވަސް ފަހުން ކޮވިޑް ބަލީގައި މީހަކު މަރުނުވެ ސައުވީސް ގަޑިއިރު ފާއިތުވެއްޖެ އެވެ. -- އަލްހަމްދުﷲ --\nމިދިޔަ 16 ދުވަސްތެރޭ ކޮވިޑްގައި 70 މީހަކު ވަނީ މަރުވެފައެވެ. މި މަހު 85 މީހަކު ކޮވިޑް ޖެހިގެން މަރުވިއެވެ.\nކޮވިޑް ބަލީގައި އެންމެ ފަހުން މީހަކު މަރުވެފައިވަނީ އިއްޔެ އިރުއޮއްސި ހައެއް ޖެހިއިރު އެވެ. އެއީ ބ އަތޮޅު ހޮސްޕިޓަލްގައި މަރުވި މީހެކެވެ. މިދިޔަ ސޯޅަ ދުވަހަކީ ރެކޯޑް އަދަދަކަށް ކޮވިޑް ޖެހިގެން މީހުން މަރުވި ދުވަސްތަކަކަށްވީއިރު މި މަހުގެ 25 ވަނަ ދުވަހު 13 މީހަކު ވަނީ މަރުވެފައެވެ.\nމިދިޔަ ސޯޅަ ދުވަހު ކޮންމެ ދުވަހަކުވެސް ތިން މީހުން ނުވަތަ އެއަށްވުރެ ގިނަ އަދަދަކަށް މީހުން މަރުވިއެވެ. 19 ވަނަ ދުވަހު ހަތް މީހުން މަރުވިއެވެ.\nއެންމެ ގިނަ މީހުން މީހުން މަރުވެފައިވަނީ ހުޅުމާލެ މެޑިކަލް ފެސިލިޓީންނެވެ. އަދި ދަރުމަވަންތަ ހޮސްޕިޓަލްގައި ފަރުވާ ދެމުންދިޔަ ބައެއް މީހުންނާއި އަތޮޅުތެރޭގެ ބައެއް ހޮސްޕިޓަލްތަކުގައި ކޮވިޑަށް ފަރުވާ ހޯދަމުން އައި ބައެއް މީހުންވެސް ވަނީ މަރުވެފައެވެ.\nކޮވިޑްގައި މިހާތަނަށް ރާއްޖެއިން މަރުވެފައިވަނީ 158 މީހެކެވެ. މިވަގުތުވެސް ވެންޓިލޭޓަރުގައި ފަރުވާ ދޭ މީހުންނާއި އައިސީޔޫގައި ފަރުވާ ދޭ މީހުން އެބަތިއްބެވެ. އުމުރުން ހަތް އަހަރުގެ ކުއްޖަކަށްވެސް ދަނީ ވެންޓިލޭޓަރުގައި ފަރުވާ ދެމުންނެވެ.\nއެޗްޕީއޭ ދަރުމަވަންތަ ހޮސްޕިޓަލް މިނިސްޓްރީ އޮފް ހެލްތު + ކޮރޯނާ ވައިރަސް ހުޅުމާލޭ މެޑިކަލް ފެސިލިޓީ


World Cup ge thaareekhu: World Cup jersey ehvves9Million Dollar ag vikidhaane'eve. - One Online\nމަރަޑޯނާ ހުއްޓުވުމަށްޓަކައި އިންގްލެންޑްގެ ސްޓީވް ހޮޖް ޓެކްލް ކުރަނީ: މި މެޗުގެ ފަހު ހާފުގައި މަރަޑޯނާ ބޭނުންކުރި ޖާރޒީ މިހާތަނަށް އޮތީ ސްޓީވް ހޮޖްގެ އަތުގައި. ފޮޓޯ ރޮއިޓާރސް\nވޯލްޑްކަޕްގެ ތާރީޚީ މެޗެއްގައި ސުޕަރ ސްޓާރަކު ބޭނުންކުރި ޖާރޒީގެ އަގު ކިހާ މައްޗަކަށް އުފުލިދާނޭ ބާވައެވެ. ޖާރޒީގެ އަގު އެރުމާއި ނޭރުމުގައި ވަރަށް ގިނަ ސަބަބުތައް ހުންނާނެއެވެ. ކުޅުންތެރިޔާގެ މަޝްހޫރު ކަމެވެ. މެޗުގެ މުހިންމު ކަމެވެ. މެޗުގައި އޭނާ އަދާކުރި ދައުރުގެ މުހިންމު ކަމެވެ. ކުޅުނު ދެ ޓީމުގެ ވާދަވެރިކަމާއި މަޝްހޫރު ކަމެވެ. މިހެންގޮސް އަދިވެސް ކިތަންމެ ކަމެއް އިތުރު ކުރެވިދާނެއެވެ. މިހުރިހާ ކަމަކަށް ބަލާފައި އެފަދަ ޖާރޒީއެއް އެތައް މިލިޔަން ޑޮލަރަކަށް ވިއްކިދާނެއެވެ. މީގެ 36 އަހަރު ކުރިން 1986 ގެ ވޯލްޑްކަޕްގެ ކުއާޓަރ ފައިނަލްގައި އިންގްލެންޑާއި އާޖެންޓީނާ ބައްދަލުކުރި ތާރީޚީ މެޗުގެ ދެވަނަ ހާފުގައި އާޖެންޓީނާގެ ކެޕްޓަން ޑިއޭގޯ މަރަޑޯނާ ބޭނުންކުރި ޖާރޒީ، އިނގިރޭސިވިލާތުގެ ނީލަމެއްގައި 8.79 މިލިޔަން އެމެރިކާ ޑޮލަރަށް މިމަހު ވަނީ ވިކިފައެވެ.\nމިއީ ދުނިޔޭގެ ތާރީޚުގައިވެސް ކުޅިވަރު ތަރިއެއްގެ ހަނދާނާ ގުޅުންހުރި އެއްޗެއް މިހާ ބޮޑު އަގުގައި ވިކުނު ފުރަތަމަ ފަހަރެވެ. މިއީ ދުނިޔޭގެ އައު ރިކޯޑެކެވެ. މެކްސިކޯގެ ވެރިރަށް މެކްސިކޯ ސިޓީގެ އަޒްޓެކާ ސްޓޭޑިއަމްގައި 1986 ގެ ޖޫން 22 ގައި އިންގްލެންޑާ ދެކޮޅަށް ދެވަނަ ހާފުގައި މަރަޑޯނާ ބޭނުންކުރި ގަދަ ނޫކުލައިގެ 10 ނަމްބަރު ޖާރޒީއަކީ އާދައިގެ ޖާޒީއެއް ނޫނެވެ. އިންގްލެންޑް ކޮޅަށް އެ ޖާރޒީ ލައިގެން ހުރެ މަރަޑޯނާ ވަނީ ދެ ގޯލް ޖަހައި ޓީމު މޮޅުކޮށްދީފައެވެ. ފުރަތަމަ ލަނޑަކީ އިންގްލެންޑްގެ ގޯލްކީޕަރު ޕީޓަރ ޝިލްޓަނަށްވުރެ މައްޗަށް ފުންމައިގެން އަރައި އަތުން ޖަހައި ގޯލްތެރެއަށް ވައްދާލި ބޯޅައެވެ. ބައިނަލްއަގުވާމީ ފުޓްބޯޅައިގައި ހޭންޑް އޮފް ގޯޑޭ ބުނެވޭ މަޝްހޫރު ގޯލަކީ އެ ގޯލެވެ. މީހުން އަދިވެސް އެވާހަކަ ނުހުއްޓައެވެ.\nހަގީގަތުގައި އެއީ ސައްހަ ގޯލެއް ކަމަށް ހަދައިގެންވެސް ނުވާނެއެވެ. އެހެންނަމަވެސް ރެފްރީއަށް އެ މަންޒަރު ނުފެނުނީއެވެ. އެހެންވީމާ ސައްހަ ގޯލެއް ކަމަށް ނިންމީއެވެ. ރެފްރީއަކަށް ހުރީ ޓިއުނީޝިއާގެ އަލީ ބިން ނާސިރެވެ. އުމުރުން މިހާރު 78 އަހަރު ވެފައިވާ ބިން ނާސިރު އަދިވެސް ދުނިޔޭގައި އެބަހުއްޓެވެ. މަރަޑޯނާ މަރުވެއްޖެއެވެ. އެކަމަކު އޭނާ 2020 ވަނައަހަރު މަރުވުމުގެ ފަސް އަހަރު ކުރިން ދަތުރު ހަދައިގެން ޓިއުނީޝިޔާއަށް ގޮސް ބިން ނާސިރާއި ބައްދަލުކޮށް މަރަޑޯނާ ސޮއިކޮށްފައިވާ ޖާރޒީއެއް ވަނީ ދީފައެވެ. ހަދިޔާ ދީފައި މަރަޑޯނާ ބުންޏެވެ. ތިޔައީ މިދުނިޔޭގައި އެކަނި ރަހުމަތްތެރިއެއް ނޫނެވެ. ތިޔައީ ދެދުނިޔޭގެ ވެސް ރަހުމަތްތެރިއެކެވެ. މަރަޑޯނާ މަރުވީ އެހެން ބުނިތާ ފަސްއަހަރާއި ތިންމަހާއި ތިންދުވަސް ފަހުންނެވެ.\nކުރިން ދެންނެވި ތާރީޚީ މެޗުގެ ދެވަނަ ހާފުގައި މަރަޑޯނާ ޖެހި ފުރަތަމަ ގޯލަކީ ވޯލްޑްކަޕްގެ ތާރީޚުގައިވެސް އެންމެ މައްސަލަ ބޮޑުވި ގޯލަށްވާއިރު އެ ހާފުގައި އިންގްލެންޑް ކޮޅަށް އޭނާ ޖެހި ދެވަނަ ގޯލަކީ ވޯލްޑްކަޕްގެ ތާރީޚުގައިވެސް މިހާތަނަށް ފެނިފައިވާ އެންމެ ހިތްގައިމު އެންމެ މޮޅު ގޯލެވެ. އަމިއްލަ ހާފުގެ މެދުތެރެއިން ލިބުނު ބޯޅައެއް ހިފައިގެން ކޮށްޓަމުން ނައްޓަމުންގޮސް އިދިކޮޅު އިންގްލެންޑުގެ ހައެއްކަ ކުޅުންތެރިން ކަޓުވާލައި ވައްދާލީ ގޯލްގެ ތެރެއަށެވެ. އެއީ އެ މުބާރާތުގެ ސެމީ ފައިނަލް އާޖެންޓީނާއަށް ކަށަވަރުވި ގޯލެވެ. މުބާރާތުން އިންގްލެންޑް ކެޓި ގޯލެވެ. މި މެޗު ކުޅުނީ ފޯކްލެންޑް މައްސަލައިގައި އާޖެންޓީނާ އާއި އިނގިރޭސިވިލާތް 1982 ވަނަ އަހަރު ކުރި ހަނގުރާމަ ނިމުނުތާ ތިން އަހަރާއި އެގާރަމަހާއި ބާވީސް ދުވަސް ފަހުންނެވެ. ބަދަލު ހިފުމުގެ ރޫހު އެންމެ މަތީ ދަރަޖައަށް އޮތެވެ.\nމެޗު ނިމިގެން ދެ ޓީމުގެ ކުޅުންތެރިންގެ މެދުގައި ޖާރޒީ ބަދަލުކުރުމުގެ ރޫހެއްވެސް ނެތެވެ. އެއަށްވުރެ ރުޅިވެރިކަން އޮތީ ބޮޑުވެފައެވެ. މެޗު ނިމިގެން ޗޭންޖިން ރޫމަށް ވަންނަންދިޔަ މަގުމަތީގައި ޓަނަލްތެރެއިން މަރަޑޯނާ ޖާރޒީ ބާލާފައި ގަދަކަމުން ކަހަލަ ގޮތަކަށް އިންގްލެންޑުގެ މިޑްފީލްޑަރ ސްޓީވް ހޮޖަށް ދިނީއެވެ. ސްޓީވް ހޮޖް ކުޅުނީ 18 ނަމްބަރު ޖާރޒީގައެވެ. މިވާހަކަ މަރަޑޯނާގެ ބަޔޮގްރަފީގައި ހަމަ މިގޮތަށް މަރަޑޯނާ ވަނީ ބަޔާންކޮށްދީފައެވެ. މިހުރިހާ ދުވަހު ސްޓީވް ހޮޖް އޮތީ މިޖާޒީ ރައްކައުކޮށް ފޮރުވައިފައެވެ. އެންމެފަހުން ވިއްކާލަން އިއުލާން ކުރީމާ އެއީ ފޭކް ޖާޒީއެކޭ އަސްލު އެއްޗެއް ނޫނޭ ބުނެ މި ވިޔަފާރިއަށް ހުރަސްއަޅަން މަރަޑޯނާގެ ކުރީގެ އަންހެނުން ކުލައުޑިޔާ އާއި އޭނާގެ އަންހެން ދަރިފުޅު ޑަލްމާ މަސައްކަތް ކޮށްފައިވެއެވެ.\nމަރަޑޯނާގެ އާއިލާއިން އެއީ ފޭކެކޭ، އެވާނީ މެޗުގެ ފުރަތަމަ ހާފުގައި މަރަޑޯނާ ބޭނުންކުރި ޖާރޒީއަށޭ ބުންޏަސް މަރަޑޯނާގެ ބަޔޮގްރަފީގައި އޭނާ ބަޔާންކޮށްފައިވާ ވާހަކަތަކާއި އަދި ރިޒޮލިއުޝަން ފޮޓޯމެޗިން ޓެކްނޮލޮޖީގެ އެހީގައި އެއީ އަސްލު ޖާޒީކަން ވަނީ ޔަގީން ކުރެވިފައެވެ. މީގެ 36 އަހަރު ކުރިން ގަދަކަމުން ކަހަލަ ގޮތަކަށް މަރަޑޯނާ ދިން ޖާރޒީ، މޫނު ކުނިކޮށްގެން ހުރެ ސްޓީވް ހޮޖް ގަބޫލުކުރި ކުރުމުން އޭނާ މިއަދު ބޮޑު މުއްސަންޖަކަށް ވެއްޖެއެވެ. އަމިއްލަ ބޭންކް އެކައުންޓަށް9މިލިޔަން ޑޮލަރާއި ކައިރި ކުރާ އަދަދެއްގެ ފައިސާ ވަދެއްޖެއެވެ. އެހެންވީމާ މިއަދު އެހެރީ ލައްކަ އުފަލުންނެވެ. ސްޓީވް ހޮޖް ކުޅެފައިވާ ކްލަބްތަކުގެ ތެރޭގައި ނޮޓިންހަމް ފޮރެސްޓާއި އެސްޓަންވިލާ އަދި ޓޮޓެންހަމާއި ލީޑްސް ޔުނައިޓެޑް ހިމެނެއެވެ.\nގުޅޭ ޓެގު ވޯލްޑް ކަޕް ޑިއޭގޯ މަރަޑޯނާ ޤަތަރު\nގަތަރު ވޯލްޑްކަޕް 2022: މިއީ މިހާތަނަށް ދިވެހީންނާއި އެންމެގާތުގައި ކުޅެވޭ ވޯލްޑްކަޕެވެ.\nގަތަރު ވޯލްޑްކަޕް 2022: ބައު ފޯމެޓަށް ކުޅޭ އެންމެ ފަހު ވޯލްޑްކަޕުގެ ބާކީ ތިން ޖާގައިގެ ވާދަވެރިކަން


ވެކްސިން ދެ ޑޯޒު ހަމަ ކުރުމުން އެމެރިކާގައި ކަރަންޓީން ވާން ނުޖެހޭ ގޮތް ހަދައިފި – Dhuvas Online\nއެމެރިކާގައި ކޯވިޑުން ރައްކާތެރިވުމަސް ބަޔަކު މާސްކު އަޅައިގެން ކިޔުއެއްގައި --\nވެކްސިން ދެ ޑޯޒު ހަމަ ކުރުމުން އެމެރިކާގައި ކަރަންޓީން ވާން ނުޖެހޭ ގޮތް ހަދައިފި\nކޯވިޑް-19 ވެކްސިން ދެ ޑޯޒު ހަމަކުރާ މީހުން ކަރަންޓީން ވާން ނުޖެހޭ ގޮތަށް އެމެރިކާއިން ހަމަޖައްސައިފި އެވެ.\nއެމެރިކާގެ ފެޑެރަލް ގައިޑްލައިންސްތަކަށް ގެނެސްފައިވާ ބަދަލުގައި ބުނެފައިވަނީ ކޯވިޑް-19 ވެކްސިންގެ ދެ ޑޯޒު ފުރިހަމަ ކުރާ މީހުން ޕޮސިޓިވް މިހަކާއި ކޮންޓެކްޓު ވިޔަސް ކަރަންޓީން ވާން ނުޖެހޭނެ ކަމަށެވެ. އެކަމަކު މިގޮތަށް އަމަލު ކުރެވޭނީ ވެކްސިން ދެ ޑޯޒު ފުރިހަމަ ކުރާތާ ދެ ހަފްތާ ފަހުންނެވެ.\nއެމެރިކާގެ ސެންޓާ ފޯ ޑީޒީސް ކޮންޓްރޯލް އެންޑް ޕްރިވެންޝަން (ސީޑީސީ) ބުނެފައިވަނީ ވެކްސިން އިން އަލާމަތްތައް ފެންނަ ސިމްޕްޓޮމެޓިކް ބަލިކަމުން ރައްކާތެރިކޮށްދިނަސް އޭސިޕްމްޓޮމެޓިކް އިން ރައްކާތެރިވެވޭކަން ކަށަވަރުކުރެވިފައެއް ނުވެއެވެ. އެހެން ކަމުން ކޯވިޑުން ރައްކާތެރިވުމަށް އަޅަން އަންގާފައިވާ ފިޔަވަޅުތައް އެޅުން މުހިންމު ކަމަށެވެ.\nއެ ފިޔަވަޅުތަކުގެ ތެރޭގައި ގައިދުރުކަން ބެހެއްޓުމާއި، މާސްކުއެޅުމާއި ގިނަ މީހުން އެއްތަނަކަށް އެއްވެ ނޫޅުން ހިމެނެ އެވެ. އަދި ގިނަ ގިނައިން އަތް ދޮވުމާއި ކެއްސާ ކިނބިހި އަޅާއިރު ނިވާކުރުން ހިމެނެ އެވެ.\nއެމެރިކާގައި ދުވާލެއްގެ މައްޗަށް 1.7 މިލިއަން މީހުން ވެކްސިން ޖަހައެވެ.\nއެމެރިކާގައި ބޭނުންކުރަނީ ފައިޒާ ވެކްސިންއާއި މޮޑާނާ ވެކްސިންއެވެ.


SunOnline: Moosumah anna badhalaa eku coffee husvedhaanekamuge biru!\nމޫސުމަށް އަންނަ ބަދަލާއެކު ކޮފީ ހުސްވެދާނެކަމުގެ ބިރު!\nއައިޝަތު ފަރީޙާ 20 Jan 2019, 10:35\nމޫސުމަށް އަންނަ ބަދަލުތަކުގެ އަސަރު ކޮންމެ ދިމާއަކުންވެސް ދަނީ ފެންނަމުންނެވެ. އާންމު ދިިރިއުޅުމަށްވެސް އެކަމުގެ އަސަރު ކުރަމުންދާއިރު މިކަމަށް ހައްލު ހޯދަން މަސައްކަތް ކުރަންޖެހޭނީވެސް ހަމަ އިންސާނުންނެވެ.\nމޫސުމަށް އަންނަ ބަދަލާއެކު ދުނިޔޭގައި ހައްދާ ކޮފީގެ ބާވަތްތަކުގެތެރެއިން ދެބައިކުޅަ އެއްބައި ހުސްވެދާނެ ކަމުގެ ބިރު ހީވެފައިވާކަމަށް މިހާރު ވަނީ ބެލެވިފައެވެ. ދުނިޔޭގައި ކޮފީގެ 124 ބާވަތެއް ހުންނައިރު މީގެ ތެރެއިން ދެބައިކުޅަ އެއްބައި ބާވަތްތައް އެއްކޮށްހެން ހުސްވެދާނެކަމަށް މިހާރު ވަނީ ބެލެވިފައެވެ.\nބޮޑެތި ބިޔަ ޖަންގަލިތަކުގައި 100 އަށް ވުރެ ގިނަ ބާވަތުގެ ކޮފީ ހެދެނީ ގުދުރަތުން، އާންމުކޮށް ދަނޑުވެރިން ކުރާ މަސައްކަތަކާ ނުލައެވެ. މީގެ ތެރޭގައި އާންމުކޮށް އަހަރެމެން ބޯން ބޭނުންކުރާ ބާވަތްތަކުގެ ކޮފީވެސް ހިމެނެއެވެ.\n"ވައިލްޑް ކޮފީ އަކީ ކޮފީގެ ބާވަތްތައް ދިގު މުއްދަތަކަށް ހެއްދުމަށް މުހިއްމު އެއްޗެއް. އެކަމަކު ވައިލްޑް ކޮފީގެ ބޮޑު ބައެއް ނެތިދާނެކަމުގެ ބިރު ވަނީ ހީވެފައި،" ސައިންޓިސްޓުން ބުނެފައިވެއެވެ.\nކޮފީ ހުސްވެދާނެކަމުގެ ބިރަށް ކޮފީ ގަހުގެ އާބާދީ އިތުރު ކުރަން ޖެހިފައިވާ ކަމަށް ސައިންޓިސްޓުން ބުނެފައިވެއެވެ. ކޮފީގެ ބައެއް ބާވަތްތައް ކުރިއަށް އޮތް 10 ވަރަކަށް އަހަރުތެރޭ ހުސްވެދާނެކަމަށްވެސް ވަނީ ބެލެވިފައެވެ. ވައިލްޑް ކޮފީގެ ގޮތުގައި 122 ވައްތަރެއްގެ ކޮފީ ހެދޭކަމަށް ވަނީ ފާހަގަކުރެވިފައެވެ.\nބްރެޒިލް، ވިއެޓްނާމް، ކޮލަމްބިއާ، އިތިއޯޕިއާ ފަދަ ގައުމުތަކަކީ އެންމެ ގިނައިން ކޮފީ ހައްދާ ގައުމުތަކެވެ.\nއެޕަލް އިން ޗައިނާގައި ވިއްކާ އައިފޯނުގެ އަގު ހެޔޮކޮށްފި\nވާވޭއަށް 100 ބިލިއަން ޑޮލަރުގެ އާމްދަނީއެއް\nވާވޭ ޕީ30 ޕްރޯ މާދަމާ ދައްކާލާނެ!


ރިޝީ ކަޕޫރު ފަރުވާ ހޯދަނީ ކެންސަރު ބައްޔަށް! |\nރިޝީ ކަޕޫރު ފަރުވާ ހޯދަނީ ކެންސަރު ބައްޔަށް!\nބޮލީވުޑްގެ ކުރީގެ ބަތަލް އަދި ރަންބީރު ކަޕޫރުގެ ބަައްޕަ ރިޝީ ކަޕޫރު ފަރުވާ ހޯދަމުން ދަނީ ކެންސަރު ބައްޔަށް ކަމަށް ބައެއް މީހުން ބުނި ނަމަވެސް އެކަން އާއިލާއިންދޮގު ކޮށްފި އެވެ.\nރިޝީ މިވަގުތު ހުރީ އެމެރިކާގައި އެވެ. ފުރުމުގެ ކުރިން ޓުވިޓާގައި އޭނާ ބުނެފައިވަނީ ފަރުވާ އަކަށް އެގައުމަށް ދާ ކަމަށާއި ސަޕޯޓަރުން މާ ބޮޑަށް ހާސްނުވުމަށެވެ. އަދި ރިޝީގެ ބައްޔާ ގުޅޭގޮތުން މީހުން ދައްކާހާ ވާހަކައެއް އަޑު ނޭހުމަށް އެދިފައިވެ އެވެ.\nރިޝީ ފަރުވާ ހޯދަމުން ދަނީ ކެންސަރު ބައްޔަށް ކަމަށް ބުނެ އަޑު ފެތުރުނީ މިދިޔަ ހަފްތާގައި މަރުވި އޭނާގެ މަންމަގެ ޖަނާޒާއަށް އެމެރިކާގައި ހުރެފަ އިންޑިއާއަށް ނުދިޔުމުންނެވެ. ބައެއް މީހުން ސޯޝަލް މީޑިއާގައި ބުނެފައިވަނީ ރިޝީ މަންމަގެ ޖަނާޒާއަށް އަންނަން ބޭނުންވިޔަސް ނާދެވުނީ ކެންސަރު ބައްޔަށް ފަރުވާ ހޯދަމުންދާތީ ކަމަށެވެ. އެ ޖަނާޒާގައި ބައިވެރިނުވަނީ ރިޝީ އާއި އަންހެނުން ނިތީ އަދި ދަރިފުޅު ރަންބީރު ކަޕޫރެވެ.\nއެކަމަކު ނޫސްވެރިން އެކަމާ ގުޅޭގޮތުން ސުވާލު ކުރުމުން ރިޝީގެ ބޭބެ ރަންދީރު ކަޕޫރު ބުނެފައިވަނީ ރިޝީއަށް ކެންސަރު ޖެހިފައިވާ ކަމަށް ބުނެ ފަތުރަނީ ރަނގަޅު މައުލޫމާތު ނޫން ކަމަށެވެ. އަދި އޭނާގެ ފަރުވާގެ މައުލޫމާތު ބަރާބަރަށް އާއިލާ އާއި ހިއްސާ ކުރަމުންދާ ކަމަށް ބުންޏެވެ.\nރިޝީއަށް ކެންސަރު ޖެހިފައިވާ ކަމަށް ބައެއް މީހުން ބުނަމުން ދާއިރު ބޮލީވުޑްގެ ބައެއް އެހެން ތަރިންތަކެއްވެސް ދަނީ ކެންސަރު ބައްޔަށް ފަރުވާ ހޯދަމުންނެވެ. އޭގެ ތެރޭގައި ސޮނާލީ ބެންޑްރޭ އާއި އިރުފާން ހާން ހިމެނެ އެވެ. އަދި މަނީޝާ ކޮއިރަލާ ވަނީ މީގެ ކުރިން ކެންސަރު ޖެހިގެން ފަރުވާ ހޯދާފަ އެވެ.\nއުމުރުން 66 އަހަރުގެ ރިޝީ އެންމެ ފުރަތަމަ ބޮލީވުޑަށް ތައާރަފުވީ 1970 ވަނަ އަހަރު ރިލީޒް ކުރި މޭރޭ ނާމް ޖޯކަރު އިންނެވެ.


Maldivian in bangkok ticket 4,900 rufiyah\nމޯލްޑިވިއަން އިން ބެންކޮކު ޓިކެޓް 4900 ރުފިޔާއަށް!\nރާއްޖޭގެ ގައުމީ އެއާލައިން މޯލްޑިވިއަންގެ ފްލައިޓެއް: މޯލްޑިވިއަން އިން ވަނީ ބެންކޮކްއަށް ހާއްސަ ފެއާއެއްގައި ޓިކެޓު ވިއްކަން ފަށާފައި--އަވަސް ފޮޓޯ\nމޯލްޑިވިއަން އިން ބެންކޮކަށް 4،903 ރުފިޔާއަށް ދެކޮޅު ޓިކެޓް ހާއްސަ ފެއާއެއްގައި ވިއްކަން ފަށައިފި އެވެ.\nމޯލްޑިވިއަން އިން ބުނީ ބެންކޮކަށް ތައާރަފުކޮށްފައިވާ މި ހާއްސަ ފެއާގައި، 318 ޑޮލަރު (ގާތްގަނޑަކަށް 4،903 ރުފިޔާ) އަށް ޓިކެޓު ނަގާ ފަރާތް ތަކުން ޖުލައި މަހުގެ 15 ގެ ކުރިން ދަތުރު ކުރަން ޖެހޭނެ ކަމަށެވެ. މި އަގުގައި ޓިކެޓު ނެގުމުން ދަތުރު ކުރާ މީހަކަށް 40 ކިލޯގެ ބެގޭޖު އެލަވަންސެއް ލިބޭނެ އެވެ.\nގައުމީ އެއާލައިން އިން ދަނީ އެކި މުނާސަބަތުތަކާ ދިމާކޮށް ހާއްސަ އަގު ތަކެއްގައި ޓިކެޓު ވިއްކަ އެވެ. ނިމިދިޔަ ކުޑަ އީދާ ދިމާކޮށް އިންޑިއާގެ ޗެންނާއީ އަށް ވެސް ހާއްސަ ޕެކޭޖެއް ތައާރަފު ކުރި އެވެ. މި ޕެކޭޖުގައި ދެ މީހަކަށް ތިން ދުވަހު ހުރުން ހިމެނެ އެވެ. މި ޕެކޭޖުގެ އަގަކީ 675 ޑޮލަރު (ގާތްގަނޑަކަށް 10،408ރ.) އެވެ.\nގައުމީ އެއާލައިންއަކީ އިންޑިއާގެ ބައެއް ސިޓީތަކުގެ އިތުރުން، ބަންގްލަދޭޝް އާއި ބެންކޮން އަށް ވެސް ދަތުރު ކުރާ އެއާލައިން އެކެވެ. އަދި މޯލްޑިވިއަން އަކީ ރާއްޖޭގެ ހުރިހާ މަންޒިލަކަށް އުދުހޭ ހަމައެކަނި އެއާލައިން އެވެ.\nގަސްތުގައި ފްލައިޓް ޑިލޭ ނުކުރޭ: މޯލްޑިވިއަން\nމޯލްޑިވިއަން އިން ބެންކޮކް ޓިކެޓު 319 ޑޮލަރަށް!\nމޯލްޑިވިއަން އައްޑޫ އާއި ހުވަދޫ ދަތުރުފަތުރުން ގުޅާލަނީ


MDP ge majilis thin memberakaai minivan member eh idhikolhah!\nއެމްޑީޕީގެ މަޖިލިސް ތިން މެންބަރަކާއި މިނިވަން މެންބަރަކު އިދިކޮޅަށް!\n-9months ago 10 - އިނާޒް މޫސާ\nރައްޔިތުންގެ މަޖިލީސް ތަމްސީލުކުރައްވައި، އެމްޑީޕީއަށް ނިސްބަތްވާ ތިން މެންބަރަކާއި މިނިވަން މެންބަރަކު އިދިކޮޅު ކޯލިޝަނާއި ގުޅެން ނިންމައިފިއެވެ.\n''ވޮއިސް'' އަށް މައުލޫމާތު ދެއްވަމުން ޕީއެންސީގެ ޕީޖީ ލީޑަރު މަޑުއްވަރީ ދާއިރާގެ މެންބަރު އާދަމް ޝަރީފު އުމަރު މިއަދު ވިދާޅުވީ، ކުރިޔަށް އޮތް ދެ ދުވަސްތެރޭގައި އެމްޑީޕީގެ ތިން މެންބަރަކާއި މިނިވަން މެންބަރު އިދިކޮޅާއި ގުޅިވަޑައިގަންނަވާނެ ކަމަށެވެ.\nއާދަމް ޝަރީފު ވިދާޅުވީ، އެބޭފުޅުން އިދިކޮޅާއި ގުޅިވަޑައިގަތުމަށް މަޝްވަރާތައް ކޮށްފައިވާ ކަމަށާއި އެބޭފުޅުން އިދިކޮޅާ ގުޅިވަޑައިގަންނަވަނީ އިދިކޮޅުގެ ސިޔާސީ ކަންކަން ރަގަޅުވެ، އެކަމަށް ހިތްހަމަޖެހޭތީ ކަމަށް ވިދާޅުވި ކަމަށެވެ.\n''އެބޭފުޅުން ވަރަށް ހިތްހަމަޖެހޭ އަޅުގަނޑުމެންގެ ޕާޓީގެ މަސައްކަތްތައް ގެންގޫޅޭ ގޮތާމެދު. ހާއްސަކޮށް މަޖިލީހުގެ މަސައްކަތްތައް. ގެންގުޅޭ އުސޫލުތަކާމެދު ވަރަށް ހިތްހަމަޖެހޭ ކަމަށް ވިދާޅުވި. އިރާދަކުރެއްވިއްޔާ ވަރަށް އަވަހަށް އެކަން ހަމަޖެހޭނެ.'' އާދަމް ޝަރީފު ވިދާޅުވިއެވެ.\nތީހާދަ ހީނުވާކަމެކޭ ކުޑަކުދިންފަޅާބުއްޏަސް\nމި ފައިނު އާދަނަން ހީވަނީތަ އޭރު ކުޅުނު ކުޅި ކުޅރވިދާނެހެން.....\nއާދަނާ ކޯއްޗެއްހަދާނަމޭހިތާތިއުޅެނީ ތިނެތިގެންގޮއްސިނަމަ ފަހެތިގެންނާނަން އެހެންތަހީކުރީ\nގަންނަން ކޮބާ ފައިސާ\nޕީޕީއެމްގެ ބޯގޯސް އާއްމު މެންބަރެކޭ އެއްވަރަށް މި އާދަމް ޝަރީފްގެ ބޯގޯސްވީހެން ހީވަނީ.\nއަންހެނުންގެ ހައްޤުތަކުގެ ވާހަކަ ދައްކަން ރޮޒެއިނާ ލަދު ގަންނަންޖެހޭނެ: ސުޖާޢު03 days ago\nއިންޑިއާގައި ބީޖޭޕީ ރާއްޖޭގައި އެމްޑީޕީ01 week ago\nމިނިސްޓަރ ފައްޔާޒް މަގާމުން ދުރުކުރުމަށް އެމްޑީޕީގެ ގައުމީ މަޖިލީހަށް ގަރާރެއް ހުށައެޅުމުގެ މަސައްކަތްކުރަނީ03 weeks ago


Barcelona in massakkaiy huttaanulan Neymar edhefi | Mihaaru\n06 އޯގަސްޓް 2019 - 12:43\nމީގެ ދެ އަހަރު ކުރިން، ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ޕީއެސްޖީން ނޭމާގެ ސޮއި ހޯދިއިރު، މިހާރު އޭނާގެ ވިސްނުން ހުރީ އެނބުރި ކުރީގެ ކްލަބް ބާސެލޯނާއާ ގުޅޭށެވެ. ޕީއެސްޖީގެ ކޯޗު ތޯމަސް ޓުޗެލް އާއި އެ ޓީމުގެ ޑިރެކްޓަރު ލިއޮނާޑޯ ވެސް ވަނީ ނޭމާ ކްލަބް ބަދަލުކުރަން ބޭނުންވާކަން ކްލަބަށް އަންގާފައިވާ ކަމަށް މީޑިއާގައި ބުނެފަ އެވެ. އެކަމަކު މިހާތަނަށް އެ ޑީލް ކުރިއަށް ނުގޮސް އޮތީ ޕީއެސްޖީން ނޭމާ ވިއްކާލަން ބޭނުންވާ ގޮތަށް ބާސެލޯނާ އިން އެއްބަސްނުވުމުންނެވެ.\nދާދި ފަހުން ޕީއެސްޖީގެ ޕްރީ ސީޒަން ފަރިތަކުރުންތަކުގައި ނޭމާ ބައިވެރިވާން ފަށާފައިވާއިރު، އޭނާ އެ ޓީމުގައި މަޑުކުރަން ޕީއެސްޖީގެ ފްރާންސް ފޯވާޑް ކީލިއަން އެމްބާޕޭ އާއި އުރުގުއޭ ސްޓްރައިކަރު އެޑިސަން ކަވާނީ ވަނީ އެދިފަ އެވެ. އެކަމަކު އަދިވެސް ނޭމާ ހުރީ ބާސެލޯނާ އަށް ބަދަލުވުމުގެ އުއްމީދުގަ އެވެ. އަދި ނޭމާގެ އޭޖެންޓް އޭނާގެ ބައްޕަ އަންނަނީ ބާސެލޯނާގެ އޮފިޝަލުންނާ އެކު މި ޑީލް ކުރިއަށް ގެންދެވޭނެ އެކި ގޮތް ގޮތާ މެދު މަޝްވަރާކުރަމުންނެވެ.\nބާސެލޯނާ އިން ވަނީ މީގެ ކުރިން އެ ޓީމުގެ ފިލިއްޕޭ ކުޓީނިއޯ އާއި އޮސްމާން ޑެމްބެލޭގެ އިތުރުން 44 މިލިއަން ޑޮލަރު ދިނުމަށް ފަހު ނޭމާ ގެންނަން މަސައްކަތް ކޮށްފަ އެވެ. އެކަަމަކު ޕީއެސްޖީން އެ ޑީލަށް ފުރަގަސްދިނީ އެ ކްލަބުން ނޭމާގެ ބަދަލުގައި ކުޅުންތެރިޔަކު ގެންނަން ބޭނުންނުވާތީ އެވެ. ޕީއެސްޖީން ނޭމާ ވިއްކާލާއިރު ބަދަލުގައި ކުޅުންތެރިއެއް ބޭނުންނުވާ ކަމަށާއި ބޭނުންވަނީ 250 މިލިއަން ޑޮލަރު ކަމަށް ފްރާންސްގެ ބައެއް މީޑިއާ ރިޕޯޓްތައް ބުނެ އެވެ.\nސްޕެއިނުގެ މަޝްހޫރު ކުޅިވަރު ތަޖުރިބާކާރުން ބުނާގޮތުގައި ނޭމާ ހޯދަން ޕީއެސްޖީން ކިޔާ ވަރުގެ އަގެއް ބާސެލޯނާ އަށް ދެވެން އަދި ނެތެވެ. އެއީ މި ފަހަރުގެ ޓްރާންސްފާ މާކެޓްގައި 135 މިލިއަން ޑޮލަރަށް އެތުލެޓިކޯ މެޑްރިޑްގެ ފްރާންސް ފޯވާޑް އެންޓޮއިން ގްރީޒްމަން ގެނެސްފައިވާތީ އެވެ. އަދި ދެން ބާސެލޯނާ އަށް ބޮޑު އަގުގައި ކުޅުންތެރިއަކު ގަނެވެން އޮތީ ކުޅުންތެރިން ވިއްކައިގެން 160 މިލިއަން ޑޮލަރު މަދުވެގެން ހޯދައިގެންނެވެ. އެހެން ނޫން ގޮތަކަށް ނޭމާ ގަންނަން ބޮޑު ބިޑެއް ކުރާނަމަ ޔުއެފާގެ ފައިނޭންޝިއަލް ފެއާޕްލޭ (އެފްއެފްޕީ)އާ ހިލާފުވާނެ އެވެ. މީގެ ކުރިން ވެސް ޒުވާން ކުޅުންތެރިން ގަތުމުގައި ގަވައިދާ ހިލާފުވެފައިވާތީ އެ ޓީމަށް ވަނީ ފިޔަވަޅު އަޅައިފައިވާތީ މި ފަދަ މައްސަލައެއްގައި ދެން ބާސެލޯނާ އަށް އަންނާނީ ބޮޑު އަަދަބެކެވެ. އެހެންވެ އެ ޓީމުން އެ ފަދަ ރިސްކެއް ނުނަގާނެ ކަމަށްވެ އެވެ.\nބާސެލޯނާ އިން ދާދި ފަހުން ވަނީ އެ ޓީމަށް މިދިޔަ އަހަރު ގަތް ބްރެޒިލްގެ ވިންގް މެލްކަމް ވިއްކާލުމަށް ފަހު ރެއާލް ބެޓިސް އަށް ކުޅޭ ވާތުބެކް ޖޫނިއާ ފާޕޯ ގަނެފަ އެވެ. މި ފަހަރުގެ ޓްރާންސްފާގައި ދެން ބާސެލޯނާ އިން ގެނައި އަނެއް ކުޅުންތެރިޔަކީ އަޔަކްސްގެ އުއްމީދީ މިޑްފީލްޑަރު ފްރެންކީ ޑި ޔޮން އެވެ.\nއިށީންނާނެ ގަލެއް ނުބަލާ އުދުއްސައި ނުގަންނާށެވެ. މިައއްވުރެ އޭތި ރަނގަޅުވާނޭ ކަމުގާ ނުނިންމާށެވެ. ދަރިންގެ މަންމަ ދޫކޮށްލަންވާނީ ހަމަ އެއްގޮތެއްވެސް ނެތީމައެވެ. އެވަރުވީހެއްޔެވެ؟\nޕީއެސްޖީއައް ހަޖަމުނުވަނީ ނޭމާ ބާސާއައް ދިއުން މީ ހަގީގަތަކީ ، ފައިނޭންސިއަލް ގަވައިދާ ހިލާފް ނުވާނަމަ މިހާރު ބާސާއިން ނޭމާ އެއްލަކިން އުފުރާލައިފިސް އެނގިއްޖެ..\nމާ ގަވާއިދުތަކަށް އިހްތިރާމް ކުރާ ބަޔަކީތަ؟ ކުރިންވެސް ސަސްޕެންޝަނެއް އައިސް އޮތް ބައެއް ތިޔާ!\nނޭމާ ގެނެވޭހާ ބުންވަރެއް ނެތް ބާރސާ އަކު. މަމެން ޚަރަދުކޮށްކޮށް ޗޮކުންދާތީ ވަރުބަލިވެއްޖެ. ނޭމާވެސް ތިޔަ ކަހަލަ ޖެއްސުން ނުކުރޭ


India ah kuramundhaa vissaarai gai 150 meehun maruvejje\nއިންޑިއާއަށް ކުރަމުންދާ ވިއްސާރައިގައި 152 މީހުން މަރުވެއްޖެ\nއައްސާމް ސްޓޭޓްގައި ފެން ބޮޑުވެފައި. --\nއިންޑިއާއަށް ފާއިތުވެދިޔަ ތިން ހަފްތާއިން ފެށިގެން ކުރަމުންދާ ވިއްސާރައިގައި 152 މީހުން މަރުވެއްޖެ އެވެ. ރިޕޯޓުތައް ބުނާ ގޮތުގައި އެ ގައުމުގެ އިރު އުތުރުގައި އޮންނަ އާސާމް ސްޓޭޓުން އެކަނިވެސް 34 މީހުން މަރުވެ މިލިއަނެއްހާ މީހުން އެހެން ހިސާބުތަކަށް ބަދަލުކޮށްފަ އެވެ.\nއެ ސްޓޭޓްގައި ހުންނަ ކަޒިރާންގާ ނެޝަނަލް ޕާކުގައި އުޅޭ ޖަނަވާރުތައް ރައްކާތެރި ހިސާބުތަކަށް ބަދަލުކުރުމުގެ މަސައްކަތް ފަށާފައިވާއިރު އެ ޕާކުގެ 80 ޕަސަންޓު މިހާރުވެސް އޮތީ ފެނު އަޑީގަ އެވެ. މި ވިއްސާރައިގައި ފެންގަނޑު ބޮޑުވެ ބިހާރު ސްޓޭޓާއި ހިމާޝަލް ޕްރަދޭޝް އަދި ދެކުނު ބެންގާލް ސްޓޭޓްގެ ގިނަ ގެތަކާއި ދަނޑުތައް މިހާރުވަނީ އެކީހެން ހަލާކުވެފަ އެވެ.\nއެ އަވަށްތަކުން އެތައް ސަތޭކަ ބަޔަކު މިހާރު ހިމާޝަލް ޕްރަދޭޝްގައި އޮންނަ މަނާލީ ރިސޯޓޫގެ ހައިވޭ އެއްގައި ވަގުތީ ހިޔާ ހަދައިގެން ދިރިއުޅެމުންދާ ކަމަށް ރިޕޯޓުތައް ބުނެ އެވެ. މިހާރު ކުރަމުންދާ ވިއްސާރައާއި ބެހޭގޮތުން އިންޑިއާގެ މޫސުމާބެހޭ ގައުމީ އިދާރާއިން ބުނީ ކުރިއަށް އޮތް ދުވަސްތަކުގައިވެސް ބޯކޮށް ވާރޭވެހޭނެ ކަމަށް ލަފާކުރެވޭ ކަމަށެވެ.\nއައްސާމުގެ ވަގުތި ހިޔާގައު ދިރިއުޅެމުންދާ ކުޑަކުދިންތަކެއް. --\nޑިޒާސްޓާ މެނޭޖްމެންޓްގެ އޮފިޝަލަކު ބުނެފައިވާ ގޮތުގައި އާސާމްގެ ސްކޫލް ފަދަ ތަންތަނުގައި އާންމުންނަށް ރައްކާތެރިކަން ފޯރުކޮށްދިނުމަށް މިހާރު ވަނީ ކޭމްޕްތައް ޖަހާފަ އެވެ. އަދި އެ ކޭމްޕްތަކުން ކާނާ އާއި އެހެނިހެން ޒަރޫރީ ވަސީލަތްތައް ދަނީ ފޯރުކޮށްދެމުންނެވެ.\nފެން ބޮޑުވުން އިންޑިއާ


ގްރީން ޗިލީ ޕެޕަރ ޕިކެލްސް\nމިއީ ގިނަދުވަހު ފްރިޖްގައި ބަހައްޓާލައިގެން ބޭނުންކޮށްލެވިދާނެ އަސާރައެއް\nބަތާއެކު ކާލަން ވަރަށް މީރުވާނެ\n17 މެއި 2020 | އާދީއްތަ 12:24\nޕިކެލްސް ނުވަތަ އެކި ވައްތަރުގެ އަސާރައަކި ދިވެހިން ވަރަށް ގިނައިން ބޭނުންކޮށް އުޅޭ އެއްޗެކެއެވެ. މިރުހުގެ އަސާރަވެސް ވަރަށް މަގުބޫލެއެވެ. މިފަހަރު މި ތައްޔާރުކޮށްލަނީ ގިނަ ދުވަހު ބޭނުން ކޮށްލެވިދާނެ އަސާރަ އެކެވެ.\n1 ކިލޯ ގްރީން ޗިލީ ( ތޮޅި މިރުސް)\n½3 ޖޯޑު ފެން\n½ ޖޯޑު ސޯއީ ސޯސް\n¼ ޖޯޑު ވައިޓް ވިނެގަރ\n3 ސަމުސާ ހަކުރު\n1 ސަމުސާ ޕެޕަރ ފްލޭކްސް\n1 ސަމުސާ އޮލިވް އޮއިލް\n1 ސަމުސާ ސެސިމީ އޮއިލް\nތެއްޔެއްގެ ތެރެއަށް ފެން އެޅުމަށް ފަހު، އޭގެ ތެރެއަށް ސޯއީ ސޯސް، ވިނެގަރ، ލޮނު، ހަކުރު އަޅައިގެން އެއްކޮށްލުމަށް ފަހު، ގިނި މެދު މިނެއްގައި ބަހައްޓައިގެން ކައްކާށެއެވެ. ބޮކި ޖަހަން ދެން ކައްކަން ވާނެއެވެ. ދެން މިރުސްތަކުގެ ތަނޑި ކުޑަކޮށް ބުރިކޮށްލާފައި، ބޮޑު ފުޅިއަކަށް އަޅާލާށެވެ. ދެން ކެއްކި ފެންގަނޑު އެ ފުޅިތެރެއަށް އަޅާލުމަށް ފަހު މަތިޖަހާފައި އެއްދުވަސް ވަންދެން ބަހައްޓާށެއެވެ. މި ގޮތަށް އެއް ދުވަސް ވަންދެން ބެހެއްޓުމަށް ފަހު، ނަގާއިރު މިރުހުގެ ކުލަ ހުންނާނީ ބަދަލުވެފަ އެވެ. ދެން ފުޅީގައި ހުރި ފެން އަނެއްކާވެސް ތެލި ތެރެއަށް އަޅާލުމަށްފަހު 15 މިނިޓް ކައްކާލާށެވެ. ކައްކާ ނިމުމުން ފެންގަނޑު ހިހޫކުރުމަށްފަހު އަނެއްކާވެސް އެ ފުޅިތެރެއަށް އަޅާލާށެއެވެ. ދެން ފްރިޖްގައި5ދުވަސް ވަންދެން ބަހައްޓާށެވެ.\nދެން ކާން ބޭނުންވާ މިންވަރަށް، ލޮނުމެދާއި، ޕެޕަރ ފްލޭކްސް، ސޯއީ ސޯސް، އޮލިވް އޮއިލް، ސެސިމީ އޮއިލް، އެއްކޮށްލުމަށް ފަހު، އޭގެ ތެރެއަށް މިރުސް އަޅާލާށެވެ. އަދި ސޯސްގަނޑު މިރުހުގައި ހާކާލައިގެން ބޭނުން ކޮށްލާށެވެ. ބޭނުން ނަމަ މި ތަކެތި ނާޅާވެސް ބޭނުންކޮށްލެވޭނެ އެވެ.


މުލި | Meem Atoll Council\nމ. އަތޮޅު ނުވަތަ މުލަކަތޮޅު ވެރިކަންކުރާ މުއްޔަކީ ދިވެހި ޖަޒީރާ ރަށްތަކުގެ ޗޭނުގައި ހިމެނިފައިވާ ޗާލު ޖާޒީރާއެކެވެ.\nއެރަށަށް ލިބިފައިވާ ރީތިކަން ފުރިހަމަ ކޮށްދެނީ އެ ފަސްގަނޑަށް އުފަން ތަޢުލީމީ ދަރިންނެވެ. ހޭލުންތެރި އެދުރުންނެވެ. އެ ބޭފުޅުންގެ އިލްމާއި ހުޅުވިފައިވާ ސިކުނޑިތަކެވެ. އެ ބޭފުޅުންގެ ވިސްނުން ކުރިއަށް ނެރެ ޒަމާނާ އެއްގޮތަށް ރަށް ބައްޓަން ކުރުމުގެ ޗާޓު ކުރެހުމަކީ ސަރުކާރަށް ވެސް ލިބިގެންދާނެ ލުޔަކަށް ވާނެއެވެ.\nމުލި އޮންނަނީ ދިވެހިރާއްޖޭގެ ވެރިރަށް މާލެއާ 139.86 ކިލޯމީޓަރ ދެކުނުން މުލަކަތޮޅު އިރުމަތީ ބިތުގެ ޠޫލުން "50'73:34" އަރުޟުން "15'55: 02 ގައެވެ. އެރަށުގެ ބޮޑުމިނަކީ 76 ހެކްޓަރެވެ. ޖޯގުރަފީގޮތުން އެރަށަށް ދީފައިވާ އަކުރަކީ K5 އެވެ.\nމުލީގެ އާބާދީއަކީ 1014 އެވެ. ފިރިހެނުންގެ ޢަދަދަކީ 520 އެވެ. އަންހެނުންގެ ޢަދަދަކީ 492 އެވެ. ކުޑަކުދިންގެ އާބާދީއަކީ 290 އެވެ. އޭގެތެރެއިން ފިރިހެން ކުދިންގެ ޢަދަދަކީ 154 އެވެ. އަންހެން ކުދިންގެ ޢަދަދަކީ 136 އެވެ.\nއެރަށަކީ ދީންވެރި އަދި ދީނަށް ލޯބިކުރާ ޚުލްޤު ހެޔޮ ރައްޔިތެއް ދިރި އުޅޭ ރަށެކެވެ. ފަސްވަގުތު ނަމާދު ކުރުމަކީ އެރަށުގެ ގިނަމީހުންގެ ކިބައިގައި ހުންނަ މާތް ސިފައެކެވެ. ނަމާދު ކުރުމަށްޓަކައި3މިސްކިތެއް އެރަށުގައި ވަނީ ބިނާކޮށްފައެވެ. އެރަށު ރައްޔިތުން އެ މިސްކިތްތައް ފަޅުވިޔަ ނުދެއެވެ. ދީނީ އަޅުކަން އަދާކުރުމަށް ފަރުވާ ކުޑައެއް ނުކުރެއެވެ. ޤުރުއާނަށް ލޯބިކުރުމާއި ޤުރުއާން ކިޔަވަން އެމީހުން ވަރަށްބޮޑު އިސްކަމެއް ދެއެވެ.\nޤުރުއާން ކިޔަވަން ދަސްކޮށް ދިނުމަށް ރަޖިސްޓްރީ ކޮށްގެން ހިންގާ ޤުރުއާން ކުލާހެއް އެރަށުގައި ހުރެއެވެ. އެތަނުން ޤުރުއާން ކިޔަވަން ދަސްކޮށްގެން ނިކުންނަ ކުދިންގެ ޢަދަދު މަދެއް ނޫނެވެ.\nއާމްދަނީ ހޯދަން ކުރާ މަސައްކަތް\nމުލީ ރައްޔިތުންނަކީ މަސައްކަތްތެރި ބައެކެވެ. އާއްމުދަނީ ހޯދުމަށް އެރަށު މީހުން ކުރަމުންދާ މަސައްކަތްތަކަށް ބަލާއިރު ސަރުކާރުގެ މުއައްސަސާތަކުގައި ވަޒީފާ އަދާކޮށްގެން އާމްދަނީ ހޯދާ މީހުން މަދެއް ނޫނެނެވެ. ރަށު ކައުންސިލާއި، ހޮސްޕިޓަލާއި، ސްކޫލާއި އިންޖީނުގެ ފަދަ ތަންތަނުގައި ވަޒީފާ އަދާ ކުރާ މީހުންނަށް އެންމެ ރަނގަޅު އާމްދަނީއެއް ލިބެއެވެ.\nމީގެ އިތުރުން ރަށުގައި ކުރާ އެހެން މަސައްކަތްތަކުން އާމްދަނީ ހޯދާ މީހުން ވެސް ގިނައެވެ. އެރަށުގައި ތަފާތު އެކި ބާވަތްތަކުގެ ވިޔަފާރި ހިންގައެވެ. މަސް ކައްކާ ހިއްކައެވެ. ކަނޑުމަހާއި ފަރުމަހުގެ މަސްވެރިކަން ކުރެއެވެ.\nމުއްޔަކީ ބިންގަނޑު ރަނގަޅު ފަސޭހައިން ގަސް ހެދޭ ރަށެކެވެ. އެހެންކަމުން ވަރަށްގިނަ މީހުން ގޯތި ތެރޭގައި ގަސް ހައްދާފައި ވެއެވެ. ފަހަކަށް އައިސް އެރަށުގައި މިހާރުވަނީ ދަނޑުވެރިކަމަށް ބޭނުންވާ ބިންތައް ވެސް އިތުރުވެފައެވެ. އެ ބިންތަކުގައި ދަނޑު ހައްދައިގެން ރަނގަޅު އާމްދަނީ ދަނޑުވެރީންނަށް ލިބެއެވެ.\nމުހިންމު ބައެއް ތަންތަން\nމުއްޔަކީ ސަރުކާރުގެ މުއައްސަސާތައް ގިނަ ރަށެކެވެ. އަތޮޅު ކައުންސިލްގެ އިދަރާގެ އިތުރުން މި އަތޮޅުގެ ޕޮލިސްޓޭޝަންވެސް ހުންނަނީ މުލީގައެވެ. ތަޢުލީމީ މަރުކަޒުގެ އިތުރުން ބޭންކް އޮފް މޯލްޑިވްސްގެ ގޮތްޕެއް ވެސް މުލީގައި ހުރެއެވެ. އޭގެ އިތުރުން 1989 އިން ފެށިގެން މި ރަށުގައި ރީޖަނަލް ހޮސްޕިޓަލްގެ ޚިދުމަތް ލިބެމުން ދެއެވެ. ރަސްމީގޮތުން 1990 ޖެނުއަރީގައި 8 ގައި ހުޅުވުނު މި ހޮސްޕިޓަލުގައި 14 ޑޮކްޓަރުން މިވަގުތު މަސައްކަތް ކުރައްވަމުން ގެންދަވައެވެ. މީގެ ތެރޭގައި ޚާއްޞަ ބަލިތަކަށް ފަރުވާ ދެއްވާ5ޑޮކްޓަރުން ހިމެނި ވަޑައިގަންނަވައެވެ. އެއީ ކުޑަކުދިންގެ ބަލިތަކަށް ޚާއްޞަ ޑޮކްޓަރަކާއި، އަންހެނުންގެ ބަލިތަކަށް ޚާއްޞަ ޑޮކްޓަރަކާއި، އޮޕަރޭޝަން ޑޮކްޓަރަކާއި ހޭނައްތާ ޑޮކްޓަރަކާއި ދަތުގެ ޑޮކްޓަރެކެވެ. މ. އަތޮޅު ރައްޔިތުންގެ އިތުރުން މިއަތޮޅާ ކައިރި ހިސާބު އަތޮޅުތަކުގެ މީހުން ވެސް މި ހޮސްޕިޓަލުން ޚިދުމަތް ހޯދައެވެ. މ. ރީޖަނަލް ހޮސްޕިޓަލުގައި އޯގާތެރި ކަމާއެކު ޚިދުމަތް ކުރައްވާ 24 ނަރުހުން ޙަރަކާތްތެރިވެއެވެ. އޭގެ ތެރެއިން ގިނައީ މުއްޔަށް ނިސްބަތްވާ ނަރުހުންނެވެ.\nކުރިން ވެސް ފާހަގަ ކުރެވިފައިވާ ގޮތަށް މުއްޔަކީ ނިސްބަތުން ތަޢުލީމީ ދަރިން ގިނަ ރަށެކެވެ. މ. އަތޮޅު ތަޢުލީމީ މަރުކަޒު ވެސް ހުންނަނީ މުލީގައެވެ. ކިޔެވުމާއި ކުޅިވަރުގެ ރޮނގުން ރަން ވަނަތަކެއް ޙާސިލް ކުރަމުންދާ މި މަރުކަޒުގައި ފައުންޑޭޝަނުން ފެށިގެން ގްރޭޑް 12 އާ ހަމައަށް ކިޔަވައި ދެއެވެ. މިސްކޫލުގައި 249 ކުދިން މިހާރު ވެސް ތަޢުލީމް ޙާޞިލް ކުރަމުން ދެއެވެ. އޭގެ ތެރޭގައި އަވަށްޓެރި ނާލާފުށީން ކިޔަވަން އަންނަ ދަރިވަރުން ވެސް ހިމެނެއެވެ. އެކުދިން އެރަށަށް ކިޔަވަން އަންނަނީ ކޮންމެ ދުވަހަކު އޮންނާ ފެރީންނެވެ. އެ ދެރަށް ގުޅުވާފައިވަނީ ވަރުގަދަ ފެރީގެ ނިޒާމަކުންނެވެ.\nތަޢުލީމާއި ޞިއްޙަތުގެ އިތުރުން ޢުމްރާނީ ތަރައްޤީއަކީ ވެސް އެރުގެ މީހުންވެސް އިންތިހާއަށް ބޭނުންވާ ކަމެކެވެ. އެގޮތުން ލަފާފުރުމުގެ ދަތިކަން ޙައްލު ކުރުމުގެ ގޮތުން އެރަށުގައި ވެސް ވަނީ ބަނދަރެއް ހަދައިފައެވެ. އޭގެ ސަބަބުން ލަފާފުރުމަށް ފަސޭހަވިއެވެ. އެ ބަނދަރު ވެފައި ވަނީ އެރަށުގެ އިޤުތިޞާދީ މައި ދޯރާއްޓަށެވެ. މުދާ ހިފައިގެން އަންނަ އުޅަނދުފަހަރާއި މުދާ ހިފައިގެން ފުރާ އުޅަނދު ފަހަރު ވެސް ލަފާފުރަނީ މި ބަނދަރުންނެވެ. ޖޭޓީގައި ބޯޓު ޖައްސާފައި ބާއްވައި މުދާއަރުވައި ބޭލުމުގެ ފުރުޞަތު ލިބުމަކީ ވަގުތާއި މަސައްކަތަށް ލިބުނު ލުއިފަސޭހަ ކަމެކެވެ.\nމި ބަނދަރު ހެދުމުން އެރަށުގެ މަސްދޯނި ފަހަރަށްވަނީ ވަރަށްބޮޑު ލުއިފަސޭހައެއް ލިބިފައެވެ. މާދުރުގައި ދޯނި ބާއްވާފައި ކުޑަ ބޮއްކުރައެއްގައި ރަށަށްއަރައި ފޭބުން ވަނީ މާޒީ ވެފައެވެ.\nމުލީގެ ޒުވާނުންނަކީ ވެސް ކުޅިވަރަށް ލޯބިކުރާ ބައެވެ. ފުޓުބޯޅަ، ވޮލީއަކީ އެރަށަށް ވެސް އެންމެ އާންމު ދެ ކުޅިވަރެވެ. މިދެކުޅިވަރު ކުޅުމުގެ ހުނަރާއި ގާބިލިއްޔަތުކަން ލިބިފައިވާ ދެ ޖިންސުގެ ޒުވާނުން އެރަށުގައި ނުހަނު ގިނައެވެ.\nއެރަށުގައި ކުޅިވަރު ތަރައްޤީ ކުރުމުގެ ގޮތުން ވަޞީލަތްތައް ވެސް މަޑުމަޑުން އަންނަނީ ތަރައްޤީ ވަމުންނެވެ. މުލީގެ ރައްޔިތުންނަށް ޓަކައި އެރަށު ކައުންސިލް އިދާރާގެ އެހީތެރިކަމާއެކު އެރަށުގައި ވަނީ ސްކޭޓް ޕަރކެއް ތަރައްޤީ ކޮށްފައެވެ. އެތަން ވެގެން ގޮސްފައިވަނީ ޒުވާނުންގެ ވިންދު ކަމަށެވެ. އެތަން ރަސްމީކޮށް އަދި ނުހުޅުވިޔަސް ކޮންމެ ދުވަހަކުވެސް އެތައް ބަޔަކު އެ ޕަރކްގައި ސްކޭޓްކުރެއެވެ. ދަރިންނަށް އެ ހުނަރު ދަސްކޮށްދެއެވެ. އޭގެ އިތުރުން އެރަށުގައި ވަނީ ޓާފް ދަނޑެއް ވެސް ތަރައްގީކޮށް ނިންމާފައެވެ. މި ދެތަން ވެސް ވަރަށް އަވަހަށް ހުޅުވޭނެއެވެ.\nމުލީގެ ކުޅިވަރާއި އިޖުތިމާޢީ ކަންކަން ކުރިއަރުވައި ތަރައްޤީ ކުރުމަށް އެރަށުގައި ވަނީ ހަތަރު ޖަމްޢިއްޔާއެއް ރަޖިސްޓްރީ ކޮށްފައެވެ. އެއީ މުލީ ސްޕޯރޓްސް ކުލަބާއި ގެލެކްސީ ސްޕޯޓްސް ކުލަބާއި، މުލީ އެކުވެރިންގެ ދިރުމުގެ އިތުރުން ސޮސައިޓީ ފޯރ ޔޫތު އެންހޭންސް މަންޓެވެ. މި ހަތަރު ޖަމިއްޔާއިން ވެސް ގެންދަނީ ރަށުގެ ކަންކަން ތަރައްޤީ ކުރުމަށް ގުޅިގެން މަސައްކަތް ކުރަމުންނެވެ. އެކަމަކު ވާދަވެރިކަމާ ވެސް އެކުގައެވެ.\nދިވެހިރާއްޖޭގެ އެންމެ އިރުމައްޗަށް އޮންނަ މުލަކަތޮޅު މުއްޔަކީ ވެސް ދިވެހީންގެ އެހެން ޖަޒީރާތައް ފަދައިން ޗާލު ޖަޒީރާއެކެވެ. އެރަށް ވަށައިގެން ދެމިފައިވާ ރީތި ގޮނޑުދޮށުގެ ހިތްގައިމުކަން އިންތިހާއެވެ. އެ މާޙައުލުން ހިތްތަކަށް ގެނުވައިދޭ އުފާވެރިކަމުގެ ބޮޑު ކަމާއެވެ. އެ ގޮނޑުދޮށްތަކާއި ގުޅިލާމެހިފައިވާ ހުދު ދޮންވެލި ތުނޑިތަކުގެ ރީތިކަމަކީ ގުދުރަތުގެ އަގުބޮޑު ހަދިޔާއެކެވެ. ސާފު ހުދު ބޯކިރު ފޮދެއްފަދަ މޫދާއި މަޑު ފެހިކުލައިގެ ޗާލު ވިލަކީ ސްނޯކްލިންނަށް ދާ ހިތްވާ މީހުންނަށް އޮތް ޖާދޫއެއް ފަދަ ތަނެކެވެ. މީގެ އިތުރުން މުލީ ކަނޑުތޮށި ކައިރީގައިވާ ސަރަޙައްދަކީ މެދުރާއްޖެތެރޭގައި އޮތް އެފަދަ ދެވަނައެއްނެތް ރީތި ރާޅު ނަގާ މަންޒިލެކެވެ. ރާޅާ އަޅަން ބޭނުންވާ މީހުންގެ ހިތްތައް އެތަނަށް ލަންބުވާލާހާ ނަލައެވެ. ފަތުރުވެރިންގެ މެދުގައި އެތަން މަޝްހޫރު ވެފައިވަނީ "އެފް ވަން" ގެ ނަމުންނެވެ. އެ ތަނުގައި ސަފާރީއެއް ޔޮޓެއް ނޯންނަ ދުވަހެއް މަދުވާނެއެވެ.\nމުއްޔާ ގުޅިފައިވާ ބޯހުރާ ކައިރީގައި އޮންނަ "މަޝްރޫމް" ކިޔާ ސަރަޙައްދަކީވެސް ރާޅާ އެޅުމަށް ފައްކާ މަންޒިލެކެވެ. ބޭރުން އަންނަ ފަތުރުވެރިންނާއި ދިވެހިންގެ ހިތުން ވެސް އެތަން ވަނީ ޖާގަ ކަށަވަރު ކޮށްފައެވެ.\nމުލީ ރައްޔިތުންގެ އުންމީދު ވެސް ހުރީ ވަރަށް އުހުގައެވެ. އުސްވެގެން ގޮސް މަތިންދާ ބޯޓު ދަތުރުކުރާ އުސްމިނަށް އުންމީދު ވަނީ އުފުލިފައެވެ. އެރަށުގައި އެއާޕޯޓެއް އެޅުމުގެ އުންމީދު އެރަށު މީހުން ކުރާތާ ލައްކަ ޒަމާން ވެއްޖެއެވެ. މަތިން އުދުހިގެން އަންނަ ބޯޓު މުލީ އެއާޕޯޓަށް ތިރިކޮށް އެއިން ފައިބައިގެން ޓެކްސީގައި ނަމަވެސް ގެއަށްދާތަން އެރަށު މީހުން މިހާރު ބަލަނީ އުންމީދީ ލޮލަކުންނެވެ.\nމިއުންމީދުތައް ޙަޤީޤަތަކަށްވުން ވަރަށް ގާތް ވެއްޖެއެވެ. ސަރުކާރުން މި އަހަރު އިޢުލާނު ކުރެއްވި އެއާޕޯރޓް އަޅާ ރަށްރަށުގެ ލިސްޓްގައި މުލި ވަނީ ހިމެނިފައެވެ. އަދި ކޯޒުވޭއިން ނަލާފުށްޓާ ގުޅާލާ ވާހަކަތައްވެސް ކަރުދާހަށް ތިލަވަމުން އަންނަ ކަމުގެ ވާހަކަ އަޑުއިވެމުން އެބަދެއެވެ.\nއުއްމީދު ތަކުން ފުރިފައިވާ މުލީގެ ރައްޔިތުންނަށް މިކަންކަމުގެ ސަބަބުން މުސްތަޤުބަލެއް އެބައޮތްކަން އިޙުސާސް ކުރެވެން ފަށައިފިއެވެ. ރާޅާ ތަޅަމުން އޮޔާ ދަމަމުން ވިއްސާ ލޮނުން ތެމިގެން ދިލަހޫނުގެ ތެރެއިން ކަނޑު ހުރަސްކޮށްފައި ރަށަށް ކުރާ ދަތުރުތައް ނިމުމަކަށް އަންނަން ޖެހޭ ކަމަށް އެރަށު މީހުން އެތިބީ ޤަބޫލުކޮށްގެންނެވެ.\nއެއާޕޯރޓެއް އެޅުމުން މިހާރަށްވުރެ ގިނަ ވަޒީފާގެ ފުރުޞަތު މުލިން ލިބޭނެއެވެ. އޭގެ ސަބަބުން މިހާރު ވެސް މާލެ އާއި އެހެނިހެން ވެސް ތަންތަނުގައި ވަޒީފާ އަދާކުރާ މުލީ މީހުން ރަށަށް އައިސް ޢާއިލާ ގާތު ތިބެގެން ވަޒީފާ އަދާކުރުމުގެ ފަހި ފުރުޞަތު ލިބޭނެ ކަމަށް އެތިބީ އިންތިޒާރުކޮށްގެންނެވެ. އެއާޕޯރޓު އެޅުމުން އެއަތޮޅަށް އަންނަ ފަތުރުވެރިންގެ އަދަދު އިތުރުވާނެ ކަމަށް އެރަށުގެ ރައްޔިތުން ގަބޫލު ކުރެއެވެ. އަދި ލޯކަލް ޓޫރިޒަމް ފުޅާވެ ތަރައްގީގައި އިތުރު ފިޔަވަޅުތަކެއް އެޅޭނެކަމަށް އެރަށުގެ މީހުން ދެކެއެވެ. މި މަގަށް ކަންކަން ހިނގައްޖެ ކަމަށް ވާނަމަ ރާއްޖޭގެ އެހެން ރަށްރަށާ ގުޅި ލާމެހުމުގެ ފުރުޞަތު މުލީ ރައްޔިތުންނަށް ފަހިވާނެއެވެ. ހިނގާނެ އައު މަގުތަކެއް ތަނަވަސް ވާނެއެވެ. ޑޮލަރާއި ދިވެހި ފައިސާ ޖީބަށް ވަންނާނެ ކަމުގެ ޔަގީންކަން ލިބޭނެއެވެ. މުލީ ރައްޔިތުންގެ އުންމީދު ޙަޤީގަތަކަށް ހައްދަވާށިއެވެ!\nކަންޒުކަހަނބެއް ދުށީމު ހެއްޔެވެ؟ ނުފެނިދާނެއެވެ. އެހެންނަމަވެސް ކަންޒުކަހަނބާއި މުސަޅުގެ ވާހަކަ އަޑު ނާހާ މީހަކު ނުވަތަ ކުއްޖަކު ހުންނާނެހެން ހިޔެއް ނުވެއެވެ.\nއެވާހަކައިގައި ބުނެފައިވާ ގޮތުން މުސަޅަކީ ވަރަށް ހަލުއި އެއްޗެކެވެ. ކަންޒު ކަހަނބަކީ ދުވެލި މަޑު ބުރަހެލި އެއްޗެކެވެ. މި ދޭތީގެ މެދުގައި ރޭހެއް ބޭއްވިއެވެ. މުސަޅު އޭގެ ހަލުއިކަމާއި ދުވެލީގެ މައްޗަށް ބޮޑާވެ ޣާފިލުވެފައި އޮއްވައި ކަންޒުކަހަނބު ރޭސް ނިންމީއެވެ. މިވާހަކަ ކުޑައިރު އަޑު އިވުމުން ކަންޒުކަހަނބަކީ ރާއްޖެއިން ބޭރުގައި އެކަނި އުޅޭ އެއްޗެއް ކަމަށް ހީކުރި މީހުން ވެސް އެބައުޅެއެވެ. ވާނީވެސް އެހެންނެވެ. އެއީ ރާއްޖޭގައި އެހާގިނަ އެއްޗެއް ނޫނެވެ.\nއެއީ މަޢުލޫމާތު ނެތުމުން އޭރު ހީކުރެވިފައިވާ ކުށްހީއެއްކަން މިހާރު އެނގިއްޖެއެވެ. މި ކުޑަކުޑަ ދިވެހިރާއްޖޭގެ ބައެއް ރަށްރަށުގައި ވެސް ކަންޒުކަހަނބު އެބައުޅެއެވެ. މީގެ ކުރިން ރާއްޖޭގެ7ރަށެއްގައި އެސޮރުމެން އުޅުނު ކަމަށް ވެއެވެ. އެހެންނަމަވެސް މިހާރު އެ ސޮރުމެން އުޅޭކަމަށްވަނީ އެންމެ ތިން ރަށެއްގައެވެ. އެއީ ކ. ކާށިދޫ، މ. މުލި، ހދ. ކުނބުރުދޫއެވެ. ކުނބުރުދުއަކީ މިހާރު ފަޅުރަށެކެވެ. އެރަށު މީހުން ވަނީ ހދ. ނޮޅިވަރަންފަރަށް ބަދަލުވެފައެވެ.\nރާއްޖޭގެ ރަށްރަށުގެ ތެރެއިން ކަންޒުކަހަނބު އުޅެނީ ހަމައެކަނި މި ތިން ރަށުގައި ކަމުން އެރަށްރަށް ޚާއްސަވާން އެބަޖެހެއެވެ. ކަންޒުކަހަނބަށްޓަކައެވެ. އޭގެ އާބާދީއަށްޓަކައެވެ. އެ ރަރަށްރަށުގައި އެސޮރުމެން މިހާރު އުޅެމުންދަނީ ޤާނޫނީ ޙިމާޔަތުގެ ދަށުން މިނިވަންކަމާ އެކުގައެވެ.\nކުނބުރުދޫގައި ކުރިން ދިރިއުޅުނު މީހަކު ބުނިގޮތުގައި މިހާރުވެސް އެރަށަށް ދިއުމުން ކަންޒުކަހަނބު ފެންނަ ކަމަށެވެ. ކަހަނބުގެ އާބާދީ އެރަށުގައި ފުދޭ ވަރަކަށް ބޮޑެވެ. އަދި ކ. ކާށިދޫގައިވެސް ގިނަ ޢަދަދަކަށް ކަންޒުކަހަނބު ދިރިއުޅެއެވެ. ޤާނޫނީ ޙިމާޔަތުގައެވެ. ކަންޒުކަހަނބުގެ އާބާދީ އެ ދެ ރަށުގައި ގިނަވިޔަސް މ. އަތޮޅު މުލީގައި ދިރިއުޅޭ ކަންޒުކަހަނބުގެ އާބާދީ ވަރަށް މަދުވެއްޖެއެވެ. ސަބަބަކީ 2004 ވަނަ އަހަރު އެރި ސުނާމީއެވެ. ސުނާމީ ކާރިސާގައި މުއްޔަށް ރާޅު އަރައި ކަންޒުކަހަނބު ދިރިއުޅޭ ފަލަށް ރާޅުގެ އަސަރު ފޯރީއެވެ. އެއާއެކު އެސޮރުމެން ކުރިން ދިރިއުޅުނު މާޙައުލަށް ބޮޑު ބަދަލެއްއައެވެ. ނަތީޖާއަކަށްވީ ގިނަ ޢަދަދެއްގެ ކަނހަބު މަރުވުމެވެ. ދެންކުރަންވީ ކަމަކީ ކަންޒުކަހަނބުގެ އާބާދީ އެރަށުގައި އިތުރުކުރުމަށް މަސައްކަތް ކުރުމެވެ.\nކާށިދޫން ވާހަކަދެއްކި މީހަކު ބުނި ގޮތުގައި އެރަށުގައި ކަންޒުކަހަނބު ވަރަށް ގިނައެވެ. ވިއްސާރަ ދުވަސްތަކުގައި ރަށުތެރެއަށް ވެސް އެސޮރުމެން ނުކުމެއެވެ. ނަމަވެސް ކާށިދޫގެ އެއްވެސް މީހަކު ކަންޒުކަހަނބަކަށް ގެއްލުންވާނެ ޢަމަލެއް ނުކުރެއެވެ. ނަގައިގެން ގެއަށް ނުގެންދެއެވެ. ކުޑަކުދިން ވެސް ވަނީ މިކަމަށް ހޭލުންތެރިވެފައެވެ. އެއީ މާހައުލީ ނިޒާމަށް ކިހާ މުހިންމު އެއްޗެއްކަން އެކުދިންނަށް ވަނީ ސްކޫލުގައި ވެސް ބުނެދީފައެވެ. ނަމަވެސް ބައެއްފަހަރު އެސޮރުމެންނަށް ދިމާވާ ހިތާމަވެރި ކަމެއް އޮވެއެވެ. ރޭގަނޑު މަގުތަކަށް ނުކުމެ އުޅޭއިރު ދުއްވާ އުޅަނދުފަހަރުގެ ދަށުވެ މަރުވުމެވެ. އެކަން އެނގެނީ އިރުއަރާ ފަހުންނެވެ. އެހެން ކަމުން ދުއްވާ މީހުންވެސް މިކަމަށް ސަމާލުކަންދީގެން ކަންޒު ކަހަނބަށް ޙިމާޔަތް ދޭން އެބަޖެހެއެވެ. ކައުސިލުން މިކަމަށް ފިޔަވަޅުތަކެއް އަޅަން އެބަޖެހެއެވެ.\nކަންޒުކަހަނބުގެ ގެދޮރަކީ ފަލެވެ. ކަށިކޭލާއި ކުއްޅަވަށް ހެދިފައި ހުންނަ ޗަކަ ބިމެވެ. މިއީ އަދި ކުޅިއެއް ނޫނެވެ. މި ފާތަކުގައި އެސޮރުމެން ދިރިއުޅޭއިރު ކައި އުޅެނީ ގަސްދޮށުން ބިންމައްޗަށް ވެއްޓިފައި ހުންނަ ކަށިކޭލާއި، ބަނބުކޭލާއި، ކުއްޅަވަކާއި ކަނޑޫފަދަ ތަކެއެއްޗެވެ. ބޮނީ ފަލުގައި ހުންނަ ފެނެވެ.\nދުނިޔެއިން ނެތިހިނގައިދާނެ ކަމުގެ ބިރުހީވެފައިވާ، ކަންޒުކަހަނބު އާންމުގޮތެއްގައި ބިސް އަޅާކަމަށް ވަނީ އޮގަސްޓް މަހާއި އޮކްޓޯބަރު މަހުގައެވެ. އޭގެ ބިސް ކުކުޅު ބިހަކަށްވުރެ ބޮޑުވާނެއެވެ. އަދި ބިސް ދިގުވެފައި ބިހުގެ ބޭރު ތޮށި މަޑުވާނެއެވެ. ވެލާ، ކަހަނބު ފަދައިން ކަންޒުކަހަނބުވެސް ގިނައިން ބިސް އަޅަނީ ވެލިގަނޑަށެވެ. ބިސް އެޅުމަށްޓަކައި އަމިއްލައަށް ވަޅު ކޮނެއެވެ. ވަޅު ކޮންނަނީ އޭގެ ފަހަތު ދެފައިންނެވެ. ކޮނުނު ކުޑަވަޅަށް ބިސް އެޅުމަށް ފަހު ފަސްލައި ބިސްތައް ފޮރުވައެވެ. ވެލިގަނޑުގެ އިތުރުން ބޯކޮށް ހެދިފައި ހުންނަ ވިނަ ބޮނޑި ބޮނޑި އަށާއި ކީސް ފިލާ، ގަސްތަކުގެ ބުޑަށާއި، ބޯ ކަށިކެޔޮ ގަސްތަކުގެ އަޅޯތަކުގެ ދަތި ދޭތެރެ ދޭތެރެއަށްވެސް ކަންޒު ކަހަނބު ބިސް އަޅާ ކަމަށް ވެއެވެ. ޖޯޑް ހަމަޔަށް ގޭގޭ ގޯތި ތެރޭގައި ގެންގުޅޭ ކަންޒުކަހަނބުވެސް ބިސް އަޅާ ކަމަށް ވެއެވެ. ކަންޒުކަހަނބުގެ ބިސް ފީވެ ޅަ ކަހަނބު ނުކުންނަން 45 ދުވަހާއި 60 ދުވަހުގެ މުއްދަތެއް ނަގައެވެ. މިގޮތުން ބައެއް ފަހަރު2ނުވަތަ ތިންކަހަނބުވެސް ނުކުމެއެވެ. ދިވެހި ކާބަފައިން ބުނެ އުޅޭ ގޮތުގައި ކަންޒުކަހަނބުގެ ބިހަކީ ވިހައެކެވެ.\nދިވެހިރާއްޖޭގައި މި އުޅެނީ އެއް ސައިޒެއްގެ ކަންޒުކަހަނބެވެ. އެއީ 38 ސެންޓިމީޓަރާއި 45 ސެންޓިމީޓަރާއި ދެމެދު ގެ ކަހަނބެވެ. މިފަދަ ދިރުންތައް ދިރާސާ ކުރައްވާ އިންޑިއާގެ އެން އެޗްއެން ދިލްކުރުޝީ (2019) ގައި ލިޔުއްވާފައިވަނީ ކަންޒުކަހަނބުގެ އުމުރަކީ 20 އަހަރާއި 40 އަހަރާ ދެމެދު ކަމުގައެވެ.\nކަންޒުކަހަނބުގެ ނަސްލު ނެތި ހިނގައިދާނެތީ ދިވެހި ސަރުކާރުން މިހާރު މިވަނީ ހިމާޔަތްދޭ ދިރޭތަކެތީގެ ލިސްޓްގައި ހިމަނާފައެވެ. އެގޮތުން މި ދިރުން ދެމެހެއްޓުމަށްޓަކައި އެ ތަކެތި ދިރިއުޅޭ ތަންތަން ހަލާކު ނުކޮށް އެސޮރުމެން ނަގައި އެހެން ތަންތަނަށް ނުގެންދިޔުން ވަރަށް މުހިއްމެވެ. ކަންޒުކަހަނބު އާލާ ކުރުމައްޓަކައި ފާ އޮންނަ އެހެން ރަށްރަށުމީހުން ވެސް މަސައްކަތް ކުރެއެވެ. ކަންޒުކަހަނބު ގެންގޮސް ފަލަށް ލައި ބިސްއަޅައިގެން އޭގެ އާބާދީ އިތުރުވޭތޯވެސް މަސައްކަތް އެބަކުރެއެވެ. ދިވެހި ރާއްޖޭގައި ދިރިއުޅޭ ކަންޒުކަނހަބުގެ ނަސްލު ނެތިދިޔަ ނުދިނުމަށްޓަކައެވެ. އަންނަން އޮތް ޖީލުތަކާ ހަމައަށްވެސް ރާއްޖޭގެ މި ދިރުންތައް ދެމެހެއްޓުމަށް ޓަކައެވެ.


GMRah Faisaa Dhekkee Kihineh, Bodethi Olhuvalunthakeh!\nއޭޖީ އަނިލްއާއި ގަވަރުނަރު ޑރ.އަޒީމާ---\n20 ނޮވެންބަރ 2016 10 ކޮމެންޓް\nޖީއެމްއާރަށް ފައިސާ ދެއްކީ ކިހިނެއް، ބޮޑު އޮޅުވާލުންތަކެއް!\nއިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) އިންޑިއާގެ ޖީއެމްއާރު ކުންފުނީގެ އަތުން އަތުލި މައްސަލާގައި ދިވެހި ސަރުކާރުން ޖީއެމްއާރަށް ދައްކަން ޖެހޭ 271 މިލިއަން ޑޮލަރު ދައްކާ ހަލާސް ކުރި ކަމަށް ސަރުކާރުން ބުނުމާއި އެކު އެއާއި ގުޅިގެން އެތައް ސުވާލުތަކެއް ވަނީ ފެންމަތިވެފައެވެ.\nމިމަހުގެ 15 ވަނަ ދުވަހު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެޓާނީ ޖެނެރަލް މުހައްމަދު އަނިލް ވިދާޅުވީ ޖީއެމްއާރަށް ދައްކަން ޖެހުނު ޖުމްލަ 271 މިލިއަން އެމެރިކާ ޑޮލަރު ދައްކާ ހަލާސްކޮށްފައިވާ ކަމަށެވެ. އަދި އެފައިސާ ނަގާފައިވަނީ ދައުލަތުން ނޫން ކަމަށާއި އެފައިސާ ދައްކާ ހަލާސް ކޮށްފައިވަނީ އެމްއޭސީއެލް ގައި ރައްކާކޮށްފައި ހުރި ފައިސާ އިން ކަމަށް އަނިލް ވިދާޅުވިއެވެ.\nއަނިލް ވިދާޅުވީ ބަޖެޓުން ފައިސާ ނެގުމުގެ ބަދަލުގައި އެމްއޭސީއެލް ގައި ރައްކާކޮށްފައި ހުރި ފައިސާ އިން ޖީއެމްއާރަށް ދައްކަން ޖެހޭ މިންވަރު އަވަހަށް ދައްކާ ހަލާސްކުރީ، ގިނަ ދުވަސް ވާވަރަކަށް އިންޓްރެސްޓް މަތިވަމުން ދާނެތީ ކަމަށް އަނިލް ވިދާޅުވި އެވެ.\nފައިސާ ދެއްކީ ދައުލަތުގެ ރިޒާވުން: ނިޔާޒް\nއަނިލް އެހެން ވިދާޅުވެފައިވަނިކޮށް މިމަހުގެ 18 ވަނަ ދުވަހުގެ ރޭ އެމްޑީޕީގެ ހަރުގެ ޖަލްސާގައި ވާހަކަ ދައްކަވަމުން ޑެޕިއުޓީ ޗެއާޕާސަން އަލީ ނިޔާޒު ވަނީ ޖީއެމްއާރު އެގްރިމެންޓް އުވާލުމުގެ ބަދަލެއްގެ ގޮތުގައި އެމްއޭސީއެލްއިން 271 މިލިއަން ޑޮލަރު (4.18 ބިލިއަން ރުފިޔާ) ފައިސާ ދައްކާފައިވާ ކަމަށް ބުނި ނަމަވެސް އެއީ ދޮގެއް ކަމަށާއި އެފައިސާ ދައްކާފައިވަނީ ދައުލަތުގެ ރިޒާވުން ކަމަށް ވިދާޅުވެފައެވެ. ނިޔާޒުގެ އެ ވާހަކައާއި ގުޅިގެން ޖެހިގެން އައި ދުވަހު ބޭއްވި ނޫސްވެރިންގެ ބައްދަލުވުމެއްގައި ގަވަރުނަރު ޑރ.އަޒީމާ އާދަމް ވަނީ އެކަމަށް އެއްބަސްވެވަޑައިގެންފައެވެ.\nއޭޖީ އަނިލްއާއި ގަވަރުނަރު އަޒީމާގެ ވާހަކަތައް ދިމައެއް ނުވޭ!\nޖީއެމްއާރަށް ފައިސާ ދެއްކީ އެމްއޭސީއެލްއިން ކަމަށް އޭޖީ މުހައްމަދު އަނިލް ވިދާޅުވެފައިވަނިކޮށް އިއްޔެ އެމްއެމްއޭއިން ބޭއްވި ބައްދަލުވުމެއްގައި ޑރ.އަޒީމާ ވިދާޅުވީ އެމްއޭސީއެލްއިން 271 މިލިއަން ޑޮލަރު ދައްކަން ޖެހުމުން އެފައިސާ ދެއްކުމަށް އެކުންފުންޏަށް ދަތިވި ކަމަށާއި އެކަމަށް އެހީވުމަށްޓަކައި އެކުންފުނީގެ ބޮންޑު އެމްއެމްއޭއިން ގަނެފައި، އެކުންފުންޏަށް 140 މިލިއަން ޑޮލަރު ދީފައިވާ ކަމަށެވެ.\nއަޒީމާ ވިދާޅުވީ އެމްއޭސީއެލްއަށް ފައިސާ ދައްކަން ދަތިތަކެއް ކުރިމަތިވީ އެ ކުންފުނިން އެއާޕޯޓު ތަރައްގީ ކުރުމަށް މިހާރު ވެސް އެތައް ހަރަދެއް ކުރަމުންދާތީ ކޭޝް ފްލޯގެ ތެރެއިން އެފައިސާ ދެއްކުމަށް ދަތިވާތީ ކަމަށެވެ.\nއެމްއެމްއޭއަކީ ސެންޓްރަލް ބޭންކަށްވާތީ ކުންފުނިތަކުން އެ ފަދަ ގޮތް ގޮތަށް ބޮންޑް ގަތުމަކީ އެ އޮތޯރިޓީން އަލަށް ކުރާ ކަމެއް ނޫން ކަމަށާއި އެ ފައިސާ އަކީ އެމްއެމްއޭއަށް ލިބޭނެ ފައިސާ ކަމަށް އަޒީމާ ވިދާޅުވިއެވެ. އެގޮތުން މި ފެށޭ ޑިސެމްބަރު މަހުން ފެށިގެން ކޮންމެ މަހަކު ވެސް ބޮންޑަށް ދޫކުރި ފައިސާ އެމްއޭސީއެލް އިން އެ އޮތޯރިޓީއަށް ދައްކަމުންދާނެ ކަމަށާއި އެ ފައިސާއަކީ ލިބެން ގެރެންޓީ އޮތް ފައިސާއެއް ކަމަށާއި އެ ފައިސާ ދެއްކުމުގައި އެމްއޭސީއެލް އިން ދެ މަހުގެ އެޑްވާންސް ޕޭމެންޓް އަބަދު ވެސް އެމްއެމްއޭގައި ހުންނާނެ ކަމަށް އޭނާ ވިދާޅުވިއެވެ.\nއެމްއެމްއޭއީ ބޮންޑްގެ ގޮތުގައި އެމްއޭސީއެލް އަށް 140 މިލިއަން ޑޮލަރު ދީފައިވާއިރު އެ ބޮންޑް އެމްއެމްއޭއިން ގަނެފައިވަނީ 4.9 އިންސައްތައިގެ އިންޓަރެސްޓް ރޭޓެއްގައި ކަމަށް އަޒީމާ ވިދާޅުވިއެވެ. އަދި އެ ފައިސާ ދައްކަން ޖެހެނީ ތިން އަހަރަށް ބަހާލައިގެން ކަމަށް ވެސް އަޒީމާ ވިދާޅުވިއެވެ.\nދައުލަތުގެ ރިޒާވުން ފައިސާދޭއިރު މަޖިލީހުގެ ރުހުން ހޯދަން ޖެހޭތަ؟\nއެމްޑީޕީގެ އިގްތިސާދީ ކޮމިޓީގެ މުގައްރިރުގެ ނައިބު އިބްރާހިމް އަމީރު ރާއްޖެ ޓީވީން ހޮނިހިރު ދުވަހުގެ ރޭ ގެނެސްދިން ފަލަ ސުރުހީ ޕްރޮގްރާމުގައި ވާހަކަ ދައްކަވަމުން ވިދާޅުވީ މޯލްޑިވްސް މަނިޓަރީ އޮތޯރިޓީގެ ގަވަރުނަރު ބޭނުންފުޅުވިނަމަވެސް ރައްޔިތުންގެ މަޖިލީހުގެ ރުހުން ނެތި ދައުލަތުގެ ރިޒާވްގައި ހުރި ފައިސާއެއް އެހެން ބަޔަކަށް ނުދެވޭނެ ކަމަށް ކަމަށެވެ.\nއަމީރު ވިދާޅުވީ ރައްޔިތުންގެ މަޖިލީހުގެ ބަހެއް ނެތި އެމްއެމްއޭގެ ގަވަރުނަރު ބޭނުންފުޅުވުމުން ރިޒާވުން ފައިސާ ނެގުމަކީ ގާނޫނޫ އަސާސީއާ ހިލާފު ކަމެއް ކަމެކެވެ. އަދި އެކަމުން ބޮޑެތި ގެއްލުންތަކެއް ކުރިމަތިވާއިރު، އެކަމުގެ ޒިންމާ ސަރުކާރާއި ރައްޔިތުންގެ މަޖިލީހުގެ މެމްބަރުން ނަގަންޖެހޭނެ ކަމަށެވެ.\n"ޤާނޫނުއަސާސީގައި ބުނޭ އެމްއެމްއޭގެ ރިޒާވްއިން މިގޮތައް ފައިސާ ނެގޭނީ ރައްޔިތުންގެ މަޖިލީހުގެ ތިންބައިކޮށްފަ ދެބައިގެ އަގުލަބިއްޔަތު ލިބިގެންނޭ. އެހެންވީމާ މިގޮތަކަށް މިކަމެއް ނުކުރެވޭނެ" އޭނާ ވިދާޅުވިއެވެ.\nއަމީރުގެ އިތުރަށް ޖުމްހޫރީ ޕާޓީގެ މެމްބަރު އަލީ ހުސައިން ވެސް ވިދާޅުވީ އެއްވެސް ކޮމްޕެނީއެއްގެ ދަރިނި ދެއްކުމަށްޓައިވެސް އަދި އެނޫންވެސް ގޮތަކަށް ދޫކުރާ ބޮންޑު ގަތުމަކީ އެމްއެމްއޭއަށް ކުރެވޭނެ ކަމެއް ނޫން ކަމަށެވެ.\nEvves company egge dharani dhekkumattaki, nuvatha enoonves gothakah dhookuraa bondu gathumakee MMAah migothah kureveyne kameh noon. pic.twitter.com/d79nwbBDVJ— Ali Hussain (@AleeVoice) November 19, 2016\nރިޒާވުން ދެއްކި ފައިސާގެ އިތުރަށް އެމްއޭސިއެލުން 131 ދެއްކީ ކިހިނެއް؟\nޖީއެމްއާރަށް ދައްކަން ޖެހޭ ލާރި ދެއްކީ ދައުލަތުގެ ބަޖެޓުން ނޫން ކަމަށް އަނިލް ވެސް ވިދާޅުވީއެވެ. އަނިލްގެ ވާހަކަތައް އަޒީމާ ދޮގުވެސް ކުރީއެވެ. މަރުކަޒީ ބޭންކުން ބޮންޑު ގަނެ އެމްއޭސީއެލްއަށް އެހީތެރި ވެސް ވީއެވެ. ދެން ދައްކަން އޮތީ އެމްއޭސީއެލްއަށް މަޒުކަޒީ ބޭންކުން ދިން 140 މިލިއަން ޑޮލަރުގެ އިތުރަށް އެމްއޭސީއެލްއިން ބާކީ 131 މިލިއަން ޑޮލަރު ދެއްކީ ކިހިނެއްތޯއެވެ.\nއަޒީމާ ބުނި ގޮތުން ނަމަ އެމްއޭސީއެލްއަށް ޖީއެމްއާރުއަށް އެހާ ބޮޑު އަދަދެއް ދައްކަން ވުމުން ބުރައަކަށް ވީއެވެ. އެމްއޭސީއެލްގައި 131 މިލިއަން ޑޮލަރު ދެއްކުމުގެ ކުޅަދާނަކަން ހުރިތޯ ސުވާލު އުފެދޭ ކަމަށް ބައެއް އިގްތިސާދީ މާހިރުން ބުނެއެވެ.\nއެމްއޭސީއެލް ތަރައްގީ ކުރަން ނަގާފައިވާ ލޯނުތަކަށް ބަލާއިރު، އެއާޕޯޓުގެ ރަންވޭ އާއި ފިއުލް ފާމް އަދި ކާގޯގެ މަސައްކަތް ބެއިޖިންގެ އާބަން ކޮންސްޓްރަކްޝަންއާއި ހަވާލު ކޮށްފައިވާއިރު، އެ މަސައްކަތް ކުރަނީ ޗައިނާގެ އެގްޒިމް ބޭންކުން 373 މިލިއަން ޑޮލަރުގެ ލޯނެއް ވަނީ ނަގާފައެވެ.\nއޭގެ އިތުރުން އެމްއޭސިއެލް ތަރައްގީކުރަން އޯޕެކް ފަންޑް ފޯ އިންޓަނޭޝަނަލް ޑިވެލޮޕްމެންޓް (އޮފިޑް) އިން 50 މިލިއަން ޑޮލަރުގެ ލޯނެއް ދޭން ނިންމާފައިވެއެވެ.\nދައުލަތުގެ ރިޒާވުން އެހާ ބޮޑު އަދަދެއް ނެގީމާ އިގްތިޝާދަށް ދެން ވާނެ ގޮތް:\nމަރުކަޒީ ބޭންކުން ދައުލަތުގެ ރިޒާވުން 140 މިލިއަން ޑޮލަރު އެމްއޭސީއެއްލްއަށް ދީފައިވާއިރު، ސެޕްޓެމްބަރު މަހު އެމްއެމްއޭއިން ހާމަ ކުރި ތަފާސް ހިސާބުތަކުން ދައްކާ ގޮތުގައި މިދިޔަ ސެޕްޓެމްބަރު ނިމުނުއިރު ރާއްޖޭގެ ރަސްމީ ރިޒާވްގައި ހުރީ 541.4 މިލިއަން ޑޮލަރެވެ. އޭގެ ތެރެއިން ބޭނުންކުރެވޭ ރިޒާވްގެ ގޮތުގައި 193.8 މިލިއަން ޑޮލަރުއެވެ. އެއީ 2.9 ބިލިއަން ރުފިޔާއެވެ. އެއީ މަހުން މަހަށް ބަލާއިރު ހަތަރު ޕަސެންޓް އިތުރު އަދަދެކެވެ. އެކަމަކު، އަހަރުން އަހަރަށް ބަލާއިރު އެއީ 11 ޕަސެންޓް ދަށް އަދަދެކެވެ. އެމްއޭސީއެލްއަށް ދައުލަތުގެ ރިޒާވުން އެހާ ބޮޑު އަދަދެއް ދެއްކުމުން ދެން ރިޒާވުގައި ހުންނާނީ 53.8 މިލިއަން ޑޮލަރެވެ. އެއީ ދިވެހި ރުފިޔާގެ 829.5 މިލިއަން ރުފިޔާއެވެ.\nދައުލަތުގެ ރިޒާވު އެހާ ބޮޑުތަނުން ކުޑަވުމުން ދެން ވަނީ ކިހިނެއްތޯ ސުވާލު ނުއުފެދޭތޯއެވެ. ކުރިއަށް އޮތްތަނުގައި ޑޮލަރުގެ އަގަށް އަންނާނެ ބަދަލު ކޮބާތޯއެވެ. އިގްތިސާދީ މާހިރުން ވިދާޅުވާހެން ޑޮލަރު 18 ނުވަތަ 19 ރުފިޔާއަށް ބަދުލުވާނީތޯއެވެ. އިގްތިސާދު ދަށަށް ގޮސް މީހުންގެ އާމްދަނީ ކުޑަވެ ތަކެތީގެ އަގު ބޮޑުވާނީތޯއެވެ.\nއިއްޔެ ނުސްވެރިންގެ ބައްދަލުވުމުގައި އަޒީމާ ވިދާޅުވީ އެމްއެމްއޭ އިން އަބަދުވެސް ދެ މަސްދުވަހުގެ އިމްޕޯޓަށް ބޭނުންވާ ވަރަށް ރިޒާވް ހިފަހައްޓާނެ ކަމުގެ ޔަގީންކަން ދޭކަމަށާއި އަދި ޑޮލަރުގެ އަގު ބޮޑު ނުކުރާނެ ކަމަށެވެ. އަޒީމާ އެހެން ވިދާޅުވެފައިވާއިރު މިހާރުވެސް ބަލެކް މާކެޓްގައި ޑޮލަރު ގަންނަން ލިބެނީ 17 ރުފިޔާއިން މައްޗަށެވެ. އަދި އިގްތިސާދީ ބައެއް މާހިރުން ބުނާ ގޮތުން ކުރިއަށް އޮތްތާ ޑޮލަރު ގަންނަން ލިބޭނީ 18، 19 އާއި 25 ރުފިޔާއާއި ދެމެދުއެވެ.\nއިގްތިސާދު އެމްއޭސީއެލް އެމްއެމްއޭ ރައީސް އޮފީސް ސަރުކާރު\nޢެމް އެމް އޭ އިން 500 ޑޮލަރު ކޮންމެ ފުރާމީހަކަށް ދިނުމުގެ ސިއްރަކީ ބެންކުން ދީފިޔާ4ބޭންކުން ފުރާމީހަކައް ލިބޭނެ 2000 ޑޮލަރު. މިހާރު ލިމިޓް ވީނު.\nޢަޅެ މީތިގަނޑު ނުވެސް ވެއްޓުން\nހާދަ އަސަރެއް ކޮށްފިޔޭދޯ....ޢަލީ ހުސައިނު ކޮބާތަ އައިސަ؟\nއަމައްޔާތް! މީނަ ހާދަ މޮޅޭ ރިޕޯޓް ލިޔަން.\nނޫސްވެރިންނށް ކެރޭނެތަ ނިކަން މިކަުގެ އިންވެސްޓިގޭޝަނެއް ހަދަން. ފައިސާ ހޯދީ އެސްޓީ އޯއިން. ފުނަދޫ އަދި ބޯޓުގަންނަން ނަގާފަ ހުރި ލާރިޚޮޅު.\nކިހިނެންތަ ތެދެއް ހަދާނީ ދޮގު ހަދާހަދާ އެތިބެނީ އެމީހުންގެ ދޫތައްވެސް އެގޮތައް ހޭނިފަ\nދޮގުހެދި މީހަކު އެބަޖެހޭ މިހާރުން މިހާެރަށް ލަސްނުކޮށް އަވަހަށް އިސްތިއުފާދެއްވަން. ތިޔަ ދެމީހުންނަކީވެސް ދައުލަތުގެ މުހިންމު މަގާމުގަ ތިއްބެވި ދެބޭފުޅުން. ލަސްނުކޮށް ކަންހިގިގޮތް ރަށްޔިތުންނަށް ހާމަކުރެއްވުމަށްފަހު އިސްތިއުފާ ދެއްވާ. އިޚުލާސްތެރިވޭ. ގާސިމް ފަދަ ތެދުވެރި ބޭފުޅުންނަށް ވެލައްވާ. އެންމެ ފުރަތަމަ ގައުމު އިސްކުރަށްވާ. މީހެއްގެ ދަށުވެ އަޅުވެތިވާކަށެއް އެކަކަކަށް ވެސް ނުޖެހޭ. ބިރުވެތިވާންވީ ހެއްދެވި ފަރާތަށް. މާތް ﷲ އަށް.\nޕްލީޒް ތެދު ހަދާ ބަލަ. ކިހިނެއްތަ ފައިސާ ދެއްކީ. ލޯނު ނެގީ ދޯ. އަނެއްކާ ސައުދީން ދިން ލޯނުން ފައިސާ ދެއްކީތަ\nމިއީ ބޮޑޫވަރު. ތެދަން ވާހަކަ ދެއްކުން ރަނގަޅު\nވަގުންގެ ގޭންގެއް މިހާރު އޮތީ... ދުލުގަ ގޮއްޖެހިފަ ތިއްބަސް ތެދެއްނަހަދާނެ..


Philippines gai Graduate vumuge kurin 10 gas indhan jehey gavaidheh hadhaifi\nފިލިޕީންސްގެ ޕަލަވަން ވިލޭޖް---\nފިލިޕީންސްގައި ގްރެޖުއޭޓްވާ ކޮންމެ ދަރިވަރަކު ދިހަ ގަސް އިންދަންޖެހޭ ގަވައިދެއް ހަދައިފި\nފިލިޕީންސްގެ ކޮލެޖުތަކުގައި އަދި ސްކޫލްގައި ކިޔަވަމުންދާ ދަރިވަރުން ގްރެޖުއޭޓުވުމަށް ބޭނުން ނަމަ 10 ދިހަ ގަސް އިންދަންޖެހޭ ގޮތަށް ގަވައިދެއް ހަދައިފި އެވެ.\nމިގޮތަށް ގަވައިދެއް ހަދާފައިވާއިރު މި ކަމުގެ މަގުސަދަކީ ދުނިޔެއަށް އަންނަ މޫސުމީ ބަދަލުތަކަށް ހޭލުންތެރި ކުރުމެވެ.\nފިލިޕީންސްގެ މަގްޑަލޯ ޕާޓީގެ ރެޕްރެޒެންޓޭޓިވް ގެރީ އަލްޖަނޯ ވިދާޅުވީ އެގައުމުގައި އަހަރެއްގެ މައްޗަށް އެލެމެންޓްރީ ސްކޫލުން 12 މިލިއަން ކުދިން، ހައި ސްކޫލުން5މިލިއަން ކުދިން އަދި ކޮލެޖުތަކުން5ލައްކަ ކުދިން ގްރެޖުއޭޓުވާކަމަށެވެ. އެެހެން ކަމުން ކޮންމެ ކުއްޖަކު ލައްވާ 10 ގަސް އިންދިއްޖެނަމަ އަހަރެއްގެ މައްޗަށް 175 މިލިއަން ގަސް އިންދޭނެ ކަމަށް ގެރީ ވިދާޅުވި އެވެ.\nއެހެންކަމުން އެއީ ޖެނެރޭޝަންކަމަށް ބަލާނަމަ 525 ބިލިއަން ގަސްކަމަށްވެސް ގެރީ ވިދާޅުވި އެވެ. އަދި އެއީ އިންދާ ގަސްތަކުގެ 10 ޕަސެންޓުގެ ގަސް ރޯވެ ހެދިއްޖެނަމަ 525 މިލިއަން ގަސްކަން ގެރީ ފާހަގަކުރި އެވެ.\nގަސް އިންދުމަށް ހަމަޖެހިފައިވަނީ އެގައުމުގެ ކުޅިތައް ހިމެނޭ ސަރަހައްދުތަކާއި، ޖަންގަލިތެރެ، ހިމާޔަތްކޮށްފައިވާ ސަރަހައްދުތަކާއި، މިލިޓަރީގެ ބޭނުމަށް ދޫކޮށްފައިވާ ސަރަހައްދުތަކުގެ އިތުރުން އާބަން އޭރިޔާތަކުގަ އެވެ. އެގައުމުގެ ސަރުކާރުން ވަނީ އެ ސަރަހައްދުތަކުގައި އިންދާނީ އެސަރަހައްދަކާއި ގުޅޭ ގަސްތައްކަމަށް ވިދާޅުވެފަ އެވެ.\nފިލިޕީންސްއަކީ ކުރިން ބޮޑެތި ޖަންގަލިތައް އޮތް ގައުމެއް ނަމަވެސް 20 ވަނަ ގަރުނުގެ ތެރޭގައި އެގައުމުގެ ޖަންގަލި ހިމޭނޭ ސަރަހައްދު ވަނީ 70 ޕަސެންޓުން 20 ޕަސެންޓަށް ދަށްވެފަ އެވެ.


ޑިޒާސްޓާ މެނޭޖްމެންޓުގެ ކޮވިޑު އޮޑިޓު: ގާނޫނާއި ހިލާފަށް ބޮޑެތި ހަރަދުތަކެއް ކުރިއިރު، ހިލޭ އެހީއަށް ވީނުވީއެއް ނޭނގޭ! | Sangu News\nޑިޒާސްޓާ މެނޭޖްމެންޓުގެ ކޮވިޑު އޮޑިޓު: ގާނޫނާއި ހިލާފަށް ބޮޑެތި ހަރަދުތަކެއް ކުރިއިރު، ހިލޭ އެހީއަށް ވީނުވީއެއް ނޭނގޭ!\n15 ސެޕްޓެމްބަރ 2020 - 23:29\nއެންޑީއެމްއޭގެ ޗީފް އެގްޒެކެޓިވް ހިސާން ހަސަން/ އޮޮޮޕަރޭޝަންތަކާއި ބެހޭ ގޮތުން ބާއްވާ ބައްދަލުވުންތަކުގެ ތެރެއިން- ފޮޓޯ/ ރައީސް އޮފީސް\nދައުލަތުގެ މުއައްސަސާތަކުން ކޮވިޑް-19 އާ ގުޅިގެން ކޮންމެ ކުއާޓާއެއްގައި ކުރާ ޚަރަދުތަކާއި ހިލޭ އެހީއާއި ދަރަނީގެ އޮޑިޓެއް ހެދުމަށް ރައްޔިތުންގެ މަޖިލީހުން ވަނީ ފާސްކޮށްފައެވެ. އަދި ވޭތުވެ ދިޔަ ދުވަސްތަކުގެ ތެރޭގައި އެކި މިނިސްޓްރީތަކުން ކުރި މަސައްކަތްތަކުގެ އޮޑިޓުތައް އާއްމުކޮށްފައިވާއިރު ހެލްތް މިނިސްޓްރީ އާއި ޓޫރިޒަމް މިނިސްޓްރީގެ އޮޑިޓުން ވަނީ ބޮޑެތި އޮޅުވާލުންތަކާއި ކޮރަޕްޝަންގެ އަމަލުތަކެއް ފެންމަތިވެފައެވެ.\nއޮޑިޓަރ ޖެނެރަލްގެ އޮފީހުން މިރޭ ވަނީ ޑިޒާސްޓާ މެނޭޖްމެންޓުގެ އޮޑިޓު ރިޕޯޓު އާއްމުކޮށްފައެވެ. އަދި އެންޑީއެމްއޭއިން ވެސް ވަނީ ދައުލަތުގެ މާލިއްޔަތު ގާނޫނާއި ހިލާފު އަމަލުތަކެއް ހިންގާފައެވެ. އޮޑިޓުން ދައްކާ ގޮތުން ކޮވިޑުގެ އޮޕަރޭޝަން ފްރަންޓްލައިނުގައި މަސައްކަތް ކުރާ ފަރާތްތަކާއި އަދި މި އޮޕަރޭޝަންއާއި ގުޅިގެން ހަރަކާތްތެރިވި އެހެނިހެން ފަރާތްތަކަށް މާލެއާއި ހުޅުމާލޭގެ ގެސްޓްހައުސްތަކުގައި އެކަމޮޑޭޝަން ހަމަޖައްސާފައިވާއިރު ދައުލަތުގެ މާލިއްޔަތު ގަވައިދުގައި ވާ ގޮތަށް އެއްބަސްވުމެއް ގާއިމްކޮށްފައި ނެތެވެ. އަދި ފެސިލިޓީތަކުގައި މީހުން ބައިތިއްބާފައިވަނީ ފްރަންޓްލައިނުގައި މަސައްކަތް ކުރާ ފަރާތްތަކަށް އެކަމޮޑޭޝަން ހަމަޖެއްސުމަށް ކަނޑައަޅާފައިވާ ރޭޓަށް ކުއްޔަށް ދިނުމަށް އެ ގެސްޓްހައުސްތަކުން އެއްބަސްވެފައިވާތީ ކަމަށް "ހިދުމަތްތަކާއި، ތަކެއްޗަށް އެދޭ ފޯމު" ގައި ބުނެފައިވާ ކަމަށެވެ. އެކަމޮޑޭޝަންއަށް ވަކި ރޭޓެއް ހަމަޖައްސާފައިވާކަން ލިޔެކިއުންތަކުން ވެސް އެނގެން ނެތްއިރު ގެސްޓްހައުސްތަކުގައި މީހުން ބޭތިއްބުމަށް ޖޫން މަހުގެ ނިޔަލަށް 16.6 މިލިއަން ރުފިޔާ ހަރަދުކޮށްފައިވާ ކަމަށް އޮޑިޓުގައި ވަނީ ބުނެފައެވެ.\nރޭޓުތައް ކަނޑައަޅާފައި ނުވުމާއި، އަދި ދެ ފަރާތުގެ ދެމެދުގައި އެއްބަސްވުމެއް ގާއިމްކޮށްފައި ނެތުމުގެ ސަބަބުން އެކި ހިދުމަތްތަކަށް އެކްސްޓްރާ ޗާޖުކޮށްފައިވާކަން އޮޑިޓުގައި ވަނީ ފާހަގަކޮށްފައެވެ. އަދި އެކި ގެސްޓް ހައުސްތަކުން ހިދުމަތްތަކަށް ޗާޖުކޮށްފައިވަނީ އެކި ރޭޓުތައް ކަމަށް ވެސް އޮޑިޓުގައި ވަނީ ބުނެފައެވެ. މީގެ ސަބަބުން ދައުލަތުން އިތުރު ހަރަދުތަކެއް ކުރަން ޖެހުނު ކަމަށާއި، އެއްބަސްވުމެއް ހަދާފައި ނެތް ނަމަ ހަރަދުތައް ކުރަންޖެހޭނީ ބޭނުން ކުރެވުނު ކޮޓަރިއަށާއި، އެ ބޭނުން ކުރި މުއްދަށް ބަލާ ކަމަށް އޮޑިޓުގައި ވަނީ ބުނެފައެވެ.\nމީގެ އިތުރުން އޮޑިޓު ރިޕޯޓުގައި ބުނެފައިވަނީ ގެސްޓް ހައުސްތަކުގައި ތިބި ފަރާތްތަކުގެ މައުލޫމާތުތައް ކަށަވަރުނުކޮށް ބިލްތަކަށް ޑިޒާސްޓާ މެނޭޖްމެންޓުން ފައިސާ ދައްކާފައިވާ ކަމަށެވެ. އަދި އެންޑީއެމްއޭއިން ގެސްޓްހައުސްތަކަށް ފައިސާ ދެއްކިއިރު އެ ތަނަކުން ބޭނުންކޮށްފައިވާ ކޮޓަރީގެ އަދަދާއި، ބެޑް އޮކިއުޕެންސީ އާއި، ކޮޓަރިތައް ހިފާފައިވާ މުއްދަތަކަށް ބަލާފައި ނެތް ކަމަށް ވަނީ ބުނެފައެވެ. މި ގެސްޓްހައުސްތަކަށް އެންޑީއެމްއިން ވަނީ ފައިސާ ވެސް ދައްކާފައެވެ. މީގެ ތެރޭގައި ދައުލަތުގެ ވިޔަފާރި ކުންފުނިތަކާއި، ޖަމިއްޔާތަކުގެ މުވައްޒަފުން އެކި ދުވަސްވަރުތަކުގައި ގެސްޓްހައުސްތަކުގައި ތިބިކަމަށް އޮޑިޓުގައި ވަނީ ފާހަގަކޮށްފައެވެ.\nމި މައްސަލައިގައި އޮޑިޓު އޮފީހުން ވަނީ އެކަމޮޑޭޝަން ހަމަޖެއްސި ގެސްޓްހައުސްތަކުގެ މައުލޫމާތުތައް ވެސް އެއްކޮށްފައެވެ. އެގޮތުން އެއްކުރި މައުލޫމާތުތަކުން ބޭނުން ނުކުރާ ކޮޓަރިތަކަށް އެންޑީއެމްއޭއިން ފައިސާ ދައްކާފައިވުމާއި އެކަށީގެންވާ ގޮތެއްގައި އޮކިއުޕެންސީ ނުބަލަހައްޓާ އިތުރު ފައިސާތަކެއް ހަރަދުކޮށްފައިވާ ކަމަށް އޮޑިޓު އޮފީހުން ވަނީ ބުނެފައެވެ.\nޓޫރިޒަމް މިނިސްޓްރީގެ "ދިވެހި ރާއްޖޭގެ ޓޫރިސްޓު ގެސްޓްހައުސް ހިންގުމާއި ބެހޭ ގަވައިދު" ގައި ބުނެފައިވާ ގޮތުން ޓޫރިސްޓް ގެސްޓް ހައުސްތަކަށް ވަދެ ނިކުމެ އުޅޭ މީހުންގެ މައުލޫމާތުތައް އެއްކުރަން ޖެހޭނެއެވެ. ނުވަތަ އެ މީހުންގެ ޗެކްއިން، ޗެކްއައުޓް ރިކޯޑު ބަލަހައްޓަން ޖެހޭނެއެވެ. އެހެން ނަމަވެސް އެފަދަ އެއްވެސް މައުލޫމާތެއް ޑިޒާސްޓާ މެނޭޖްމެންޓުން ނަގާފައި ނެތެވެ.\nކޮވިޑު މާލެއިން ފެނި ބައްޔަށް ޝައްކުވާ މީހުންނާއި ބައްޔަށް ޕޮޒިޓިވްވާ މީހުން ކަރަންޓީނުކޮށް އެކަހެރި ކުރަމުން ދިޔައީ ރިސޯޓުތަކުގައެވެ. އަދި ދައުލަތުގެ ބޭނުމަށް މި ގެސްޓުހައުސްތައް ތިން މަހުގެ މުއްދަތަކަށް ނެގިއިރު އެއްބަސްވެފައިވަނީ ބޭނުން ކުރާ ކޮންމެ ކޮޓަރިއަކަށް ދުވާލަކު 750 ރުފިޔާ ދެއްކުމަށެވެ. އެހެން ނަމަވެސް އެންޑީއެމްއޭއިން ވަނީ އިތުރަށް ބިލްކޮށް ކޮޓަރިއަކަށް 850 ރުފިޔާ ދައްކާފައެވެ.\nގިނަ ކަންތަކެއް ހާމަވެގެން ދިޔަ އޮޑިޓު ރިޕޯޓުގައި ބުނެފައިވާ ގޮތުން ކޮވިޑާއި ގުޅިގެން ދައުލަތަށް އެކި ފަރާތްތަކުން ހިލޭ އެހީގެ ގޮތުގައި ދީފައިވާ ތަކެއްޗާއި އެންޑީއެމްއޭއިން ހަވާލުވެފައި ވީ ނަމަވެސް މާލިއްޔަތު ގަވައިދުގައި ބަޔާންކޮށްފައިވާ ގޮތަށް އެހީގެ ގޮތުގައި ލިބުނީ ކިހާ އަދަދެއްގެ ތަކެތިކަން އެނގޭނެ ގޮތަށް، އެކި ބާވަތްތައް ވަކިވަކިން ސްޓޮކް ބަލަހައްޓާފައި ނުވާ ކަމަށެވެ.\nއޮޑިޓުގައި ބުނެފައިވާ ގޮތުން ފައިސާ ހަރަދުކުރަން ހުއްދަ ދޭ ފަރާތްތަކުން އެ ފަރާތްތަކުގެ މަސްއޫލިއްޔަތު އެކަށީގެންވާ ގޮތެއްގައި އަދާކޮށްފައި ނުވެއެވެ.\nހިސާން ހަސަން, ކޮވިޑު އޮޑިޓު, ކޮވިޑު-19, އެންޑީއެމްއޭ\n33%ވަރަށް ގަދަ 33%ވަރަށް ގަޔާވޭ 0%ބޮޑު ޖޯކެއް 0%ހައިރާންވެއްޖެ 0%ވަރަށް ދެރަ 33%ރުޅިގަދަ ވަނީ\nއާ ވޭރިއަންޓުގެ ނުރައްކާ ބޮޑު: ފްރަންޓްލައިން މުވައްޒަފުންނަށް ބޫސްޓާރ ޑޯޒް ދޭން މި ހަފްތާގައި ފަށާނެ!\nއަލާމާތް ހުންނަ މީހުން ސާމްޕަލް ނުދޭ: އަފްޒަލް\nއައްޑޫ ގިނަ ސްކޫލު ދަރިވަރުން ވަނީ ކޮވިޑަށް ޕޮޒިޓިވެފައި: އެޗްއީއޯސީ


dhivehinge faraathun handhugai beyvee sulha aai heyo edhumuge message eh - vNews.mv\nދިވެހިންގެ ފަރާތުން ހަނދުގައި ބޭއްވީ ސުލުޙަ އާއި ހެޔޮއެދުމުގެ މެސެޖެއް\nއަލީ ސުލައިމާން 21 July 2019, 21:07\nމިޖުލައި މަހުގެ 21 ވަނަ ދުވަހަކީ، އިންސާނަކު ހަނދުގައި އެންމެ ފުރަތަމަ ފިޔަވަޅެއް އެޅިތާ، 50 އަހަރު ފުރުނު ދުވަހެވެ. މިއީ މިހާތަނަށް އިންސާނީ ތާރީޚުގައި ފުރަތަމަ ފަހަރަށް އިންސާނަކު ދުނިޔެ ނޫން ބިމެއްގައި ހިނގި ފުރަތަމަ ފަހަރެވެ. މިތާރީޚީ ކާމިޔާބީގައި ދުނިޔޭގެ 72 ޤައުމަކުން ބައިވެރިވެ ހަނދަށް އެޤައުމުތަކުގެ ފަރާތުން ދިދަ އާއި މެސެޖުތައް ފޮނުވިއެވެ.\nމިގޮތުން ޖައްވީ ދިރާސާތަކުގެ މިތާރީޚީ ކާމިޔާބާއި ގުޅޭ ޤައުމީ އަރުޝީފުގައިވާ ލިޔެކިޔުންތަކުެ މައުލޫމާތު ޤައުމީ އަރުޝީފުގެ ފަރާތުން މިއަދު ވަނީ ސޯޝަލް މީޑިއާއަށް ދޫކޮށްލާފައެވެ. މީގެ ތެރޭގައި ދިވެހިންގެ ފަރާތުން ހަނދަށް ގެންދެވި ހަނދުގެ ސަތަހައިގައި ބޭއްވި ފައިވާ މެސެޖުވެސް ހިމެނެއެވެ.\nހަނދަށް ދިވެހިން ފޮނުވި މެސެޖުގެ އިބާރާތުގެ ތަރުޖަމާއަކީ، " ސުލްހަޔާއި ހެޔޮއެދުންތަކުގެ މިމެސެޖް އަކީ، ދިވެހިރާއްޖޭގެ ރައްޔިތުންގެ ފަރާތުން ފޮނުވި މެސެޖް އެކެވެ. މި ގެނެވުނީ ދުނިޔެއިން އެންމެ ފުރަތަމަ، ހަނދުގައި ފައިތިލަޖެއްސި މީހުންގެ ޒަރީއާއިންނެވެ." މިއެވެ.\nދިވެހިރާއްޖޭގެ އޭރުގެ ނޫހެއް ކަމުގައި ވިޔަފާރި މިއަދުގައިވާ ގޮތުން، ހަނދަށް ދޫކޮށްލާފައިވާ ދިވެހިންގެ މެސެޖުވެސް ލިޔެފައި ވަނީ، އެމެރިކާގެ 50 ސެންޓުގެ ފައިސާ ފޮއްޗަކާއި އެއްވަރު ސިލިކަން ފޮއްޗެއްގައެެވެ. ހަނދުގައި ބޭއްވުނު ދުނިޔޭގެ އަނެއް 71 ޤައުމުގެ މެސެޖުވެސް ވަނީ ހަމަ އެގޮތަށް ހަނދުގައި ބޭއްވިފައެވެ.\nމީގެ އިތުރުން ހަނދަށް އިންސާނުން ފޮނުވުމުގެ ތަމްރީންތަކުގެ ތެރޭގައި މަރުވެފައިވާ ފަސް އެސްޓްރޮނޯޓުންނަށް ލިބިފައިވާ މެޑަލް ތަކާއި، ބިންހެލުން ރެކޯޑު ކުރާ މީޓަރަކާއި، ލޭޒަރ މިރަރ ތަކެއް ހަނދުގެ ބިންގަނޑުގައި ވަނީ ބެހެއްޓިފައެވެ.\nއިންސާނުންގެ ތެރެއިން އެންމެ ފުރަތަަމަ ހަނދުގައި ފައިތިލަ ޖެއްސީ އެމެރިކާގެ މީހުން ކަމަށްވާތީ، 21 ޖުލައި 1969ގައި ދިވެހި ރައްޔިތުންގެ ފަރާތުން ރައީސް ނާޞިރު ވަނީ، އެމެރިކާގެ ރައީސް ރިޗަރޑް ނިކްސަން އަށް ތަހުނިޔާގެ މެސެޖެއްވެސް ފޮނުއްވާފައެވެ.


ޢާންމު ލިޔުން – Page5– DhiSalafiyyah\nމުސްލިމަކަށްވުމަކީ ﷲ ދެއްވި ވަރަށް ބޮޑު ނިޢުމަތެކެވެ. އެއީ އަޅުގަނޑުމެންނަށް ތަޞައްވަރުކުރެވޭ ވަރަށްވުރެވެސް ބޮޑު ކަމެކެވެ.އެކަމަކީ އަޅުގަނޑުމެން އެޔަށްޓަކައި ޝުކުރުކުރަން ޖެހޭ އަދި އެކަމަށްޓަކައި ޙައްޤުތަކެއް އަދާކުރަން ޖެހޭ ކަމެކެވެ. އެހެންނޫންނަމަ އެކަމަށް ރައްކާތެރިނުވެވި އަތުން ދޫވެގެން ބީވެގެން އެކަން ހިނގައިދާނެއެވެ. އެކަމުގެ މަތިވެރިކަމާއި ޢިއްޒަތާއި ޝަރަފުގެއްލިގެން ހިނގައިދާނެއެވެ. އެދީނުގެ މަތިވެރިކަން އެންމެ ހެޔޮގޮތުގައި ބެހެއްޓުމަށްޓަކައި ކުރަންޖެހޭ ކަންކަމުގެ ތެރޭން، މުސްލިމު ނޫންމީހުންނަށް ޚާއްޞަކަންކަމުން ދުރުވެގަތުން ހިމެނެއެވެ. ނަބިއްޔާ ޞައްލަﷲ ޢަލައިހި ވަސައްލަމަ އިންޒާރުދެއްވާފައިވެއެވެ. ” لَتَتْبَعُنَّ…\nހެނދުނާއި ހަވީރުގެ ޛިކުރުތަކުގެ މާތްކަމާއި މަތިވެރިކަން\nހެނދުނާއި ހަވީރު ކިޔުމަށް ވާރިދުވެފައިވާ އެހެނިހެން ޛިކުރުތަކަކީވެސް މިފަދަ އެތައް ފައިދާތަކެއް ހިމެނިގެންވާ ޛިކުރުތަކެކެވެ. ދުޢާއަކީ އަޅަމެންނަކީ ﷲ ތަޢާލާގެ ޛިކުރު ގިނަގިނައިންކޮށްއުޅޭ ޞާލިޙު އަޅުންތަކެއްކަމުގައި ލެއްވުމެވެ.\n03/07/2015 ޢާންމު ލިޔުންއައްޝައިޚް ޢިމްރާން މުޙައްމަދު ޢަލީ\nމިއީ މިހާރު ތިން ކުދިން ލިބިފައިވާ މަންމައަކު، އޭނަގެ ލޯބިވާ މަންމައަށް ފޮނުވާފައިވާ ޙަޤީޤީ ސިޓީއެކެވެ. ކިޔުންތެރިންނާހަމައަށް ސިޓީ ގެނެސްފައިމިވަނީ ސިޓީގެ އަސްލާ އެއްގޮތަށެވެ. ސިޓީގެ އެއްވެސް ޢިބާރާތަކަށް ބަދަލެއް ނުގެނެސް ހުރި ގޮތަށެވެ.\n12/05/2015 ޢާންމު ލިޔުން, މުޖުތަމަޢުއަލް އުޚްތު ތަސްނީމް ޢަލީ\nމުސްލިމް އުޚްތާގެ ޝުޢޫރު!\nތިބާ އަހަންނާ ދިމާލަށް ބަލާފައި ތިޔަ ހީކުރަނީ އަހަންނަކީ އަނިޔާ ލިބިފައިވާ މީހެއް ކަމަށް ހެއްޔެވެ؟ ތިބާ އަހަރެންގެ ބޭރު ފުށަށް ބަލާފައި އަހަންނާމެދު ގޮތް ނިންމަނީ ހެއްޔެވެ؟ އަހަރެން ފަޚުރުވެރިކަމާއިއެކު ލައިގެން ހުންނަ ފޭރާމަށް ބަލާފައި ތިބާ އަހަންނާމެދު ހަމްދަރުދީ ވަނީހެއްޔެވެ؟ އެއީ، އަހަރެންގެ ހަށިގަނޑު ނިވާކޮށްފައި ހުރި ގޮތުންހެއްޔެވެ؟ *** އަހަރެންގެ ހަށިގަނޑަކީ ތިބާގެ ލޯ ހުއްޓައިގެން، ކަޅިޖަހާނުލާ ބެލުމަށްޓަކައި ވާ އެއްޗެއް ނޫނެވެ! އަހަރެންގެ ޗާލު ރީތި ވަނާތަކަކީ މަގުމަތީގައާއި އެކިތަންތާ ތިބޭހާ…\n27/04/2015 އެހެނިހެން, ޢާންމު ލިޔުން, މުޖުތަމަޢުއައްޝައިޚް ޒަމްޒަމް ފާރިޝް\nމުޅިގައުމުގައި ބަދުއަޚްލާގީ މަންޒަރުސިފަވާ ކުރެހުންތަކާއި ފޮޓޯތައް ޢާއްމުވެފައި ވުމުގެ ސަބަބުން މިއަދު ކުޑަކުދިންވެސް އެފަދަ ޢަމަލުތައް ކުރުމަކީ ފެޝަނަކަށް ވެއްޖެ އެވެ.\n16/04/2015 ޢާންމު ލިޔުން, މުޖުތަމަޢުއަލް އުޚްތު ތަސްނީމް ޢަލީ


🌟🌟Fathisthari Vaahaka🌟🌟: ފޯންކޯލް - 44 ވަނަ ބައި\nނަވީންއާއެކު ސްކޫލްގައި އުޅުނީއްސުރެންވެސް އެންމެ ގާތް އެންމެ ރަހްމަތްތެރި އާސިފްގެ ކައިވެނި މާދަމާ ކުރެވޭތީ، ބައެއް ކަންތައްތައް ހަމަޖައްސާލަން އެގޭގައި އާސިފް ކައިރީގައި އިނދެފައި ނަވީން އައިސް ގެއަށް ވަންއިރު ރޭގަނޑުން އެގާރަގަޑި ފަނަރަވެސް ވެއްޖެއެވެ.\n"ދަރިފުޅު އެއްޗެއްކާނަން؟" ކާރު ގަރާޖަށް ލާފައި އައިސް ގެއަށްވަދެ ސިޓިންރޫމް ދޮރު ތަޅިއަޑަށް، ގްރައުންޑް ފްލޯރގައި ހުންނަ މަންމަގެ ކޮޓަރިން ނިކުމެފައި މަންމަ އެހިއަޑު އިވުނެވެ.\n"ނޫނޭ....އާސިފްމެންގެއިން ވަރަކަށް ކައިގެން މިއައީ" ސިޓިންގރޫމްގެ ލައިޓްގެ އަލި ފަނޑުކުރަން ސްވިޗަށް އަނބުރާލަމުން ނަވީން ޖަވާބު ދިނެވެ.\n"މާދަން ދޯ އާސިފް އިންނަނީ. ޕާޓީ ކޮން އިރަކުން؟" ދެއަތް ދެއަތާ ލޯޝަނެއް ހާކަމުން ނަޖްމާ އެހިއެވެ.\n"މާދަންރޭ.....؟" މަންމަ ކޮޓަރިއަށް ނުދާތީ، ސިޑިކައިރީ ހުރެ ނަވީން ޖަވާބު ދިނެވެ.\n"އެހެންތަ؟ އާނ. ދެން މަންމަ ދިޔައީއޭ ނިދަން. ބައްޕަ ބުނި އިނގޭ މާދަން ދަރިފުޅު ވަގުތެއް ހޯދާލައިގެން ބެންކަށް ޖައްސާލަންޖެހޭ ވާހަކަ ބައްޕައާއެކު. އެކަމާ އުޅެއްޗޭ." ކޮޓަރިއާއި ދިމާލަށް އެނބުރެމުން ނަޖްމާ ބުންޏެވެ.\n"ހޫމް.............." ޔަގީންކަމާއެކު ނަވީން ޖަވާބު ދިނެވެ.\n"ދަރިފުޅު ފުރަނީ ކޮން އިރަކުން މިހާރު؟" މަންމަ ދިއުމުން ނަވީންވެސް ކޮޓަރިއަށް ދިއުމަށްޓަކައި ދެތިންހަރުފަތަށް އެރުނުތަނާ އަނެއްކާވެސް މަންމަ ގޮވާލި އަޑު ނަވީނަށް އިވުނެވެ.\n"މާދަން ނޫން އަނެއްދުވަހު" ނަވީންވެސް އެ ހުރި ހިސާބުން މިހެން ގޮވާލިއެވެ.\nނިދަން ތައްޔާރުވެގެން އައިސްފަވެސް، އަނެއްކާވެސް ނަވީން އިށީނީ ސޯފާގައެވެ. ކުރިމަތީހުރި ކުޑަ މޭޒުމަތީގައި އޭނަ ބަލަން ފަށާފައި ހުރި ލިއުންތަކެއް ހުއްޓެވެ. އޮފީސް ލިއުންތަކެއް ނޫނެވެ. އޭނަގެ ފިހާރައިގެ ލިޔެކިއުންތަކެވެ. ފިރިހެނުންނަށް ޚާއްޞަ ހުރިހާ ބާވަތެއްގެ ހެދުމާއި، އޮފީސްހެދުމާއި ޓައީ އާއި ބޫޓް ވިއްކުމަށްޓަކައި މީގެ ތިންއަހަރުކުރީއްސުރެ އޭނަ ހުޅުވާފައިވާ "ދަ ސްޓައިލް" އަކީ މާލޭގައި ނަން މަޝްހޫރު އަދި އެހާމެ ނަފާ ލިބޭ ފިހާރައެކެވެ.\nފިހާރައަކީ ވަކި ކުޑަ ފިހާރައެއްވެސް ނޫނެވެ. ނަމަވެސް އޭނައާއި އާސިފް ގުޅިގެން ފެށި މި ވިޔަފާރިއަށް، އޭނަގެ އެހެން ރައްޓެއްސަކުވެސް، އިންވެސްޓަރެއްގެ ހައިސިއްޔަތުން ވަންނަން ބޭނުންވާތީ، ހަމަޖައްސަންޖެހޭ މުހިއްމުކަންތައްތަކެއް ހުރުމާއެކު، ނަވީން މަސައްކަތް ކުރަނީ އޭނަ ފުރައިގެން ދިއުމުގެ ކުރިން އެކަންތައްތައް ހަމަޖައްސާލެވޭތޯއެވެ. ފިހާރައިގެ ޖާގަ ބޮޑުކޮށް އަދި މިހާރަށްވުރެވެސް އިތުރު ބާވަތްތައް ގަންނަން ލިބެން ހުންނަ ތަނަކަށް އެތަން ހެދުމަކީ ހަމަޖައްސަން ޖެހޭ ކަންތައްތަކުގެ ތެރޭގައި ހިމެނޭ ކަމެކެވެ.\nކުރަން ގަސްތުކޮށްގެން އިނީ ކިތަންމެ މުހިއްމު މަސައްކަތެއް ކަމުގައި ވިޔަސް، މާގިނައިރަކު އެ މަސައްކަތުގައި ނަވީނަކަށް ނީނދެވުނެވެ. އެފަދަ ހިމޭން ކޮންމެ ވަގުތަކީ، އެވަގުތަކަށް އިންސާނާއަށް އެންމެ މުހިއްމު ޚިޔާލުތައް އައިސް އެމީހާ ވަށާލަ ވަގުތަކަށް ވެދާ އުޞޫލުން ނަވީންގެ ސިކުނޑީގައިވެސް ހިނގަންފެށީ އޭނަގެ ވަރަށް އަމިއްލަވަންތަ ޚިޔާލުތަކެކެވެ.\nވިސްނެން ފެށީ އިނާ އާއި ދޭތެރޭގައެވެ.\nއިނާމެންނަށް އަދި ރަށާއި ހަމައަށް ނުދެވޭނެއެވެ. ދެން ބަލާލެވުނީ ފޯނެވެ. ފުރުމުގެ ކުރިން ޚާލިދުވެސް ގުޅާލާފައި ހުރިތޯ ބެލުނެވެ. އެއިން އެކަކުގެވެސް މިސްކޯލެއް ނެތެވެ.\nޚާލިދު އޭނަކައިރީ ބުނެފައި އޮތްފަދައިން ޒިޔާދު އާއި ޚާލިދުމެންނާއި ވާހަކަ ދެކެވުނުބާވައެވެ؟ އެކަން ނިމިގެން ދިޔަގޮތް އަނެއްކާ މާ ގޯސްވީބާވައެވެ. އެކަމުގެ ސަބަބުން އިނާއަށް އައީ އަނެއްކާ ކޮންކަހަލަ ބަދަލެއް ބާވައެވެ.\nލިޔުންތައް ބަލަމުން ދިޔައިރުވެސް ނަވީންއަށް ވިސްނެމުން ދިޔައެވެ. ކުރީދުވަހު އޭނައަށް ގުޅާފައި އިނާ އޭނައާއި ދިމާލަށް އެބުނިއެއްޗަކާމެދު ވިސްނެން ފެށުމާއެކު ލިއުންތަކުންވެސް އަތް ދޫކޮށްލެވުނެވެ.\n"ދޮގުވެރިއަކަށް....." ވާން އޭނަ އިނާއަށް ހެދީ ކޮން ދޮގެއްހެއްޔެވެ؟ އެ ބުނި އެއްޗެއް އޭނައަކަށް ނުވިސްނެވެ.\nރަނގަޅުވާހަކައެކެވެ. އޭނައާއި އިނާގެ ރަހްމަތްތެރިކަމުގައި އެތަކެއް ދުވަސްވީއިރުވެސް ޒިޔާދު އަކީ އިނާގެ ކާކުކަން އިނާ އޭނަ ކައިރީ ނުބުނެ އޮތުމުން އޭނަ ހިތްހަމަނުޖެހުނެވެ. އެކަން އިނާއަށް ނައަންގާކަށް އޭނަ މަސައްކަތެއްވެސް ނުމެކުރޭމެއެވެ. އޭނަ ގަބޫލުކުރާ ގޮތުގައި ހުރިހާ ގޮތަކުންވެސް އެ ހައްގު އޭނައަށް އޮންނާނެއެވެ. އަންހެންކުއްޖެއްގެ ފަހަތުން އެގޮތަށް ފިރިހެނަކު އުޅޭނީ ކޮން ބޭނުމެއްގައިކަން އިނާއަށްވެސް އެނގޭއިރު، ނޭނގޭ ކަމަށް ހަދައިގެން، އޭރު ދިމާވެފައި އޮތް އެ ހާލަތުން ސިއްރު އުފަލެއް ލިބިގަތުމަކީ އިނާއަށް އޮންނާނެ ހައްގެއް ނޫނެވެ.\nއޭނައަށް އިނާ ފެންނަންފެށިތާ މާގިނަ ދުވަސްތަކެއް ނުކޮށް ހޮސްޕިޓަލްތެރެއިން ތައާރަފްވީ ރެއަކީވެސް އިނާ ބަލާ ޒިޔާދު ދިޔަ ދުވަހެކެވެ. ހަގީގަތް އޭނައަށް ހާމަކުރުމުގެ ފުރުޞަތު އިނާއަށް އޮތީ އަބަދުވެސް ހުޅުވިފައެވެ. އެކަމަކު އިނާ ހުރީ މަޑުޖެހިލައިގެންނެވެ.\nކޮންމެ ގޮތަކަށްވިޔަސް އިނާ އެކުރީ އިނާ އާއި ވަރަށް ނުވައްތަރު ކަމެކެވެ. އޭނައަށް ގުޅާފައި އޭނައާއި ދިމާލަށް އެކަހަލަ އެއްޗެއް އެ ބުނި މަގްޞަދު އޭނައަށް ނޭނގުނުތަނުގައި، އިނާގެ އުޅުމަށް އެ އައި ކުއްލި ބަދަލުގެ މާނަ ކުރަންވީ ކިހިނެއްކަމެއްވެސް ނަވީނަކަށް ނޭނގެއެވެ.\nބަހައްޓާނީއެވެ. އޭނަގެ ވަޒީފާއަށް އެނބުރި އައްޑުއަށް ދެދުވަހެއްގެ ތެރޭގައި އޭނައަށް ދެވޭނެއެވެ. ފުރުޞަތު ލިބިއްޖެއްޔާ އިނާ އެބުނި އެއްޗެއްގެ މާނަ އަހާނީއެވެ.\nއިނާމެންނަށް ގެއާއި ހަމައަށް ދެވުނުއިރު ދަންވަރު އެއްގަޑިބައިވަނީއެވެ. ކާޑެއްދޫގައި ޖައްސާފައި ދިޔަ ފްލައިޓަކަށް ވުމުން އިތުރަށް ބައިގަޑިއިރު ލަސްވީއެވެ.\n"ދަރިފުޅު އެއްޗެއް ކައެއްނުލާނަންތަ؟" ފޮށިތައް ގެއަށް ވައްދާ ނިމުމުން އެމީހުން ބަލާ ޑްރައިވަރާއެކު ދިޔަ ހަމްދު ކުރެން ޝީލާ އެހިއެވެ.\n"ކައިގެން މިހިރީ....." ސިޓިންރޫމްގައި އިށީނދެލަމުން ހަމްދު ބުނެލިއެވެ.\n"ކޯޗެއް.......؟" ޝީލާ ވާހަކަ ދައްކަމުން ދިޔައެވެ.\n"މުގުރިހަޔާއި ރޮއްޓާ" ހަމްދު ޖަވާބުދިނެވެ.\n"އިނާ....އަންނައްޗޭ ކާން....." މުގުރިހައާއި ރޮށްޓަކީ އިނާއަށް ވަރަށް މީރުކެއުމެއްކަން ހަނދާން ވުމުން، ސިޑިން އަރައިގެން ގޮސްގޮސް ހުރި އިނާއަށް ގޮވާލާފައި ޝީލާ ބުނެލިއެވެ.\n"ޝީލާ........." ކާންދާކަހަލަ ޚިޔާލެއް ހަމްދުގެ ނެތުމުން ބަދިގެއާއި ދިމާލަށް ގޮސްގޮސް ހުރެފައި އަނބުރާލާފައި އައިސް ހަމްދު ކައިރީ އިށީންނަން ހަމަ ދިމާކޮށްލިތަނާ ޚާލިދު ގޮވާލި އަޑު ޝީލާއަށް އިވުނެވެ.\n"އިނާއަށް ސަމާލުވައްޗޭ........އެހާގިނައިން އެކަނިވިޔަނުދީ ގިނައިން ވާހަކަ ދައްކައި ހިތްވަރު ދީ ހަދާތި...." ޝީލާ ގޮސް ކޮޓަރިއަށް ވަނުމުން ޚާލިދު ބުނީ މިހެންނެވެ.\n"ދެން ހަމަ މި ނިމުނީތަ މިކަން......؟ މިހާ ފެންކޮށް؟" ޝީލާއަކަށްވެސް ގަބޫލުކުރަން ފަސޭހައެއް ނޫނެވެ.\n"މި ނިމުނީކީނޫން. ކިތަންމެ ދުވަހެއް މިކަމެއް ނިމުނުތާ؟ " ފާހާނާއަށް ވަންނަން ޚާލިދު ހިނގައިގަތެވެ.\n"ދެން އެކަމަކު.........ކިހިނެއް ހަދާނީ؟ ޒިޔާދުއަށް އެހާ ފަސޭހައިން އެކަން ނިންމާލެވުނަސް، އިނާ ދެން ކިހިނެއް ހަދާނީ؟ މީހުންގެ ސުވާލުތަކަށް ކީކޭ ކިޔާފައި ޖަވާބުދޭނީ؟ މީހުންނަށް އެނގުނީމަ ހާދަ ވާހަކައެއް މީހުން ދައްކާނެއޭ." އެއީ ހަގީގަތުގައިވެސް ޝީލާ ކަންބޮޑުވާ މައްސަލައެކެވެ.\nޝީލާ އެ ބުނި އެއްޗެއް ޚާލިދުއަށް ފުރިހަމައަށް އަޑުއިވުނެވެ. އެކަމަކު ބުނާނެ އެއްޗެއް ނޭނގޭތީ ޚާލިދު ގޮސް ފާހާނާއަށް ވަނީވެސް އަނގައިން ނުބުނެއެވެ.\nޝީލާ އާއި އިނާގެ އެ ސުވާލުތަކަށް އޭނަ ދޭނެ ވަކި މޮޅު ޖަވާބެއް އޭނަ ތައްޔާރުކޮށްފައެއް ނެތެވެ. އެކަމަކު އެއީ ކުރިމަތިލާން ޖެހޭނެ ކަމެއްކަން ޔަގީނެވެ.\n"އެންމެ ބޮޑު މައްސަލައަކީ އިނާގެ އެހުންނަ ހިމޭންކަން. އެކުއްޖާ ފާޅެއް ނުކުރާނެ ކިތަންމެ ވަރެއްވިޔަސް، އެއްކަމެއްވެސް. އެކަމާވެސް ހާދަ އުނދަގޫވެޔޭ. ބޮޑުމީހަކަށް ވީމަވެސް އިނާގެ އެ ހުންނަނީ އެގޮތް. ކިހިނެއް ދެން އެހީވާނީވެސް." ޚާލިދު ފާހާނާއިން ނުކުތުމުން އަނެއްކާވެސް ޝީލާ ވާހަކަ ދައްކަން ފެށިއެވެ.\n"ޒިޔާދު އިނާގެ ފަހަތުން އުޅުނުގޮތް ފެނުނު މީހަކު ނުބުނާނެ މި ދުވަސް މިހެން އައިސްދާނެއޭ. އެކަމަކު.....ހާދަ ނުލަފައޭ އޭނަވެސް." ޝީލާ ހަމަ ކަންބޮޑުވެގެން އަމިއްލަ އަމިއްލައަށް ވާހަކަ ދައްކަމުން ދިޔައެވެ.\n"ތިއިން އެއްވެސް ވާހަކައެއް ދެން ދައްކާނެ ކަމެއް ނެތް. އަހަރެމެން ބަލަންވީ އިނާ ހަމައަކަށް އެޅުވޭތޯ. އިނާއަށް ވިސްނައިދެވޭތޯ" ކަންބޮޑުވެފައި އިން އަނބިމީހާ ކައިރީ އެނދުގައި އިށީނދެ، އެ އަތްތިލައިގައި ހިފައި ބާރުކޮށްލަމުން ޝީލާއަށް ވިސްނައިދޭން ޚާލިދު ފެށިއެވެ.\n"ތިއީކީ އެހާ ފަސޭހަ ކަމަކަށް ނުވާނެ. ކައިވެންޏެއްގެ ހުރިހާ ކަމެއް ހަމަޖެހި ނިމުނުފަހުން، އެފަދަ ގޮތަކަށް ކައިވެނި ރޫޅުމަކީ، އަންހެންކުއްޖަކަށްޓަކައި ކޮންކަހަލަ ކަމެއްކަން ޚާލިދުއަށް އެނގޭނަމަ......." ޝީލާއަށް ބުނެވުނެވެ.\n"އެނގޭ.......އެނގޭތީ މިހެން މި ބުނަނީ. ކޮންމެ ގޮތެއްވިޔަސް ދެން ކުރެވޭނެ ކަމެއް ނެތް. އިނާގެ މިޒާޖު އަހަންނަށްވެސް އެނގޭ....އެ ހަމަހިމޭންކަމުން ނުބައި ނަތީޖާއެއް ނުކުތުމުގެ ކުރިން އިނާއަށްވިސްނައިދޭންވީ، ޒިޔާދު އާއި އިނާ ދުރުވީވެސް ނަސީބަކަށްކަން." ޚާލިދުގެ ސިކުނޑީގައިވާ އެއްޗެއް ޝީލާއަށް ނޭނގުނެއްކަމަކު އެއީނަސީބެކޭ ބުނުމުން ޝީލާއަށް ބަލާލެވުނެވެ.\n"އަހަރެމެންނަކަށް ނޭނގެއެއްނު މާދަމާ އިނާއަށް ހުރީ ކޮން ނަސީބެއްކަމެއް. ކޮންމެ ނާކާމިޔާބަކީ ކޮންމެވެސް ކާމިޔާބީއަކަށް ހުޅުވޭ ދޮރެއް ކަމަށް ގަބޫލުކުރަންވާނީ. ދެރަނުވޭ. އިރާދަކުރެއްވިއްޔާ ހުރިހާ ކަމެއްވެސް ރަނގަޅުވާނެ. އެކަމަކު ޝީލާ ވާނެ އިނާއާއި ވާހަކަ ދައްކައި ވިސްނައިދޭން އިނގޭ." ހަރުދަނާ ކަމާއެކު ވިސްނައިދެމުން ޝީލާގެ އަތުގައި ޖަހާލަމުން ޚާލިދު ތެދުވިއެވެ. ދައްކަން ހުރި ހުރިހާ ވާހަކައެއް ދައްކައި ނިމުނުފަދަ ގޮތަކަށެވެ.\nތެދެކެވެ. ކަމަކަށް ކުރި އުއްމީދު ގެއްލޭ ކޮންމެ ފަހަރަކީ އަމިއްލައަށް ކުފުރުވާންވީ ވަގުތެއް ނޫނެވެ. އަހަރެމެންނަށް ނުފެނުނު ނަމަވެސް، އެވަގުތުވެސް، ކޮންމެވެސް ދިމާލަކުން އުއްމީދެއްގެ އަލިކަން ފެންނަން ހުންނާނެއެވެ. އަހަރެމެންނަށް ޖެހޭނީ އެ ދިމާ ހޯދުމެވެ. އެ އަލިކަން އައިސް އަހަރެމެން ވަށާނުލާނެއެވެ. އަހަރެމެން ގޮސް އެ އަލިކަން ލިބިގަންނަންވީއެވެ.\nއޮފީހުން އެންގުމުން މާލެ ދިޔަ ބޭނުން ނިމުމުން، ނަވީން އެނބުރި އައްޑުއަށް އައިސްފިއެވެ.\n"ދަތުރު ކިހިނެއް؟" ދުވަހުގެ އެންމެ ފުރަތަމަ ކަމެއްގެ ގޮތުން ނަވީންގެ ކެބިންއަށް ވަންނަމުން މިހެން އަހާލީ މާޔާ އެވެ.\nނަވީން އައީ ރޭގެ ދަންވަރު ފްލައިޓުންކަމުގައިވިޔަސް، ހެނދުނު އައިސް އެއިނީ އޮފީހުގައެވެ.\n"އަނހަނ މާޔާ.....ކިހިނެއް ހާލު.....ބަލިފާޑުޖަހަނީ ކީއްވެ؟" މޭޒުދޮށުގައި އިނދެފައި އިސް އުފުލާފާއި ނަވީން އަހާލިއެވެ. މާޔާ ފެނުމުން އުފާވެރި ހިނިތުންވުމަކާއެކުގައެވެ.\n"ބުނީމެއްނު ފާޑެއްގެ ހުމެއް އައިސްގެންއުޅޭތާ ދެދުވަހެއްވަރު ވެއްޖެއޭ. އެހެންވެކަމަށްވާނީ." ނަވީން މާލޭގައި ހުއްޓާ އިއްޔެ ގުޅާފައި އެ ދެމެދުގައި ދެކެވުނު ވާހަކަތައް މާޔާ ހަނދާންކޮށްދިނެވެ.\n"އާނ.އެއީ ތެދެކޭ ދޯ. މިއަދު ދެން އޮފް ކޮށްލިނަމަ...." މޭޒު ވަތްގަނޑު ހުޅުވާލާފައި އެއްޗެއް ނަގަމުން ނަވީން ވާހަކަ ދެއްކިއެވެ.\n"އެހެން ކަމަކު ނުދާނެނު؟ ނަވީން ފުރުން މިހާރު ދެން އަވަސްވީމަ، ޖެހޭނޭނު ވަރަށް ބާރަށް ކުރިއަށް ގެންދަން. ނިންމަންޖެހޭ ކިހާ ކަމެއް އަދި އެބައޮތް؟" މާޔާ އަކީ ނަވީންގެ ސެކްރެޓަރީ ނޫން ކަމުގައި ވިޔަސް، ނަވީންގެ އޮފީސް ކަންތައް އެންމެ ބޮޑަށް ހިއްސާކުރާމީހަކަށް އޭނަ ވާނެއެވެ.\n"ތިއީ ތެދެއް އިނގޭ. އެންމެ ސާޅީސް ދުވަސް ދެން އޮތީ." ނަވީންވެސް ހަނދާންވިއެވެ.\n"އަސްލު ކީއްވެގެން ކުރިން އޮތްގޮތާއި ތަފާތު ވީ؟ ނަވީން އަމިއްލައަށް އެދިގެން ދޯ؟" ނަވީންގެ މޭޒުކުރިމަތީގައި ހުރި ގޮނޑީގައި މާޔާ އިށީނދެއްޖެއެވެ. އޭނަ އެތަނަށް އައީވެސް އެ ސުވާލު ކުރާށެވެ. އިއްޔެ މެންދުރު މާލޭގައި ހުރެފައި ގުޅާފައި އެހެން ބުނީއްސުރެ އޭނަގެ ފިކުރުތައް ބޮޑުވެފައިވަނީ އެކަމާއެވެ. ނަވީން އެ އަތޮޅުގައި ހުންނަން ހަމަޖެހިފައިވާ މުއްދަތު ހަމަވާން އޮތީ އަދި މީގެ ހައެއްކަ މަހަށް ކަމުގައިވިޔަސް، ކުއްލިއަކަށް އެ މުއްދަތު އަވަސްވި ވާހަކަ ބުނުމުން އެއީ ކީއްވެގެންތޯ ބަލަން މާޔާ ބޭނުން ވިއެވެ. ނަވީން އެހާ އަވަހަށް ދިއުމަށް އޭނަގެ ހިތް ނެއެދޭތީއެވެ.\n"ނޫނޭ.....އަހަންނަކަށް ކުރިން ނުވެސް އެނގޭ. ހދ. އޮފީހަށް އަހަރެން ދާންވީއޯ ދުވަސްކޮޅަކަށް. އެކަމަކު އެކޮޅުގައި ހަމަ އެންމެ ހަތަރުމަސް އިނގޭ. ނަސީބެއްނު ދޯ. މިއަތޮޅުގައި ގިނަ ދުވަހު އުޅެވުނަސް ހދ. ފަސޭހައެއް ނޫން އަހަންނަކަށް. ދެން މައްސަލައެއް ނެތްތާ. ވަޒީފާގައި އުޅެންޏާ ވެރިންނަށް ކިޔަމަންވާން ޖެހޭނެނު ދޯ؟ އެހެންނޫނީ ގޭގައި މަޑުކޮށްލަން ޖެހޭނީ. ނޫންތަ؟" ހިނިތުންވެފައި ނަވީން އަހާލިއެވެ.\n"އެކަހަލަ އަމުރެއްތަ އެއީ؟ ނަވީންގެ މުހިއްމުކަން ބޮޑީކީ ނޫންތަ؟" ނަވީން އެ ކޮށްލީ ސަމާސާއެއްކަން އެނގޭކަން މާޔާވެސް އަންގާލިއެވެ.\n"މިއީ އަހަރެން މާޔާއަށް ގެނައި ހަދިޔާއެއް." މޭޒުމަތީގައި ހުރި ކުޑަކުޑަ ހިމަ ފޮށްޓެއް ނަގާ ނަވީން ދިއްކޮށްލިއެވެ. މާޔާ އޭގައި ހިފަން އުޒުރުވެރިވިއެވެ.\n"ކޮންމެ ފަހަރަކު ހަދިޔާ ގެންނަންޖެހޭނެތަ؟" އޭގައި ހިފަން އަތްވެސް އުފުލާނުލާ އިނދެ މާޔާ އެހިއެވެ.\n"ދޭހިތްވަންޏާ ގެންނާނެނު. މީހުން ދޭ ހަދިޔާ ގަބޫލުކުރުމަކީ ރީތި ސިފައެކޭ ބުނާތީ ނާހަމުތަ؟" ނަވީން އަނެއްކާވެސް ސަމާސާ ކޮށްލިއެވެ.\n"ދޭ މީހާ ދިންކަމުގައިވިޔަސް ހިފާމީހާ ހިފަން ވާނީ ވިސްނާފައޭ ބުނާތީ ނަވީން ނާހަމުދޯ؟" މާޔާވެސް ހީލިއެވެ. ނަވީން ދިން ފޮށީގައި ހިފަމުންނެވެ.\n"ހުޅުވާފަ ބަލާލަބަލަ...." ވަރަށް ގިނަފަހަރަށް ހަދިޔާއެއްގެ ގޮތުން ނަވީން އޭނައަށް ގަލަމެއް ދީފައިވާތީ، މިފަހަރުވެސް އެ ވާނީ ގަލަމަކަށް ކަމަށް ވިސްނާފައި މާޔާ އެ ފޮށި ނުހުޅުވާ އިންދާ ނަވީން އެދުމުން މަޑުމަޑުން ހުޅުވަން މާޔާ ފެށިއެވެ.\nމާޔާ ހީކުރި ގޮތާއި ޚިލާފަށް އެއީ ގަލަމެއް ނޫނެވެ. އެއީ އަތުކުރީގައި އަޅާ ހިމަ ހިމަ، އެހާމެ ތުނި ރަން ކެވެލިކޮޅެކެވެ. އެއްގޮތަކަށްވެސް ދިވެހިވަންތަ ކަމެއް ނެތް، އެކަމަކު އޭގެ އިންތިހާއަށް ރީތި ކެވެލިކޮޅެކެވެ.\nއެކަމަކު ނަވީން އޭނައަށް މިފަދަ ހަދިޔާއެއް ދިނުމުގެ ބޭނުމަކީ ކޮބައިބާވައެވެ؟\nއިނާއާއި ގުޅުމެއް ދެން ނުބޭއްވޭނެކަން އެނގުމުން، ނަވީންގެ މިސްރާބު.......\nއެކަމަކު އެކަހަލަ ނިޔަތެއް ހިތުގައި ލުމުގެ ކުރިން އޭނަވެސް ވިސްނަނީ ކޮން ގޮތަކަށްތޯ ނަވީން ބަލަން ޖެހޭނެ ނޫންހެއްޔެވެ؟\nއިތުރަށް އެކަމާ ވިސްނާލަންވެސް މާޔާ ޖެހިލުންވިއެވެ. އެހެންކަމުން އިސް އުފުލާ ނަވީންގެ މޫނަށް ބަލާލެވުނީ ސުވާލުގެ ބެލުމަކުންނެވެ.\n"ކިހިނެއްވީ....ކަމަކު ނުދޭތަ؟" މާޔާގެ މޫނުމަތިން އުފާވެރިކަމެއް ނުފެނުމުން ނަވީން އެހިއެވެ.\n"ނޫނޭ.....އެކަމަކު..........ކީއްވެ؟" މާޔާއަށް ނައަހައެއް ނުހުރެވުނެވެ.\nވާނީވެސް އެހެންތާއެވެ؟ އޭނައާއި އެއް އޮފީހެއްގައި ނަވީން މަސައްކަތް ކުރަން ފެށި ފުރަތަމަ ދުވަހުން ފެށިގެންވެސް އޭނައަށް ހުރެވުނީ ނަވީންގެ އިޝާރާތެއްގެ އިންތިޒާރުގައެވެ. އެކަމަކު މިހާރު އެ އުއްމީދު ފަނޑުވެ، އޭނަގެ ދިރިއުޅުމާއިގެން އޭނަ ކުރިއަށް ދާން ވިސްނިތާ މާގިނަ ދުވަހެއް ނުވެ ނަވީން އޭނައާއި ދޭތެރޭ ދެކޭގޮތް ބަދަލުވާން ފެށީހެން ހީވާހީވުމަކީ އޭނައަށް ޔަގީންކަން ނުހޯދާ ދޫކޮށްލެވޭނެފަދަ ކަމެއް ނޫނެވެ.\nPosted on 2011-09-06 20:45:36 | Report this Comment\nމި ވާހަކަ އަޕް ވޭތޯ ބަލަ ބަލާ އިންދާ ތި އަޕް ކުރީ ވ ވ ވ އުފާ ވެއްޖެ އަޕް ވީމަ. ވ ސަޅި މި ބައި ވެސް.\nPosted on 2011-09-06 21:18:37 | Report this Comment\nވ.ރީތި!! މި ވާހަކަ އެއްފަހަރު ކިޔައިގެން ހިތް ހަމަ ނުޖެހިގެން، ދެވަނަ ފަހަރުވެސް އެބަ ކިޔާލެވޭ!!! ވވވވވވވ ރީތި!!ވވވވވވވ ފުރިހަމަ..އަދި ވ.މި ވާހަކަ ކިޔާހިތްވޭ...ވ ބޮޑަށް ޝުކުރިއްޔާ!! ތަން ކޮޅެއް އަވަހަށް އަޕްލޯޑް ކޮށްދެއްޗޭ އިނގޭ!!!!ވ ކިޔާހިތްވޭ ނި ވާހަކަ......ލޮޓްސް އޮފް ލަވް....\nPosted on 2011-09-06 22:24:24 | Report this Comment\nހާދަ އެހެން ކަހަލަ ހިސާބަކަށް ތި ނިންމާލީ. ވަރަށް ބަލައިފިން. މި ވާހަކަ އަޕްވޭތޯވެސް. އުފާކުރަން ކިޔާލަން ލިބުނީމަ. ތަންކޮޅެއް ކުރީ ގެނެސްދިންލެއް. ދެން ބުނަންތަ ނަވީން އަށް ހދ. އަށްގޮސް އުޅެން އުނދަގޫވިޔަސް އަސްލުގަ އެހާ އުނދަގުލެއްނުވާނެޔޭ. ތަޖުރިބާ ކޮށްލީމަ އެނގޭނީ. ފަސޭހަވާނެ ހަމަ\nPosted on 2011-09-06 22:41:07 | Report this Comment\nvarah rythi..perfect..waiting4nxt part\nPosted on 2011-09-07 07:26:18 | Report this Comment\nސޮފާ އަށް މާދަން ކިޔަން ދަސްކޮށްދިން މީހެއްގެ ކަމަކަށް މިކަން ވާނީ ކޮންމެ ދުވަހަކު ގެނެސް ދީބަލަ\nPosted on 2011-09-07 11:31:26 | Report this Comment\nރީތި ހަމަ.... އަނެއް ބައި ކޮންއިރަކުން އަޕް ކޮށްދޭނީ؟


ފިޔަވަޅުތައް ވަރުގަދަކޮށް، ރޭގަނޑު 12 އިން4އަށް ކާފިއު އިއުލާން ކޮށްފި | Sangu News\nފިޔަވަޅުތައް ވަރުގަދަކޮށް، ރޭގަނޑު 12 އިން4އަށް ކާފިއު އިއުލާން ކޮށްފި\n3 މެއި 2021 - 23:50\nކާފިއު ގަޑީގައި ފުލުހުން ހިންގާ އޮޕަރޭޝަންގެ ތެރެއިން-- ފޮޓޯ: ސަން\nރާއްޖޭގައި ކޮވިޑް-19 ހަލުވި ކަމާއެކު ފެތިރެމުން ދާތީ ރައްކާތެރިކަމުގެ ގޮތުން މާލެ ސަރަހައްދުގައި އަނެއްކާވެސް ކާފިއު އިއުލާން ކޮށްފިއެވެ.\nއެގޮތުން މާލެ ސަރަހައްދުގައި މެންދަމު 12 އިން ފަތިހު4އަކަށް ވެހިކަލް ދުއްވުން ވަނީ މަނާކޮށްފަ އެވެ.\nމީގެއިތުރުން ގްރޭޓަރ މާލޭ ސަރަޙައްދުގައި ރައްކާތެރިކަމުގެ ފިޔަވަޅުތައް އިތުރަށް ވަރުގަދަކޮށް ސްކޫލްތަކާއި ސަރުކާރު އޮފީސްތައް ބަންދުކުރަން ނިންމާފައި ވާކަމަށް ހެލްތް ޕްރޮޓެކްޝަންސީ އޭޖެންސީން ވަނީ ހާމަކޮށްފައެވެ.\nކޮވިޑް-19 ފެތުރުން ކޮންޓްރޯލު ކުރުމަށްޓަކާ އަޅާ މި ފިޔަވަޅުތަކަށް އަމަލުކުރަން ފަށާނީ މާދަމާއިން ފެށިގެންކަމަށް އެޗްޕީއޭއިން ބުނެފައިވެއެވެ.\nކޮވިޑް-19 ގެ އަދަދުތައް ރާއްޖޭގައި އިތުރުވާން ފަށާފައިވާއިރު، މާލެއާއި އަތޮޅުތެރޭގައި ވެސް މި ދުވަސްވަރު ކޮވިޑް-19 ހަލުވިކަމާއެކު އަންނަނީ ފެތުރެމުންނެވެ.\nހާއްސަކޮށް ފަހަކަށް އައިސް ދުވާލެއްގެ މައްޗަށް ޕޮޒިޓިވްވާ ޢަދަދުތައް 300 އިން މަތީގައި ހުރުމަށްފަހު މިއަދު ރާއްޖޭގައި ވަނީ ރެކޯޑް އަދަދަކަށް ކޮވިޑް-19 އަށް މީހުން ޕޮޒިޓިވްވެފައެވެ.\nއެގޮތުން މިއަދު 585 މީހަކު ރާއްޖެއިން ޕޮޒިޓިވްވި އެވެ. އަދި ރާއްޖެއިން މި ބައްޔަށް ޕޮޒިޓިވް ވި މީހުންގެ ޖުމްލަ އަދަދު މިހާރު މިވަނީ 30،000 އަށްވުރެ މައްޗަށް އަރާފައެވެ.\nކޮވިޑް-19 އިން ރައްކާތެރިވުމަށްޓަކާ މިހާރު އަޅާފައިވާ ފިޔަވަޅުތައް އިތުރަށް ހަރުދަނާކުރުމުގެ ގޮތުން މާލޭ ސަރަޙައްދުގައި މިމަހުގެ5އިން 15 އަށް 10 ދުވަހުގެ މުއްދަތަކަށް އިތުރު ފިޔަވަޅުތަކެއް އެޅުމަށް ސަރުކާރުން ވަނީ ނިންމާފައެވެ.\nއެގޮތުން މާލޭ ސަރަޙައްދުގައި މެންދަމު 12 އިން ފަތިހު4އަކަށް ވެހިކަލް ދުއްވުން މަނާކުރުމުގެ އިތުރުން މާލޭ ސަރަހައްދުގައި ކިންޑަރގާޓްން އިން ފެށިގެން ގްރޭޑް ބާރައާއި ހަމައަށް ކިޔަވައިދޭ ސްކޫލުތައް ބަންދުކޮށް، އޮންލައިންކޮށް ކިޔަވައިދިނުމަށް ވަނީ ނިންމާފައެވެ.\nނަމަވެސް މިހާރު ފަށާފައިވާ އޯލެވެލް އިމްތިހާނު ކުރިއަށްދާން ފުރުސަތު އޮންނާނެކަމަށް ރައީސް އޮފީހުގެ ތަރުޖަމާން މަބްރޫކް އަޒީޒް މިރޭ ބޭއްވި ނޫސްވެރިންގެ ބައްދަލްވުމުގައި ވާހަކަ ދައކަވަމުން ވަނީ ވިދާޅުވެފައެވެ. އަދި ވެކްސިން ޖެހުމުން ދަތުރު ކުރުމަށް ލިބިފައިވާ ލުއި މެދުކަނޑާލުމަށްވެސް ވަނީ ނިންމާފައެވެ. އަދި މިސްކިތުގައި ގައި ދުރުކަމާއެކު ސަފުތައް ހެދުމުގެ އިތުރުން އޮފީސްތަކުގެ މަސައްކަތް އޮންލައިންކޮށް ކުރިޔަށް ގެންދިއުމަށް ވަނީ ނިންމާފައެވެ.\nމި މުއްދަތުގެ ތެރޭގައި ޕާކުތަކާއި މައިޒާންތަކާއި، ކުޅިވަރު ކުޅޭ ތަންތަނާއި، ދުވާ ޓްރެކްތަކާއި، ސްވިމިންގ ޓްރެކްތައްވެސް ބަންދުކުރުމަށް ވަނީ ނިންމާފައެވެ. އަދި ޚާއްސަ ހުއްދައިގެ ދަށުން ކުރިއަށްގެންދާ ކުޅިވަރު މުބާރާތްތައް ފިޔަވާ، ކުޅިވަރު ކުޅުމާއި ކުޅިވަރު މުބާރާތްތައް ބޭއްވުންވެސް މަނާވާނެއެވެ. އަދި ޒަރޫރީ ބޭނުންތަކަށް ފިޔަވާ މީހުން ދިރިއުޅޭ ރަށްރަށާއި ސިނާއީ މަސައްކަތްތައްކުރާ ރަށްރަށަށް ދަތުރުކުރުންވެސް މަނާވާނެއެވެ. އަދި މާލެއިން ރަށްރަށަށް ދަތުރުކުރާ ފަރާތްތައް 10 ދުވަހުގެ ކަރަންޓީން ފުރިހަމަ ކުރަންޖެހޭނެއެވެ.\nމީގެ އިތުރުން އިންޑިއާއިން ރާއްޖެ އަންނަ ދިވެހިންނާއި، ވޯކް ޕަރމިޓް ހޯލްޑަރުން 14 ދުވަހުގެ ކަރަންޓީނެއް ފުރިހަމަކޮށް ޕީސީއާރް ނެގެޓިވް ޓެސްޓެއް ހަދަންޖެހޭނެގޮތަށްވެސް ކަނޑައަޅާފައިވެއެވެ.\nއެޗްއީއޯސީން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ރައީސުލްޖުމްހޫރިއްޔާގެ އޮފީހުގެ ތަރުޖަމާން މުޙައްމަދު މަބްރޫކް އަޒީޒް ވިދާޅުވީ، ރައްކާތެރިކަމުގެ ފިޔަވަޅުތައް އިތުރަށް ހަރުދަނާކޮށްފައިވަނީ ބަލި ފެތުރުން ވީހާވެސް ކޮންޓްރޯލްކުރުމަށްކަމަށެވެ. އަދި 10 ދުވަހުގެ މުއްދަތަކަށް އެޅުމަށް ނިންމާފައިވާ ފިޔަވަޅުތަކާއެކު ނިކުންނަ ނަތީޖާއަށް ބަލާ، އިތުރު ފިޔަވަޅުތައް އަޅަންޖެހިއްޖެނަމަ އެކަންވެސް ސަރުކާރުން ކުރައްވާނެކަމަށް މަބްރޫކް ވިދާޅުވިއެވެ.


Hohalha in nerunu kudhinnaai coach furathama faharah vedio message eh dheefi | Mihaaru\nަހޮހަޅައިން ސަލާމަތް ކުރި ކުދިން ވީޑިއޯ މެސެޖެއް ދެނީ.\nހޮހަޅައިން ނެރުނު ކުދިންނާއި ކޯޗު ފުރަތަމަ ފަހަރަށް ވީޑިއޯ މެސެޖެއް ދީފި\n15 ޖުލައި 2018 - 19:13\nޗިއާން ރާއީ ހޮސްޕިޓަލުގައި ފަރުވާ ދެމުންދާ ކުދިން ވަނީ އަމިއްލަ އަށް ތައާރަފްވެ ބައެއް މެސެޖްތައް ދީފަ އެވެ. ބާރަ ކުދިންގެ ތެރޭގައި ހިމެނޭ އިނގިރޭސި ބަސް ދަންނަ އުމުރުން 14 އަހަރުގެ އަދުލް ސަމަން ބުނީ އޭނާގެ ހާލު ރަނގަޅު ކަމަށާއި އެ މީހުންނަށް އެހީތެރިވެ ދިން އެންމެންނަށް ޝުކުރު އަދާކުރާ ކަމަށެވެ.\nއެހެން ކުދިން ވެސް ވަނީ އަދުލްއެކޭ އެއް ގޮތަށް ޝުކުރު އަދާކޮށްފަ އެވެ. އަދި ވަނީ އެ ކުދިން ކާން ބޭނުންވާ އެއްޗެހީގެ ނަންތައް ވެސް ކިޔައިދީފަ އެވެ.\nއަދުލް ސަމޮން، 14، އިންޓަވިއު ދެނީ. --ފޮޓޯ: ތައިލެންޑް ހެލްތު މިނިސްޓްރީ\n"އަހަރެންގެ ހާލު ރަނގަޅު. އަހަރެމެންނާ މެދު ހިތާމަކުރީތީ ޝުކުރިއްޔާ. ދެރަނުވޭ އަހަރެމެން އެންމެން ވެސް ރަނގަޅު،" ޕަނުމަސް ސައެންގްޑީ، 13، ބުންޏެވެ.\nއުމުރުން 16 އަހަރުގެ ޕޯންޗައި ކަމްލުއާންގް ބުނީ އޭނާ ބޭނުން ވަނީ ކްރިސްޕީ ޕޯކް ފްރައިޑް ރައިސް ކާން ކަމަށެވެ. ތޭރަ އަހަރުގެ ސޮމްޕޮން ޖައިވޮން ވެސް ބުނީ ޕޯކާއި އެގް ފްރައިޑް ރައިސް ކާން ބޭނުންވާ ކަމަށެވެ. އެ ދެ ކުދިން ވެސް ވަނީ އެ މީހުން ހޯދަން މަސައްކަތްކޮށް އެހީތެރިވި އެންމެންނަށް ޝުކުރު އަދާކޮށްފަ އެވެ. އެހެން ބައެއް ކުދިން ވަނީ ކޭއެފްސީ ކާން ބޭނުންވާ ކަމަށް ބުނެފަ އެވެ.\nޕޯންޗައި ކަމްލުއާން، 16، އިންޓަވިއު ދެނީ. --ފޮޓޯ: ތައިލެންޑް ހެލްތު މިނިސްޓްރީ\nއެ ކުދިންގެ ކޯޗު 25 އަހަރުގެ އެކަޕޯލް ޗަންތަވޮން ވަނީ ޑޮކްޓަރުންނާއި ތައި ރޯޔަލް ތައި ނޭވީ، ޑައިވަރުން އަދި ބޮޑު ވަޒީރަށް ޝުކުރު އަދާކޮށްފަ އެވެ.\n"އަހަރެންގެ ހާލު މިހާރު ހަމަ ކުރިއެކޭ އެއްގޮތް. އަހަރެމެންނަށް އެހީވި އެންމެންނަށް ވަރަށް ބޮޑަށް ޝުކުރިއްޔާ،" ކޯޗު ބުންޏެވެ.\nޗިއާން ރާއީ ހޮސްޕިޓަލުން ވަނީ 12 ކުދިންނާއި ކޯޗު އަންނަ ބުރާސްފަތި ދުވަހު ދޫކޮށްލަން ނިންމައިފަ އެވެ. އަދި އެ ކުދިން ދޫކޮށްލާ އިރު މީޑިއާތަކަށް އެހާ އަވަހަށް އިންޓަވިއު ނުދިނުމަށް ބެލެނިވެރިންނަށް ދަނީ އަންގަމުންނެވެ.


Argentina In Covid Ga Maruvi Meehunge Adhadhu 100,000 Ah Araifi - Vaguthu\nއާޖެންޓީނާއިން ކޮވިޑުގައި މަރުވި މީހުންގެ އަދަދު އެއްލައްކައަށް އަރައިފި\nކޮވިޑް-19ގައި އާޖެންޓީނާއިން މަރުވި މީހުންގެ އަދަދު އެއްލައްކައަށް އަރައިފިއެވެ. މިއީ ލެޓިން އެމެރިކާއިން ބަލީގައި މަރުވި މީހުންގެ އަދަދު ލައްކައަކަށް އެރި ފަސްވަނަ ގައުމެވެ.\nއާޖެންޓީނާގައި ކޮވިޑް ހާލަތު ގޯސްވެ، އެގައުމުގެ ސިއްހީ ނިޒާމްވެސް އަންނަނީ ގޯސްވަމުންނެވެ. ބުދަ ދުވަހު އާޖެންޓީނާގެ ހެލްތް މިނިސްޓްރީއިން ހާމަކޮށްފައިވާ ގޮތުން ވޭތުވެދިޔަ 24 ގަޑިއިރުގެ ތެރޭގައި 614 މީހުން ކޮވިޑް ބަލީގައި މަރުވެފައިވެއެވެ.\nމިހާތަނަށް އެގައުމުން 4.7 މިލިއަން މީހުން ކޮވިޑް ބައްޔަށް ފައްސިވެފައިވާއިރު، ބަލީގައި މަރުވި މީހުންގެ އަދަދު ވަނީ 100،250 އަށް އަރާފައެވެ.\nލެޓިން އެމެރިކާއިން އެންމެ ހާލަތު ގޯސްވެފައިވާ ގައުމުތަކުގެ ތެރޭގައި އާޖެންޓީނާ ހިމެނެއެވެ. މިހާރު ގައުމުން ދުވާލެއްގެ މައްޗަށް ފައްސިވާ މީހުންގެ އަދަދ ވަނީ ދަށްވެފައެވެ.\nއެގައުމުގައި ވޭދަނަތައް އަނެއްކާވެސް އިތުރުވަމުންދާކަމަށް ބުނެ ޕޭން އެމެރިކަން ހެލްތް އޯގަނައިޒޭޝަން (ޕީއޭއެޗްއޯ) އިން ބުނެފިއެވެ. ހާލަތު ގޯސްވެދާނެ ކަމުގެ ބިރު ހީވެ، އާޖެންޓީނާގެ ސަރުކާރުން ވަނީ ކޮވިޑާއި ދެކޮޅަށް ވަރުގަދަ ފިޔަވަޅުތަކެއް އަޅާފައެވެ. އެގައުމުގެ ރައީސް އަލްބާޓޯ ފެނާންޑެޒް ވިދާޅުވީ ގައުމުގެ ހުރިހާ އެންމެންނަށް ވެކްސިން ޖަހަމުން ގެންދާނެ ކަމަށެވެ. ވެކްސިން ޕްރޮގްރާމް ހުއްޓާ ނުލާނެ ކަމުގެ ޔަގީންކަން ރައީސް ވަނީ ދެއްވާފައެވެ.\nގައުމުގެ 20.6 މިލިއަން މީހުން ވަނީ ވެކްސިންގެ ފުރަަތަމަ ޑޯޒް ޖަހާފައެވެ. އަދި އޭގެ ތެރެއިން 5.1 މިލިއަން މީހުން ވަނީ ވެކްސިންގެ ދެ ޑޯޒް ޖަހައި ވެކްްސިން ފުރިހަމަ ކޮށްފައެވެ. މިހާތަނަށް ބަލާއިރު ގައުމުގެ އާބާދީގެ 45 އިންސައްތަ މީހުން ވަނީ ވެކްސިންގެ ފުރަތަމަ ޑޯޒް ޖަހާފައެވެ.


Ranbir aai Alia anna mahu kaiveni kuranee\nރަންބީރާއި އާލިއާ އެދެމީހުންގެ މަންމައާއެކު--\n8 މާޗް 20190ކޮމެންޓް\nރަންބީރް އާއި އާލިއާ އަންނަ މަހު ކައިވެނި ކުރަނީ\nބޮލީވުޑުގެ މަޝްހޫރު ތަރި ރަންބީރު ކަޕޫރާއި އާލިއާ ބަޓް އަންނަ މަހު ކައިވެނިކުރަން އުޅޭކަމަށް ހަބަރުތައް ބުނެފިއެވެ.\nމިދިޔަ އަހަރުގެ ކުރީކޮޅު ރަންބީރާއި އާލިއާ ލޯބީގެ ގޮތުން ގުޅުނުކަމަށް އަޑުތައް އެރިނަމަވެސް އެކަމަށް ދެމީހުން އެއްބަސްވީ ދުވަސްކޮޅެއް ފަހުންނެވެ. އުމުރުން 25 އަހަރުގެ އާލިއާ އާއި 36 އަހަރުގެ ރަންބީރުގެ ކައިވެނީގެ ތައްޔާރީތައް ދެއާއިލާއިން މިހާރު ކުރަމުން އަންނަ ކަމަށް އަޑުތައް އަރަމުން އަންނައިރު ކައިވެނި ކުރަން ނިންމާފައި ވަނީ އަންނަ މަހުގެ ތެރޭގައި ކަމަށް އިންޑިއާގެ ނޫސްތަކުން ބުނެއެވެ.\nނިޔޯކުން ގެއެއް ގަތުމުގެ މަސައްކަތް ވެސް ރަންބީރާއި އާލިއާ މިހާރު ކުރަމުން އަންނަ ކަމަށް ވެއެވެ. އެ ދެތަރިން ލޯބީގެ ގޮތުން ގުޅިފައި ވަނީ ދެމީހުން އެކުގައި ފުރަތަމަ ފަހަރަށް މަސައްކަތް ކުރާ ފިލްމު "ބްރަހްމަސްތްރާ"ގެ ޝޫޓިންތަކުގެ ތެރެއިން ކަމަށްވެއެވެ.\nދެހާސް ބާރަ ވަނަ އަހަރު އާލިއާ ފިލްމީ ދާއިރާއަށް ނުކުތް ފިލްމު، ސްޓޫޑަންޓް އޮފް ދަ އިޔާގެ ތަރި ސިދާތު މަލްހޯތްރާއާ އާލިއާ ވަނީ ކުރިން ލޯބީގެ ގޮތުން ގުޅިފައެވެ. އަދި ރަންބީރު ވަނީ ދީޕިކާ އާއި ކެޓްރީނާ ފަދަ ތަރިންނަށް ރައްޓެހިވެފައެވެ. އެކަމަކު އެ ހުރިހާ ތަރިންގެ ތެރެއިން ވެސް ރަންބީރުގެ އާއިލާއަށް އެންމެ ކަމުދަނީ އާލިއާ ކަމަށް ވެއެވެ.\nމުނިފޫހިފިލުވުން އާލިއާ ބަޓް ރަންބީރު ކަޕޫރް


މަސްޖިދުލްއަޤްޞާ މަތިން ހަނދާން ނައްތައި ނުލާށެވެ! – Shafeeu Abdullah\nމަސްޖިދުލްއަޤްޞާ މަތިން ހަނދާން ނައްތައި ނުލާށެވެ!\nMay 21, 2021 ޝަފީޢު ޢަބްދުﷲ\nމަސްޖިދުލްއަޤްޞާއަކީ މުސްލިމުންގެ ތިން ޙަރަމްފުޅުގެ ތެރެއިން ޙަރަމްފުޅެކެވެ. ކައު އިތުރު ނަބިއްޔާ صلى الله عليه وسلم އިސްލާމްދީނާއިގެން ވަޑައިގެން އެންމެ ފުރަތަމަ ކުރިމަތިލެއްވި ޤިބުލައަކީ ވެސް އެއީއެވެ. އެކަލޭގެފާނު އިސްރާއު ކުރެވުނީ އެތަނަށެވެ. އަދި މިޢުރާޖަށް އަރައިވަޑައިގަތީ ވެސް އެތަނުންނެވެ. މިހިރަ ސަބަބުތަކާ ހުރެ މަސްޖިދުލްއަޤްޞާއަށް މުސްލިމުންގެ ހިތުގައި ދެވިފައި ވަނީ އިންތިހާ ދަރަޖައިގެ މަތިވެރިކަމަކާއި ޤަދަރެއްކަން ކަށަވަރެވެ.\n1917 ގައި އިނގިރޭސި ދައުލަތުން ޔަހޫދީންނަށް ފަލަސްޠީނު ބިމުގައި ޔަހޫދީ ދައުލަތެއް ޤާއިމުކޮށްދޭނެ ކަމަށް ވި ވަޢުދާއެކު، ދުނިޔޭގެ އެތަން މިތަނުން ޔަހޫދީން އެތަނަށް ގެނެވި ވަޒަންވެރި ކުރެވެން ފެށިއެވެ. އަދި 1948 ގައި އިޒްރޭލުގެ ނަމުގައި ޔަހޫދީ ދައުލަތެއް ރަސްމީ ސިފައެއްގައި ޤާއިމު ކުރެވިގެން ދިޔައެވެ. އެއިރުން ފެށިގެން މިއަދާ ހަމައަށް ވެސް އެބައިމީހުންގެ އެންމެ އިސް ކަމަކަށް ވެފައި ވަނީ ފަލަސްޠީނު ރައްޔިތުންގެ ބިމާއި ގެދޮރު ގަދަކަމުން ފޭރުމެވެ. މަސްޖިދުލްއަޤްޞާ ހުރި ތަނަކީ އެބައިމީހުންގެ މުޤައްދަސް ތަނެއްކަމަށް ދަޢުވާކޮށް، އެތަނުގައި އެބައިމީހުންގެ “ތިންވަނަ ޓެމްޕަލް” އެޅުމަށެވެ. މާޒީގެ ޞަފްޙާތަކަށް ބަލާއިރު މުޅިން ވެސް ފެނިގެން ގޮސްފައި ވަނީ ފަލަސްޠީނު ބިމުގައި އެބައިމީހުން ހިންގާފައިވާ ރަޙުމުކުޑަ އަނިޔާވެރިކަމާއި ޤަތުލުޢާންމެވެ.\nމިހާރު ހިނގަމުން މި ދާ އަނިޔާވެރިކަމާއި ޢުދުވާނަކީ ވެސް އެއިގެ ސިލްސިލާ ބޮޅުތަކުގެ ތެރެއިން ބޮޅެކެވެ. ކޮންމެ ރަމަޟާން މަހަކާ ދިމާކޮށް މަސްޖިދުލްއަޤްޞާގައި ނަމާދު ކުރާ މުޞައްލީންނަށް އަނިޔާވެރިވެ އެތަނުގެ ޙުރުމަތް ކަނޑައިލުމަކީ އެބައިމީހުންގެ ސުންނަތަކަށް ވަނީ ވެފައެވެ. ފަލަސްޠީނުގެ ޣައްޒާގެ އެތަންމިތަނަށް ބޮން އަޅައި މުޅި ރަށް ކުދިކުދިކޮށް ބިމާ ހަމަ ކުރުމަކީ އެބައިމީހުންނަށް ލިބޭ އުފަލެކެވެ.\nދިވެހި ލޮބުވެތި މުސްލިމު އަޚުންނާއި އުޚުތުންނޭވެ! ކަލާނގެ ޙަޟްރަތަށް ދެ އަތް އުފުލައި ދުޢާ ކުރާށެވެ. އަޅުގަނޑުމެންގެ އަނިޔާ ލިބެމުންދާ އަޚުންނާއި އުޚުތުންގެ ޙައްޤުގައި އަޅުގަނޑުމެންނަށް އެންމެ ކުޑަ މިނުން ކުރެވޭނެ ކަމަކީ އެއީ އެވެ. އިޒްރޭލުގެ ނުބައި ނުލަފާ ޖައްބާރު ޔަހޫދީންގެ އަނިޔާވެރިކަމުން ފަލަސްޠީނުގެ މުސްލިމުން ރައްކައުތެރި ކުރެއްވުމަށް އެދި ދުޢާ ކުރާށެވެ. އެ ނުބައި ނުލަފާ ޔަހޫދީން ބަލިކަށި ކުރައްވުމަށް އެދި ދުޢާ ކުރާށެވެ. ފަލަސްޠީނުގެ ބިން މިނިވަންވުމަށް އެދި ދުޢާ ކުރާށެވެ. ދުޢާ އަކީ މުއުމިނުންގެ ހަތިޔާރުކަން ކަށަވަރެވެ.\nޔަހޫދީ ޞަހްޔޫނީން ފަލަސްޠީނުގައި ހިންގަމުންދާ ޖަރީމާތަކާ ދެކޮޅަށް އަޑު އުފުލާށެވެ. ގާތްތިމާގެ މީހުންނާއި އެކުވެރިން ކައިރީގައި ފަލަސްޠީނުގެ ޙާލަތާ ބެހޭގޮތުން މަޢުލޫމާތު ޙިއްސާ ކުރާށެވެ. އިޒްރޭލުން ހިންގަމުންދާ ލާއިންސާނީ ނިރުބަވެރި ޢަމަލުތަކާ ދެކޮޅަށް ބަސްބުމަށް ސިޔާސީ ލީޑަރުންނަށް ގޮވައިލާށެވެ. އިސްލާމީ ޤައުމުތައް އެއްބައިވަންތަވެ ޞަހްޔޫނީންނާ ދެކޮޅަށް އެކީއެކަށް ތެދުވުމަށް ގޮވައިލާށެވެ. އިޒްރޭލުގެ އުފެއްދުންތައް ބޮއިކަޓް ކުރުމަށް ގޮވައިލާށެވެ.\nދުޢާ އަކީ، ފަލަސްޠީނު ރައްޔިތުންނަށް ނަޞްރު ދެއްވައި ޔަހޫދީ ޞަހްޔޫނީ ދައުލަތް ބަލިކަށި ކުރެއްވުމެވެ. އާމީން!\n(ނޯޓު: މިއީ 21 މޭ 2021 ގައި ނެރުނު ދީނުގެމަގު މަޖައްލާ ޢަދަދު 20 އަށް ލިޔެފައިވާ މަޒުމޫނެކެވެ.)


Hussain Salim Mohamed | Magey Candidate 2019 | SunOnline\nހުސައިން ސާލިމް މުހައްމަދު\nއެޑްރެސް: ދަފްތަރު 7483، މާލެ\nކުރިމަތިލާ ދާއިރާ: ހޮޅުދޫ ދާއިރާ\nސާލިމްއަކީ މުރާލި، ހިންގުންތެރި ލީޑަރެކެވެ. އަމާޒަކަށް ވާސިލުވުމަށްޓަކައި ގިނަ ބަޔަކު ގޮވައިގެން އެކުގައި މަސައްކަތްކުރުމުގައި ސާލިމްއަކީ ލާމަސީލު މިސާލެކެވެ. އެންމެންނާވެސް ގުޅޭ، އެކުވެރި އަދި ހިތްހެޔޮ މިޒާޖެއްގެ ސާލިމްއަކީ ފުޅާކޮށް ދުރުވިސްނޭ ޕްލޭނަރެކެވެ.\nހުސައިން ސާލިމް މުހައްމަދަކީ ވޭތުވެދިޔަ މާޒީގައި ނ. އަތޮޅުގެ ރައްޔިތުންނާއި، ޚާއްސަގޮތެއްގައި، ހޮޅުދޫ ދާއިރާގެ ރައްޔިތުންނާއި ވަރަށް ގާތުން މަސައްކަތް ކުރައްވާފައިވާ ބޭފުޅެކެވެ. ދާއިރާގެ ރައްޔިތުންގެ އިހުސާސްތަކާއި ރައްޔިތުންގެ ވިންދު އަދި ރައްޔިތުން ބޭނުންވާ ކަންކަމަކީ ކޮބައިކަން ރަނގަޅަށް ދެނެވަޑައިގަންނަވާ ބޭފުޅެކެވެ. އަދި ދާއިރާގެ ރައްޔިތުންނަށް ބޭނުންވާ ކަންކަން އިޚްލާސްތެރިކަމާއިއެކު ސަރުކާރުގެ ތެރެއިންނާއި، އަމިއްލަފުޅު ހައިސިއްޔަތުން، ކޮށްދެއްވުމަކީ އެބޭފުޅާގެ އަމާޒެވެ.\nސަން ކޮންސްޓްރަކްޝަން އެންޑް އިންޖިނިއަރިންގގެ މެނޭޖިންގ ޑިރެކްޓަރ ގެ މަޤާމުގައި މިހާރުވެސް ހުންނެވި ހުސައިން ސާލިމް މުޙައްމަދަކީ ވޭތުވެދިޔަ ސަރުކާރުގައި އެމްޓީސީސީގެ ޗެއާމަން އަދި އެސްޓިއޯގެ ޗެއާމަންގެ މަގާމުވެސް ފުރުއްވާފައިވާ ބޭފުޅެކެވެ. ހިނިތުންވުމާއެކު ކޮންމެ ރައްޔިތަކާއި މުއާމަލާތްކުރައްވާ، އަނެކުންގެ އިޚްސާސްތަކަށް އިޚްތިރާމް ކުރައްވާ ޚުލުގުހެޔޮ ބޭފުޅެކެވެ. އަދި ރައްޔިތުން ބޭނުންވާ ކަންކަން ސަރުކާރުގެ ތެރެއިން ކޮށްދެއްވުމުގެ އިތުރުން، އަމިއްލަ ހައިސިއްޔަތުން ކޮށްދެއްވާފައިވާ ނަމޫނާ ޝަޚުސިއްޔަތެކެވެ. ފާހަގަކޮށްލެވޭ އެކުވެރި ތައުލީމީ ފަންނުވެރިއެކެވެ.\nރައްޔިތު މީހާ ބޭނުންވާ ތަރައްޤީގެ އެންމެހާ މަޝްރޫޢުތައް ސަރުކާރުގެ ތެރެއިން ކަށަވަރު ކޮށްދެއްވުމަކީ ހުސައިން ސާލިމް މުހައްމަދު އެންމެ އިސްކަންދެއްވާނެ އެއްކަމެވެ. އަދި ޤާނޫނު ހަދާ މަޖިލީހުގެ ތެރެއިން ރައްޔިތުންގެ ތަރައްޤީއަށް ބޭނުންވާ އެންމެހާ ޤާނޫނުތައް ލަސްނުވެ، ރައްޔިތުންނާއި ހިސާބަށް ގެނެސްދެއްވުމެވެ. އަދި އަމިއްލަފުޅު ހައިސިއްޔަތުން ރައްޔިތުން ބޭނުންވާ އަސާސީ ހައްްޤުތަކާއި ތަރައްޤީގެ މަޝްރޫޢުތަކުގައި އެހީތެރިވުމެވެ. މީގެ އިތުރުން އެއްވެސް ރައްޔިތެއް ބާކީނުވާގޮތަށް ތަޢުލީމާއި ސިއްހަތު، އިޖްތިމާޢީ ދުޅަހެޔޮކަން، އަދި ޒުވާނުންނަށް ވަޒީފާގެ ފުރުސަތުތައް ފަހިކޮށްދެއްވުމުގެ އިތުރުން، ރައްކާތެރި މާހައުލެއް ގާއިމްކޮށްދެއްވުން ހިމެނެއެވެ. ހާއްސަގޮތެއްގައި ދާއިރާގެ ތަޢުލީމު އާ ހަރުފަތަކަށް ގެންގޮސްދެއްވުމާއި، ދާއިރާގައި ތިބެގެން މަތީ ތަޢުލީމު ހާސިލްކުރުމުގެ ފުރުސަތު ހޯދައިދިނުމެވެ.


Sausan aai Mubaal fethumuge gaumee record eh aakoffi - vNews.mv\nއައްފާން މުހައްމަދު 21 June 2022, 13:57\nމުބާލް ވަނީ މި މުބާރާތުގައި ފިރިހެނުންގެ (ލޯންގ ކޯސް) 200 މީޓަރ ބަޓަރފްލައި އިވެންޓުގެ ޤައުމީ ރެކޯރޑުވެސް އައުކޮށްފައެވެ. މުބާލް މި ރެކޯރޑް އައުކޮށްފައިވަނީ 02.36.74 އިން އިވެންޓް ފުރިހަމަކޮށްގެންނެވެ.\nމި އިވެންޓް އެންމެ ފުރަތަމަ ފަތާފައިވަނީ 2019 ވަނަ އަހަރު ބޭއްވި 10 ވަނަ އިންޑިއަން އޯޝަން އައިލަންޑް ގޭމްސްގައި އަޙްމަދު އައްޒާން ޒާހިދެވެ. އެ މުބާރާތުގައި 200 މީޓަރ ބަޓަރފްލައި އިވެންޓް އައްޒާން ފުރިހަމަކޮށްފައިވަނީ 03.03.11 އިންނެވެ.\nމި ފަހަރުގެ ވޯލްޑް ޗެމްޕިއަންޝިޕްގައި ސައުސަން އާއި މުބާލްގެ އިތުރުން، ދެން ރާއްޖޭން ވާދަކުރާ ފެތުންތެރިންނަކީ ހަމްނާ އަހުމަދާއި މުހައްމަދު އާން ހުސެއިން އެވެ.


India Rayyithuna Aadhayaa Hilaafah Kaaboathakethi Gannaathee Modi Ge Kanboduvun - Vaguthu\nރާއްޖެއިން ކޮވިޑްގައި އެއްދުވަހުން ހަމީހުން މަރު، ބިރުވެރި އިންޒާރެއް! - 18 ގަޑިއިރު ކުރިން\nއިންޑިއާ ރައްޔިތުން އާދަޔާ ހިލާފަށް ކާބޯތަކެތި ގަންނާތީ މޯދީގެ ކަންބޮޑުވުން\n1 އަހަރު ކުރިން ( މާޗް 25, 2020 )\n| ދުންޔާ އަބްދުލް ކަރީމް\nކޮވިޑް-19 އާއި ގުޅިގެން މުޅި އިންޑިއާ ފުރަބަންދު (ލޮކްޑައުން) ކުރުމާއެކު އިންޑިއާގެ ރައްޔިތުން އާދަޔާ ހިލާފަށް ކާބޯތަކެތި ގަންނާތީ އެ ގައުމުގެ ބޮޑުވަޒީރު ނަރެންދުރަ މޯދީ ކަންބޮޑުވުންފާޅު ކުރައްވައިފިއެވެ.\nއިންޑިއާ 21 ދުވަހަށް ފުރަބަންދު ކުރި ކަން އިއުލާން ކުރުމަށް ފަހު، އެ ގައުމުގެ ރައްޔިތުންނާ މުހާތަބް ކުރައްވައި މޯދީ ވިދާޅުވީ ގައުމު މިހާލަތުގެ ތެރެއަށް ވެއްޓުނު އިރު އެއްވެސް މީހަކު މި ބައްޔާ މެދު ސީރިއަސް ކަމެއް ނުގެންގުޅޭ ކަމަށެވެ.\nއަދި އެ ގައުމު ފުރަބަންދު ކުރަން ނިންމީ އާންމުންގެ ސަލާމަތާއި ރައްކާތެރިކަމަށްޓަކައި ކަމަށް ވެސް މޯދީ ވިދާޅުވިއެވެ.\nމޯދީގެ ވާހަކަފުޅުގައި ވަނީ ސޯޝަލް ޑިސްޓެންސިންގެ މުހިއްމު ކަން ފާހަގަކޮށް މިއީ މި ދަނޑިވަޅުގައި މި ވައިރަހުން ސަލާމަތްވުމަށް އެޅޭ އެންމެ ބޮޑު އެއް ފިޔަވަޅު ކަމަށް ވިދާޅުވެފައެވެ. އަދި އާންމުގެ ސަލާމަތާއި ރައްކާތެރިކަމަށްޓަކައި މަސައްކަތްކުރާ ފަރާތްތަކަށް ސުކުރު އަދާކުރުމަށް ވެސް މޯދީ ވަނީ ގޮވާލައްވައިފައެވެ.\nއިންޑިއާ ފުރަބަންދު ކުރުމާއި ގުޅިގެން ގިނަ މީހުން ބިރުވެރިކަންމަތީގައި ތިބެ ކާބޯތަކެތި އާދަޔާއި ހިލާފަށް ގިނަ އަދަދަކަށް ގަންނަމުން އަންނަ މަންޒަރު ފެނިގެންދާ ވީޑިއޯތަކެއް މީސްމީޑިއާގައި އަންނަނީ ދައުރުވަމުންއެވެ. އެކަން ފާހަގަ ކުރައްވާ މޯދީ ވިދާޅުވީ އާންމުން ބޭރު ތެރޭގައި އެއްވެ ނޫޅުމަށާއި ގޭގައި މަޑުކުރުމަށް ގޮވާލައްވައިފައެވެ. އަދި އެއްވެ އުޅުމަކީ ކޮވިޑް-19 ފެތުރިގެން ހިނގައިދާނެ ކަމެއް ކަމަށް ވެސް މޯދީ ވިދާޅުވިއެވެ.\nސަރުކާރުން އާންމުންނަށް ބޭނުންވާ ޒަރޫރީ ސާމާނުތައް ފޯރުކޮށްދެއްވާނެ ކަމުގެ ޔަގީންކަން މޯދީ ވަނީ ދެއްވައިފައެވެ.\nއިންޑިއާގައި މިހާތަނަށް 500 އަށް ވުރެ ގިނަ މީހުންގެ ގައިން ކޮވިޑް-19 ފެނިފައިވާ އިރު، މި ބަލީގައި 10 މީހަކު ވަނީ އެ ގައުމުން މަރުވެފައެވެ.\nފަތުރުވެރިންތަކެއް ފައްސިވި ވެލިދޫއަށް އަރާ ފޭބުން މަނާ ކޮށްފި\nކޮލެޖްތަކާއި، ޔުނިވާސިޓީތައް ބަންދުކޮށް އޮންލައިންކޮށް ކިޔަވާދޭން އަންގައިފި\nކަރަންޓީން މުއްދަތު އަނެއްކާވެސް 14 ދުވަހަށް އިތުުރުކޮށްފި\nމާޗް 25, 2020 11:05\nއިންޑީޔާއިން މީހުން ރާއްޖެއައުން މަނާކުރަންޖެހޭ.\nމާޗް 25, 2020 11:06\nއިންޑިޔާ މީހުން ރާްއްޖެއައުން މަނާކުރަންޖެހޭ


Councileh Ge Muhimmu Sifakaee Oagaatheri Vumaai Ufedhuntherivun: Afshan - Vaguthu\nރައްޔިތުންނާ ގާތް ކައުންސިލްތަކުގެ އެންމެ މުހިއްމު ސިފައަކީ އޯގަތެރިވުމާއި އުފެއްދުންތެރިކަން އިތުރު ކުރުން ކަމަށް ލޯކަލް ގަވަމެންޓް އޮތޯރިޓީ (އެލްޖީއޭ) ގެ ސީއީއޯ އަފްޝަން ލަތީފް މިއަދު ވިދާޅުވެއްޖެއެވެ.\nއަލަށް އިންތިހާބު ކުރެވުނު ކައުންސިލްތަކުގެ ތަރައްގީގެ ޕްލޭނާ ފައިނޭންޝަލް ޕްލޭން ތައްޔާރުކުރުމާ ގުޅޭގޮތުން އެލްޖީއޭ އިން ވަނީ ތަމްރީން ޕްރޮގްރާމެއް ފަށާފައެވެ.\nމިއަދުން ފެށިގެން ބުރާސްފަތި ދުވަހުގެ ނިޔަލަށް ކުރިއަށްގެންދާ އެ ތަމްރީން ޕްރޮގްރާމް ގައި އެންމެ އިސްކަމެއް ދިނުމަށް ހަމަޖެހިފައިވަނީ ލާމަރުކަޒީ ގާނޫނަށް ގެނެވުނު އަށްވަނަ އިސްލާހުން، ކައުންސިލްތައް މަގާމާ ހަވާލުވާތާ ތިން މަސް ދުވަހުގެ ތެރޭގައި ހަދަން ލާޒިމްވާ ލޭންޑް ޔޫސް ޕްލޭނާއި، ތަރައްގީގެ ޕްލޭނާ އަދި ކައުންސިލްތަކުން އެކުލަވާލާ ފައިނޭންޝަލް ޕްލޭންގައި ހިމެނުން މުހިއްމު ބައިތަކަށް އަލިއަޅުވާލުމަށާއި، ޕްލޭންތައް ތައްޔާރު ކުރުމަށް ކައުންސިލަރުންނަށް މުހިއްމު މައުލޫމާތު ހިއްސާކުރުމެވެ.\nތަމްރީނު ޕްރޮގްރާމްގައި ވާހަކަ ދައްކަވަމުން އަފްޝަން ވިދާޅުވީ، ލެންޑް ޔޫޒް ޕްލޭނަކީ ކައުންސިލަރުންގެ ދައުރުގެ މިސްރާބު ކަނޑައެޅުމާއި، ރަށާއި އަތޮޅާ ސިޓީއާ މެދު ދެކޭ ތަސައްވަރު ކަރުދާހެއްގެ ސިފައިގައި އެކުލަވާލުން ކަމަށެވެ.\nމުޖުތަމައުގެ ބައިވެރިވުން ހިމެނޭ ގޮތަށް ރޭވުންތެރިކަމާއި އެކީ ތަރައްގީގެ ލަނޑުދަނޑިތައް ހާސިލްކުރުމަށް ކުރެވޭ އެންމެ މުހިއްމު މަސައްކަތަކީވެސް ލެންޑްޔޫޒް ޕްލޭން ކަމުގައި އެމްޑީޕީގެކުރީގެ އެސްޖީކަންވެސް ކުރައްވާފައިވާ އަފްޝަން ދެކިވަޑައިގަންނަވައެވެ.\n"މި މަސައްކަތް އެންމެ ފުރިހަމައަށް ކުރެއްވުމަށް ވެދެވެން ހުރި ހުރިހާ އެހީއެއް ފޯރުކޮށްދިނުމަށް އަޅުގަނޑުމެން ނުހަނު ޝައުގުވެރިވަން" ލެންޑްޔޫޒް ޕްލޭންއަށް އެލްޖީއޭގެ ހުރި ޝައުގުވެރިކަން ފާޅުކުރައްވައި އަފްޝަން ވިދާޅުވިއެވެ.\nތަރައްގީ އަކީ އިންސާނާގެ ދިރިއުޅުމުގެ ފެންވަރާ، އޭނާގެ އިޖްތިމާއީ އަދި މާލީ ހާލަތާ ދުޅަހެޔޮކަމާ ރައްކާތެރިކަމާ ހިތްހަމަޖެހުމާ، އޭނާއަށް ކުރިއަށް ދިއުމުގެ ފުރުސަތުތަކާ، ވިސްނުމަށް އަންނަ ތަރައްގީއެއް ކަމަށާއި، އެއީ އަދި އޭނާގެ މުޅި މުޖުތަމައުގެ ވެއްޓަށް ލިބޭ ކުރިއެރުމެއްކަން އަފްޝަން ފާހަގަކުރެއްވިއެވެ.\nއަދި ވިދާޅުވީ، އެ ވިސްނުމުގަ ތަރައްގީ ތަސައްވަރުކުރެވޭއިރު އެކަންތައް ހާސިލްކުރުމަށް އެންމެ ގިނަ މައުނަވީ މަސައްކަތްތަކެއް ކުރެވެން އޮތީ ކައުންސިލްތަކަށްކަން ޔަގީން ކަމަށެވެ.\nDG @shammoon_adam of @lgaMaldives provided intro of training prog highlighting importance of community dev plans being widely discussed with & approved by the community. @presidencymv conducted first session of training on key govt policies & National Resilience & Recovery Plan pic.twitter.com/1ODHNCqOj3\n— Afshan Latheef 🎈 (@AfshanLatheef) June 14, 2021\nކައުންސިލްތަކަށް ބޮޑެތި ބާރުތަކެއް ލިބޭ ގޮތަށް ލާމަރުކަޒީ ގާނޫނަށް ބޮޑެތި އިސްލާހުތަކެެއް ވަނީ ގެނެސްފައެވެ. ގާނޫނަށް ގެނައި އެންމެ ބޮޑު އެއް ބަދަލަކީ ކައުންސިލްތައް މާލީ ގޮތުން ބާރުވެރި ކުރުމެވެ. ދައުލަތުގެ ބަޖެޓުގައި ކައުންސިލްތަކަށް ހިލޭ އެހީގެ ގޮތުގައި 1.6 ބިލިއަން ރުފިޔާ ވަނީ ކަނޑައަޅާނެއެވެ. މި އަދަދު ފިސްކަލް ފޯމިއުލާއެއްގެ ދަށުން ކައުންސިލަތަކަށް ބަހާލުމުން، ބޮޑު ޕަސެންޓެއް ލިބެއެވެ.\nކައުންސިލަރުންނާ މުހާތަބުކުރައްވާ އަފްޝަން ވިދާޅުވީ، ގާނޫނަށް ގެނެވުނު ބަދަލުތަކާއެކު މަގާމު ހަވާލުވެވަޑައިގަތް ފުރަތަމަ ކައުންސިލްތަކުގެ ތަރައްގީގެ މަގުޗާޓުތައް ކުރެއްސެވުމަށް ދައުރު މުހިއްމު ކަމަށެވެ.\n"ޒިންމާދާރު، އޯގާތެރި، އިހްލާސްތެރި، އުފެއްދުންތެރި، ދުރު ރާސްތާއަށް ވިސްނާ، ރައްޔިތުންނާ ގާތް ކައުންސިލްތަކެއްގެ ސިފަތައް ތިބޭފުޅުންގެ މިޕްލޭންތަކުން ފެނިގެންދާނެކަމަށް އަޅުގަނޑު ގަބޫލުކުރަން" ކައުންސިލެއްގެ މުހިއްމުކަން ސިފަކުރައްވާ އަފްޝަން ވިދާޅުވިއެވެ.\nއެކަމުގައި އެހީތެރިވި ހުރިހާ ފަރާތްތަކަށް އަފްޝަން ވަނީ ޝުކުރު އަދާކުރައްވާފައެވެ. ވަކިން ހާއްސަކޮށް އެ މަސައްކަތުގައި އެހީތެރވި ދެ ކޮންސަލްޓަންޓުން، އައިޝަތު އަޒްފާއާ ރިޔާޒް ޖައުހަރީ އަށް އޭނާ ވަނީ ޝުކުރު އަދާކުރައްވާފައެވެ.\nޖޫން 14, 2021 13:56\nޢެއްޗެއް ދަންނަމީހަކު ކައުންސިލްގެ ރައީސްކަމަށް ހޮވިފައެއްނެތް. ބާރުވެރިކަނޭ ބުނީމަ ކައުންސިލުން އުޅެނީ ނުފޫޒުބޭނުންކޮށްގެން ގަދަބާރުދައްކައިގެން ކަންތައްތައްކުރަން. ވަޒީފާތައްވެސް ނުގަވާއިދުން ތިމާބޭނުންނީހާއަށް ދޭން އަދުލު އިންސާފެއްނޭގެ.....\nޖޫން 15, 2021 01:38\nއެލްޖީއޭ ޢީން ކުރަންވި ކަމަކީ ކައުންސިލްތައް ސަސްބެންޑުކޮށް މުސާރަ ކަންޑާފަ އެންގޭކަމަށްވެސް ހަދާނުލާ އޯގާވެރިކަމާ އެކު ތިބެންވީ


ނޮޅިވަރަންފަރު ކައުންސިލްގެ އިދާރާއަށް ކަަރަންޓް ސަޕްލައި ގަތުމާ ގުޅޭ\nމިކައުންސިލްގެ ނަންބަރ (IUL)262/262/2020/13 (12 ފެބްރުއަރީ 2020) ގެ އިޢުލާނުގައި\nމަޢުލޫމާތުގެ މައްސަލަތަކެއް ހުރުމުގެ ސަބަބުން އެ އިޢުލާން ބާޠީލްކޮށް އަލުން އިޢުލާން ކުރަމެވެ.\nރަށުގެ ބައެއް މަގުތަކާއި ދަނޑުވެރިކަންކުރާ ދަނޑުތަކަށް ކަރަންޓްލުމަށްޓަކައި ތިރީގައި އެވާ މަޢުލުމާތާއި\nއެއްގޮތަށް 3000 މީޓަރ ކޭބަލް ހޯދުމަށް ބޭނުންވެއެވެ.\n2C x 2.5sqmm (50/0.25mm) Cable Cu/PVC/PVC ، (1000 މީޓާރ).\n2C x 2.5sqmm ، (2000 މީޓަރ).\nވީމާ، މިމަސައްކަތްކޮށްދިނުމަށް ޝައުގުވެރިވެލައްވާ ފަރާތްތަކުން 25 ފެބްރުއަރީ 2020 ވަނަ ދުވަހުގެ 10:00\nގެކުރިން އަންދާސީ ހިސާބު ހުށަހެޅުމަށް ކައުންސިލް އިދާރާގައި ރަޖިސްޓްރީ ވުންއެދެމެވެ. އަދި އަންދާސީ ހިސާބު ހުށަހެޅުމަށް ރަޖިސްޓްރީ ކުރެއްވި ފަރާތްތަކުން 03 މާރޗު 2020 ދުވަހުގެ 10:00 އަށް ކައުންސިލް އިދާރާއަށް ދުރުވެ އަންދާސީ ހިސާބު ހުށަހެޅުއްވުން އެދެމެވެ.\nއަންދާސީ ހިސާބު ހުށަހެޅުމަށް ރަޖިސްޓްރީ ނުކުރައްވާ ފަރާތްތަކުންނާއި ގަޑި ޖެހިގެން ޙާޟިރުވާ ފަރާތްތަކުން\nހުށަހަޅާ އަންދާސީ ހިސާބު ބަލައިނުގަތުމަށް ވަނީ ހަމަޖެހިފައެވެ. އަންދާސީ ހިސާބު ހުށަހެޅުމަށް ބަދަލުގައި މީހަކު ފޮނުވާނަމަ އެކަންއެގޭނެ ލިޔުމަކާއި އައިޑީ ކާޑު ކޮޕީ ހުށަހަޅަންވާނެއެވެ. އަދި މިމަސައްކަތާއި ގުޅިގެން އަންދާސީ ހިސާބު ހުށަހެޅޭނީ ކުންފުނި ނުވަތަ އަމިއްލަ ފަރުދުންގެ ވިޔަފާރި ރަޖިސްޓްރީ އޮންނަ ނުވަތަ އެނޫންވެސް ވިޔަފާރީއެއްގެ ނަމުގައެވެ.\nމިމަސައްކަތާއި ގުޅިގެން ހުށަހަޅާ އަންދާސީ ހިސާބުތަކަށް ޕޮއިންޓް ދެވޭ އުޞޫލަކީ\nހުށަހަޅާ އެންމެކުޑްއަގަކަށް % 85\nމުއްދަތަށް % 15\nމިހެންވެ މިކަން އާއްމުކޮށް އެންގުމަށް އިއުލާން ކުރީމެވެ.\n26 ޖުމާދަލް އާޚިރު 1441\nސުންގަޑި: 03 މާރިޗު 2020 1000


ކޮވިޑް19: ރިސޯޓް މުވައްްޒަފެއްގެ އާދޭސް! މިހިރީ ގޮތް ހުސްވެފައި، އަހަންނަށް ގޮތެއް ހޯދައިދީ! – Dhen.mv\nކޮވިޑް19: ރިސޯޓް މުވައްްޒަފެއްގެ އާދޭސް! މިހިރީ ގޮތް ހުސްވެފައި، އަހަންނަށް ގޮތެއް ހޯދައިދީ!\nދެން އެމްވީ April 17, 2020 - 1:37 pm\nކޮވިޑް19ގެ މި އުނދަގޫ ޙާލަތުގައި އެންމެން މިވަނީ ފުރަ ބަންދުގައެވެ. މި ޙާލަތު އެކި މީހުން ތަޖުރިބާ ކުރަނީ އެކި ގޮތަށެވެ. ބައެެއް މީހުން އާއިލާއާއެކު ގޭގައި ތިބިއިރު އަނެއް ބަޔަކު ތިބީ ޢާއިލާއާއި ބައްދަލުވޭތޯ އެކަމުގެ އިންތިޒާރުގައެވެ.\nވައްކަރު ރިސޯޓްގެ ކަރަންޓީނުގެ މުއްދަތު ހަމަވުމުން އެޗްޕީއޭއިން ރިސޯޓް ހުޅުވަން ހުއްދަ ދިނުމާއެކު މުވައްޒަފުންނަށް ތިން މަސް ދުވަހުގެ ޗުއްޓީ ދީފައި ފޮނުވާލުމުން މަރިޔަމް އަހްސާނާ ، އޭނާގެ ރަށަށް ދިޔުމަށް މާލެ އައީ މިދިޔަ ބުދަ ދުވަހުއެވެ.\nނަމަވެސް މާލެ އައިސް އެއާޕޯޓްގައި ހުއްޓާ މާލެ ފުރަބަންދު ކުރުމާއެކު އޭނާ ވަނީ މާލޭގައި ތާށިވެފައެވެ. މާލޭގައި ހުރި ކޮޓަރިއަށް މިއަދު ކުލި ދެއްކުމުން އަތްމަތި ހުސްވީއެވެ. ކޮޓަރިން ނިކުމެގެން ދާނެ ތަނެއް ނެތެވެ. ފައިސާ ނެތުމުން ނުނިކުމެ ވެސް ވާކަށް ނެތެވެ. އަނެއްކޮޅުން ފުރަ ބަންދުކަމަށް ވުމާއެކު މަގުމައްޗަށް ނުކުތުން މަނަލެވެ.\nމިހާތަނަށް އެޗްޕީއޭއާއި ގުޅުމަށް އަހްސާނާ ކުރި މަސައްކަތް އަދި ވަނީ ކާމިޔާބު ވާގޮތް ނުވެފައެވެ.\nމިފަދަ މީހުންނަށް އެޗްޕީއޭ އިން ދަނީ އެހީތެރިކަން ފޯރުކޮށް ދެމުންނެވެ. އެގޮތުން ބައެއް މީހުންނާއި ޙަވާލުވެ މިހާރު ވަނީ އާއިލާއާއި ހަވާލުކޮށްފައެވެ. އޭގެ ތެރެއިން ބައެއް މީހުންނަކީ ކުލި ދެއްކެން ނެތިގެން މަގުމަތިވި މީހުންނެވެ.


Dengue case thah ithuruvamun dhaathee samaaluvumah ilthimaas koffi - 247.mv\n03:01 AM, Sunday 28, February 2021\nޑެންގީ ކޭސްތައް އިތުރުވަމުންދާތީ ސަމާލުވުމަށް އިލްތިމާސްކޮށްފި\nޑެންގީ ހުމަކީ މަދިރީގެ ޒަރީއާއިން ފަތުރާ ވައިރަސް އެއްގެ ސަބަބުން ޖެހޭ ހުމުގެ ވައްތަރެކެވެއް-- ފޮޓޯ: ޕިކްސާބޭ\nAfrah 09:29 AM, Wednesday 12, December 2018\nމިދުވަސްވަރު ރާއްޖޭގެ އެކި ހިސާބުތަކުގައި ޑެންގީ ހުން ފެތުރޭ މިންވަރު އިތުރުވާތީ، އާއްމު ރައްޔިތުން ސަމާލުވުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިލްތިމާސް ކޮށްފިއެވެ.\nއެޗްޕީއޭއިން ނެރުނު ބާޔާނެއްގައި ބުނެފައިވަނީ ނޮވެމްބަރ މަހުން ފެށިގެން ރާއްޖޭގެ އެކި ހިސާބުތަކުގައި ޑެންގީ ހުން އިތުރުވަމުންދާކަމަށާއި އެގޮތުން ވޭތުވެދިޔަ ދެ ހަފްތާ ތެރޭގައި 186 ކޭސް އެ އެޖެންސީއަށް ރިޕޯޓް ކޮށްފައިވާ ކަމަށެވެ. އަދި މިއީ ވޭތުވެދިޔަ އަހަރުގެ މި މުއްދަތުގައި ރިޕޯޓްކޮށްފައިވާ ކޭސްތަކުގެ ޖުމްލަ އަދަދާ އަޅާބަލާއިރު، ހަ ގުނަ އިތުރު އަދަދެއް އެޗްޕީއޭ ބުނެއެވެ.\nބަޔާނުގައި އިތުރަށް ބުނެފައިވަނީ ޑެންގީހުން ފެތުރޭ މިންވަރު އިތުރުވަމުންދާތީ، ރައްކާތެރިކަމުގެ ފިޔަވަޅުތައް ދުރާލާ އެޅުމަށާއި، މަދިރި ހެފުމުން ރައްކާތެރި ވުމަށާއި، މަދިރި މަދުކުރުމުގެ މަސައްކަތް ކުރިއަށް ގެންދިއުމަށް އިލްތިމާސްކުރާ ކަމަށެވެ.\n"ޑެންގީން ރައްކާތެރިވުމަށް އެންމެ މުހިންމު ކަމަކީ މަދިރި އާލާވުން ހުއްޓުވުން، އެހެންކަމުން ފެންހަރުލާ ކުނި ރަށުތެރެއަށް އުކާ ނުލުމަށާއި، މިތަކެތި ރައްކާތެރި ގޮތުގައި ނައްތާލުމަށް ސަމާލުކަން ދިނުން އެދެން،" އެޗްޕީއޭއިން ބުންޏެވެ.\nއެޗްޕީއޭއިން އިތުރަށް ބުނީ މަދިރި އާލާވާ ތަންތަން ބަލައި، އެތަންތަން ނައްތާލުމަށާއި، މަދިރި އާލާ ނުވާނެ ގޮތްތަކަށް އަމަލު ކުރުމަށް ހާއްސަ ސަމާލުކަމެއް ދޭން ޖެހޭ ކަމަށެވެ. އަދި މަދިރި ކޮންޓްރޯލް ކުރުމަށް ރަށްތަކުގެ މުއައްސަސާތައް ގުޅިގެން އެޗްޕީއޭގެ ލަފާގެ މަތިން ޕްރޮގްރާމްތައް ހިންގުމަށާއި، މަދިރިއަށް ފޮގް ކުރާނަމަ އެ އެޖެންސީގެ އިރުޝާދުގެ ދަށުން ކުރިއަށް ގެންދިއުމަށް އެޗްޕީއޭއިން ބުނެއެވެ.\nޑެންގީ ހުން ޖެހުމުން ލަސް ނުކޮށް ފަރުވާ ހޯދައި ތިން ދުވަހަށްވުރެ ގިނަ ދުވަހު ހުން އަންނަ ނަމަ ޑޮކްޓަރަށް ދެއްކުމަށް އެޗްޕީއޭއިން އިލްތިމާސް ކުރެއެވެ.\nހަބަރު ހެލްތު ޕްރޮޓެކްޝަން އޭޖެންސީ އާންމު ސިއްހަތު މަދިރި ސިއްހަތު ޑެންގީ ހުން


ވައިކަރަދޫ (ހދ. އަތޮޅު) - ވިކިޕީޑިއާ\nވައިކަރަދޫ (ހދ. އަތޮޅު)\nޤުދުރަތީ ގޮތުން ބޮޑު ތިލަދުންމަތި ކަމަށް ބެލެވެނީ ގައްލަންދެއަތޮޅާއި ތިލަދުންމައްޗެވެ. ސަރުކާރު ހިންގުމަށް ފަސޭހައަކަށްޓަކައި 1958 މާޗް 1 ގައި ތިލަދުންމަތި ދެބަޔަށް ބައިކޮށް ހއ. ހދ. އަށް ސަރުކާރުން ހަމަޖައްސާ ފައިވެއެވެ. ތިލަދުންމަތި އެއީ ސަރުކާރުން ވަރަށް ސަމާލުކަންދީ ޚާއްސަގޮތެއްގައި ބަލަމުން އަންނަ އަތޮޅެކެވެ. މީހުންގެ ނިސްބަތުންނާއި މާލީގޮތުންނެވެ. އުތުރު ބަޣާވަތަށްފަހު ސަރުކާރުހިންގަވަން ތިއްބެވި ވެރިން ސިޔާސީގޮތުން ވަރަށް ޖެހިލުންވާ ބަޔަކު އުޅެމުން އަންނަ އަތޮޅެކެވެ. މިބަޣާވާތުގައި ތިލަދުންމަތީގެ ވަރަށް ގިނަބަޔަކު ޝަރީއަތްކޮށް އަރުވާލެވިފައިވެއެވެ. މިބަޣާވާތުގައި ވައިކަރަދޫގެ ބަޔަކު އަމަލީގޮތުން ބައިވެރި ވުމާއި ގުޅިގެން މާލެގެންނަވައި ޝަރީއަތްކޮށް އަރުވާލެވުނު ކަމުގައިވެއެވެ.\nވައިކަރަދޫ ގައި މީހުން އުޅެން ފެށިފައިވާ ތާރީޚެއް ނޭގުނު ކަމުގައި ވިއަސް(ގާތް ގަޑަކައް މީލާދީ ސަނަތުން 1872 ގައި) ބުނެވޭ ގޮތުގައި ކޭލަކުނު ތަޅާލި ވިއްސާރައަށްފަހު ރާއްޖޭގައި މީހުން އުޅެން ފެށިރަށްތައް ވަރަށްގިނައެވެ. އެގޮތުން ވައިކަރަދޫގައި އެންމެ ފުރަތަމަ އުޅުނީ ތުއްކޮއިބޭ ކިއާ މާލޭ މީހެކެވެ. މީނާއަކީ ސަރުކާރުން ސިޔާސީ މަސްއަލައެއްގައި މަކުނުދޫއަށް އަރުވާލާފައި ހުރި މީހެކެވެ. ވައިކަރަދޫ އަށް މީނާ އައިކަމަށް، ތުންތުން މަތީން ދެކެވެމުންދާ ވާހަކަ ތަކުން ދޭހަވަނީ، މަކުނުދޫ ގައި ދިރިއުޅެން ދަތިވެ ކާބޯތަކެތި ލިބެން ނެތުމުންނެވެ. މިތުއްކޮއިބޭ ވައިކަރަދޫއަށް އައީ އަނބި ދަރިންނާއި އެކުގައެވެ. ދެން އެއަށް ފަހު ހުކުރުބޭ ކިއާ މީހެކެވެ. މީނާ އައި ކަމަށް ވަނީ އުތުރުވައިގައި ކުރިބީން ފުރައިގެން ކަދުފައްޗެއް ގައި ދެދޫލީ ފައްޔެއްގައި ޖަހާފައި ކަމަށް ވެއެވެ. މީނާ އަށް ފަހު ރާހަސަންބޭ ކިއާ މީހަކު ދިރި އުޅެން ފެށި ކަމުގައި ވެއެވެ. މީނާ އަކީ ކޮން ރަށަކުން އައި މީހެއް ކަމެއް އެގޭނޭ ގޮތެއް ނުވިއެވެ. އަދި ނޭކުރެންދޫ ގުދުއާދަންބޭގެ ދެމަފިރިން އައިސް ވައިކަރަދޫގައި ވަޒަންވެރިވި ކަމަށް ވެއެވެ. މިގުދު އާދަންބޭގެ ދަރިން ކައިވެނީގެ ގޮތުން ގުޅުނުކަމަށް ވަނީ ހުކުރު ޢާއިލާގެ މީހުންނާއެވެ. މިކަން ހާމަކޮށްދެނީ މިރަށު ކަތީބުކަލޭފާނުވެރިކަން ކުރެއްވި ދުވަސްވަރު ލިޔަންފެށުނު އާއިލީޗާޓް އަކުންނެވެ. މިމީހުންގެ ތެރެއިން ވެރިއެއް ކަމުގައި ބަލައިގަތީ ރާހަސަންބޭ އެވެ. ރާހަސަންބޭ ވެރިކަން ކުރި ކިއްލާ ނުވަތަ ދަރުބާރުގެ މިރަށު ކާޑުގޭ ދެކުނުން މިހާރު އޮންނަ ހުސް ބިމުގައި ވަރަށް ފަހަކާއި ޖެހެން ދެން ފެންނަށް ހުއްޓެވެ. މިތިން އާއިލާ ވައިކަރަދޫގައި ދިރިއުޅެން ފެށީ ވައިކަރަދޫއަކީ ފެންރަނގަޅު، މުޑުވައް ރަނގަޅު، ލަފާފުރުމުގައި ފަސޭހަތަކެއް ހުރި ރަށެއްކަމަށް އެބައިމީހުންނަށް ފެންނާތީއެވެ. ތުއްކޮއިބޭ ވައިކަރަދޫއަށް އައިއިރު ހުރީ މިރިއްސާއި މަގޫ ގަސް ގަހެވެ. މީގެ އިތުރަށް ބޮޑު ދެ ކާނިގަހަކާއި ބޮއިގަހެއް ހުއްޓެވެ. ރުއްގަހާއި ފަލަމަޑީގެ އެއްވެސް ބާވަތެއްގެ ގަހެއް ނެތެވެ. މިހާރު ވައިކަރަދޫން ފެންނަން މިހުރި ގަސްގަހަކީ މިބައިމީހުން ދިރިއުޅެންފެށި ފަހުން އިންދާ ހައްދާފައި ހުރި ގަސްކަމުގައި ބުނެވެއެވެ.\nމިބައިމީހުން ދިރިއުޅެމުން އައި އިރު ބޭނުންކުރި މިސްކިތާއި ގަބުރުސްތާނު ހަދާފައި ވަނީ އަވަށާއި މާދުރުގައި އޮންނަ ސަރަހައްދެއްގައެވެ. އަދި ގުންބަރު ކިއާ ސަރަހައްދަކާއި މާމިސްކިތާއި ކުޑަމިސްކިތޭ ކިއާ ސަރަހައްދެއްވެސް އޮވެއެވެ. އަދި މީގެ އިތުރަށް ޓައްގޮވާ މިސްކިތޭ ކިއުނުތަނެއް ހުންނަކަމުގައިވެއެވެ. ވައިކަރަދޫގައި މީހުން ދިރިއުޅެންފެށި މިތަންތައް ހެދިފައި ވަނީ ރާއްޖެ އިސްލާމް ވުމުގެ ކުރިން ކަމެއް ނުވަތަ ފަހުން ކަމެއް އެގޭނެގޮތެއް ނެތެވެ. މިހާތަނަށް އައިއިރު އެއްވެސް މީހެއްގެ ފަރާތުން، ވައިކަރަދޫގައި އިސްލާމް ދީން ފިއަވާ އެހެން ދީނެއްގެ ބަޔަކު ދިރިއުޅުނު ކަމުގެ މައުލޫމާތެއް އަޅުގަޑަކަށް ލިބިފައެއް ނުވެއެވެ. އަދި ލިބޭނެގޮތެއްވެސް ނުވިއެވެ.\nމީގެ އިތުރުން ވައިކަރަދޫ ހުޅަނގު ދެކުނު ކޮޅުގައި އޮންނަ ނޭކުރެންދޫ ބަލާ އުސްގަޑޭ ކިޔާ ތަނަކީ ކޮންޒަމާނެއްގައި، ކޮންބަޔަކު، ކޮންކަމަކު ހެދިތަނެއްބާ؟ މިސުވާލު ތިމާގެއަމިއްލަ ހިތާއި ކުރާނެމީހުން ނުވަތަ ކުރިމީހުން އަބަދުވެސް މިރާއްޖޭގައި ނުވަތަ ވައިކަރަދޫގައި އުޅުމަކީ އެކަށީގެންވާ ކަމެކެވެ. ކިތަންމެ ކުޑަކޮށް ނަމަވެސް މިކަމާއިމެދު ފިކުރުކޮށްލައިފި މީހަކު އެއީ ކޮންމެވެސް ބަޔަކު ވަރަށްބޮޑު ބޭނުމެއްގައި ކޮއްފައި ހުރި މަސައްކަތެއްކަން ހިތަށް ނާރައެއް ނުހުންނާއެވެ. އިރުކޮޅެއް ވާންދެން މިބޮޑު ޢަޖާއިބާއިމެދު ފިކުރުކޮށްލެވޭނެއެވެ. އަދި މިރާއްޖޭގެ ބައެއް ރަށްތަކުގައި ވެސް ފެންނާން އެހެރަބޮޑެތި އުސް ގައުފުނިތަކާއި ވެލިފުނިތަކާއިމެދު އަހާނޭމީހެއް ބަލާނޭ ފޮތްތަކެއްނެތެވެ. މާއިހުންސުރެ އެކެއްގެ ދުލުން އަނެކެއްގެ ކަންފަތަށް އެޅެމުން އައިސްފައިވާ މުސްކުޅި ވާހަކަތަކުގައިވަނީ އެއީ ބޭރި ހެދި ތަންތައް ކަމުގައެވެ. ނުވަތަ ރޫހާނީ ތަންތައް ކަމުގައެވެ.\nނަމަވެސް ކުރިން ދެއްނެވި ބޮއިގަހާއި ގުންބަރު ކިޔާ ދެތަނުން ދޭހަވާ ގޮތުގައި ކޮންމެވެސް އެއް ޒަމާނެއްގައި ބުޑިސްޓުންގެ ބަޔަކު ވައިކަރަދޫ ގައި ދިރިއުޅެފައިވާކަމުގެ ހެކިތައް ފެންނަން އެބަހުއްޓެވެ. މިބޮއިގަސް މިހާރުވަނީ ސަރުކާރުން ހިމާޔަތްކޮށްފައެވެ. ބޮއިގަހަކީ ހިންދީންގެ ދީނީ ސަޤާފީ ގަހަކަށްވީއިރު ތުއްކޮއިބޭ ވައިކަރަދޫއަށް އައުމުގެ ކުރިން ވެސް މިގަސް ހުރިކަމަށްވާނަމަ މިގަހުގެ ބޭނުން ކުރިބަޔަކު މިގަސް ބޭނުންކޮށްފައިވާނީ ރާއްޖެ އިސްލާމްވުމުގެ އަހަރުތަކެއް ކުރީން ކަމުގައި ބެލެވެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 13 ސެޕްޓެމްބަރު 2009، 13:12 ގައެވެ.